
PASKYRIMAS 


Jūs vėl artėjat, besimainantys šešėliai, 
Mane ne sykį lankę praeity. 

Ar vėl bandysiu numalšinti jūsų šėlą, 

O gal dar likę įkarščio širdy? 

Iš ūkanų miglotų prisikėlę 

Jūs braunatės ir trokštate valdyt. 

Na ką gi - jausdama aistros dvelkimą, 


Ir man širdy jaunystė plakti ima. 


Linksmų dienų vaizdai pažyra, 

Mieli šešėliai, užmiršti seniai, 

Nelyg iš primirštos sakmės išnyra 
Pirmosios meilės ir draugystės slėpiniai, 
Širdy suspurda visa, ką patyriau, 

Kas, rodės, jau pranyko amžinai, 

Ir atminty draugų veidai sušvyti 


Svaigiausiuos klystkeliuos po žemę išblaškyti. 


Tie, kas posmus pirmuosius mano skaitė, 
Naujų eilių, deja, neišklausys, 

Puikus bičiulių ratas išsisklaidė, 

Nuščiuvo pritarimo gaudesys; 

Žvelgiu į nepažįistamus man veidus, — 

Bet tik baugina pagarbus jų dėmesys. 

Tie, kurie džiaugės mano posmais iš tikrųjų — 


Kas kur išsklido, jei dar vaikšto tarp gyvųjų. 


Vėl traukia pasinert į dvasios rimtį 


Seniai nebepatirtas ilgesys, 


VI 


Plevenančiuos dainos garsuos suspindi 
Švelnus Eolo arfos skambesys, 
Baimingas šiurpulys nusmelkia širdį, 
Sušildo grubią sielą liūdesys; 

"To, ką turiu — tik atspindžiai belikę, 

O kas išnyko — tampa realybe. 


PROLOGAS 


TEATRE 


DIREKTORIUS 


Jūs pasistengdavot abudu visados 
Padėti man, kai spaudė bėdos. 
Manau, kad galime ir vokiečių kraštuos 
Iš savo amato sėkmės tikėtis. 

"Tereikia mažmožio - įtikti miniai, 

Juk vis dėlto gyvename iš jos. 

Scena jau paruošta, sukaltos vinys — 
Nors tiesiai imk ir lipk ant pakylos. 
Žiūrovai laukia šventės ir išplėtę 

Akis ją tikisi išvysti kuo guviau. 

Vieni niekai jų dvasią apžavėti, 

Nors taip sutrikęs aš dar nebuvau: 

Jų skonis, aišku, vulgarus ir prastas, 
Bet apsiskaitę ponai neprastai. 

Mums reiktų to, kas turi naują prasmę 
Ir būtų perteikta šviežiai, bet paprastai. 
Kas gali būti maloniau už spūstį, 

Kai nekantraujančių žmonių minia 
Prie mūsų balagano ima grūstis 

Ir braunasi pečiais ir krūtine? 

Kai žmonės plūsta, veržiasi kaip jūra, 
Nors dar nė ketvirtos nėra, šviesu, 

Lyg išbadėję prie kepyklos durų 

Dėl bilietėlio grumias prie kasų — 

Juk tai vien tavo nuopelnas, poete! 


Tik tu kaip draugas man gali padėti! 


POETAS 
O, liaukis man kalbėjęs apie minią! 
Aš amą prarandu vos ją pamatęs, 
Ji tik į sumaištį įtraukia begalinę 
"Tarytum kunkuliuojantis verpetas. 
"Tu pakylėk mane dangaus mėlynėn, 
Kuri poetui tyrą džiaugsmą žada, 
Kur Viešpaties palaimintam kampely 


Ir meilė, ir draugystė skleistis gali. 


Mintis dar tik formuojasi, tik sklando, 
Plevena droviai širdyje giliai, 

O mes paskubomis išrėkti bandom — 

Ir ją sutraiško kasdienybės gaivalai. 
Dažnai tik tai, kas daugel metų brendo, 
Išreikšta gali būti tobulai. 

Kas spindi —- tą akimirka paglemžia, 


O tikras menas pasilieka amžiam. 


KOMIKAS 
"Tos jūsų aimanos dėl amžinybės! 
Jei aš ja rūpinčiaus, tai žmogui, 
Kuris šiandieną pokštų tikis, 
Kas liktų? Reikia juoko - duokim! 
Juk smagūs įvykiai, nutikę dabarty, 
Manau, taipogi šio bei to verti. 
Kas moka prisitaikyt prie minios, 
"To publikos kaprizai nesuglumins, 


Ir kuo daugiau žiūrovų atkulniuos, 


XI 


"Tuo paprastesnis pokštas juos išjudins. 
Gabumų, aišku, niekas neatstos, 
Tačiau jei turite fantaziją neblogą, 
Pridėkit proto, išmonės, aistros 


Ir negailėkit sąmojo bei juoko. 


DIREKTORIUS 
Ko reikia žmogui? Paganyrt akis, 
"Tad pirmenybę veiksmui teikia jis. 
Kai vienas epizodas veja kitą, 
O publika vos vyksmą sekti spėja, 
Jūs tampat burtininkais nematytais, 
Jie jaučias jus beveik įsimylėję. 
Kadangi publika marga, tai reginys 
"Taip pat tik margas tiks kiekvieno skoniui, 
Juk būtent sau kažką atradęs pasakys, 
Kad vakaras jam pralėkė maloniai. 
Galų gale ar man mokinti jus, 
Kaip valgį padalint į kąsnelius: 
Įdėkit, kad ragu išeitų vykęs, 
"Truputį išmonės, šiek tiek teisybės, 


Ir jus draskys minia į skutelius. 


POETAS 
Nejaučiat patys, kokį blogį sėjat! 
Man kaip kūrėjui net klausytis gėda — 
Jūs rašliavai nevykėlių mėgėjų 


Jau, regis, skiriat tikro meno vietą. 


XII 


DIREKTORIUS 
"Toks priekaištas — pigus akių dūmimas. 
Žmogus, kuris iš tikro darbo imas, 
Sau tinkamiausią instrumentą renkas — 
Nelygu kokį medį skaldyt tenka. 
Pažvelkit, kam jūs rašote daugiausiai — 
Vieni — iš nuobodumo apsiblausę, 
Kiti — pakilę nuo taukuoto stalo, 
Treti —o tai jau apskritai blogiausia — 
Suriję šūsnis įvairių žurnalų. 
Jie tik smalsumo tuščio genami, iš dyko 
Buvimo renkas lyg į kaukių balių, 
Šmėžuoja damos — mat savuosius kykus 
Viešumoje pademonstruoti gali... 
Poete, nusileiskit į tikrovę, 
Gana klejot aukštybėse dausų! 
Jūs įdėmiau pažvelkit į žiūrovą — 
Jis abejingas ir nevėkšla iš tiesų! 
"Tas po spektaklio kortom lošti sės, 
Ano - glėbys meilužės naktį laukia, 
"Taip ir norėtųs pasakyt visiems — 
Kuriem galam kankinti mūzas, drauge? 
Sakau - sumeskite krūvon bet ką, 
Ar verta dailinti kiekvieną frazę? 
Jiems per paini net ir mintis paika, 
"Todėl užtenka vien priblokšti dvasią — - — 


Bet kas jums? Įkvėpimas ar ekstazė? 


XIII 


POETAS 
Nutilk, pasiieškok kitų vergų! 
Poeto teisės šventos, ir vargu 
Ar jis kada, paklusęs tavo valiai, 
Jas lengvabūdiškai niekams švaistyt pradės. 
Kur slypi kerinčios kūrėjo galios? 
Kokiais keliais jos prasismelkia lig širdies? 
Argi ne sąskambiais, kuriais siela poeto 
Su šiuo pasauliu geba susilieti? 
Kai abejingai verpia savo giją 
Ratelį amžiais sukanti gamta, 
Kada neharmoningoj kūrinijoj 
Viena esybė nuolat niaujas su kita, 
Kieno dėka ratelis bėga lygiai 
Ir gaiviai užburia ritmu švelniu, 
Ir jungias padriki garsai vienybėn, 
Skambėdami akordu prakilniu? 
Kieno valia kaip vėtra aistros šėla? 
Saulėlydžio žara pilna rimties? 
Kas dar galėtų taką savo mielai 
Pavasario gėlių žiedais nutiest? 
Kieno dėka pavirsta į šlovingą 
Vainiką didvyriui šakelė paprasta? 
Kas vienija dievus ir sergėja Olimpą? 


Žmogaus galia, poeto atskleista. 


XIV 


KOMIKAS 
Tad ją ir panaudokite kaip dera 


Ir duokit valią savo įkvėpimui 

Lyg kokią meilės avantiūrą tveriant: 
Štai netikėtas jų susitikimas... 
Jausmai... Paskui jau viskas lyg savaime: 


Klasta, rapyros, vėl jie džiaugias laime... 


Sužadėtuvės... Vėl kančia... Neranda vietos... 


Ir taip toliau, žodžiu — yra libretas. 

Štai tokią pjesę mums ir parašykit! 
Žmonių kasdienėj buityje pasikapstykit! 
Visi kažkaip gyvena, bet retai 

Kuris įžvelgia tiek, kiek tu matai. 
Paveikslui nesuteikite per daug aiškumo, 
Daugiau apgaulės nei tikroviškumo — 
Geriausias gėrimas iš to užsimaišys, 

Ir jį mielai praris pasaulis šis. 

Auksinis žiedas dabarties jaunimo 

Su dėkingumo virpuliu klausys 

Šio kūrinio tarytum apreiškimo, 

Ir gaubs švelnius jų veidus ilgesys, 

Ir gal ne vienas baugščiai suvirpės, 
Kažką pajutęs kertėje širdies. 

Jie moka dar ir juoktis, ir raudoti, 

Dar gerbia polėkius, pilni vilties — 
Patyrusiem nedaug ką galim duoti, 


"Tačiau ateinanti karta juk patikės! 


POETAS 


O, kad anuos laikus grąžinus, 

Kai vien į ateitį žvalgiaus, 

Kai įkvėptų dainų šaltinis, 

Atrodė, trykšti nesiliaus, 

Kai žemės ūkanos man sklaidės 

Ir skleidės pumpurų gelmė, 

Kai slėnių žydinčiom gėlėm 

Ilgai gėrėdavaus apkvaitęs... 

Aš nieko neturėjau, bet nestigo 
Tiesos troškimo ir iliuzijų skaistybės. 
Kas sugrąžins kančios palaimą, 
Siekimą paslaptis pažint, 

Aistringą meilę, neapykantą bebaimę, 


Kas man jaunystę sugrąžins! 


KOMIKAS 


Jaunystės reikia, mielas drauge, tik tada, 
Kada prispaudžia priešas mūšy, 

"Tada, kai su netramdoma aistra 

Prie tavo kaklo glaudžiasi meilužė, 
"Tada, kai tu eini lenkčių, 

Ir nugalėt varžovą reikia, 

Arba kai siautėji lig paryčių, 

Geri ir lėbauji be saiko, 

Bet tam, kad meiliai virpintum stygas 
Ir melodingą skambesį išgautum, 

Kad pasirinkęs temą, į lankas 


Protu nebesuvaldomas nenukeliautum, 


XVI 


Kaip tik praverčia patirtis visa, 
Juk reikia laiko, kad pasiektum tobulumo, 
O kad senatvėj suvaikėjam — netiesa, 


Tiktai pamatom, kokie visad buvom. 


DIREKTORIUS 


Labai prasmingas žodžių srautas, 
"Tačiau veiksmai taip pat svarbu. 
Gal laikas liautis gražbyliauti 

Ir metas kibti prie darbų. 

Kiek galima tuščiai plepėti — 

Tik dirbant polėkis ateis. 

Jei norit išgarsėt, poete, 
Nepasikliaukit vien kerais. 

Pats žinot, apie ką mes kalbam — 
Gėrimas turi trenkt į galvą; 

"Taigi jau šiandien ruošk statinę, 
Kurion rytoj supilsi vyną. 

Diena pralėks lyg jos nebuvę, 

O įkvėpimas nepasikartos, 

"Tad jeigu sukas žodis ant liežuvio, 
Ryžtingai stverk, kol nepražuvo, 
Kaip vagį griebk už pakarpos. 
"Teatruos šiandien, puikiai žinom, 
Pats velnias nieko nesumos, 
"Todėl nesukit sau galvos 

Dėl įrengimų ir mašinų: 

Jei norit - plūs šviesa dangaus, 


Siaus stichijos, žėruos žvaigždynai, 


XVII 


Vanduo, ugnis, aukšti kalnynai, 
Žvėrių ir paukščių - kiek kas pageidaus. 
Pakaks šiam balagane vietos 
Viskam, ką pavaizduot norėtųs — 
Keliaukit sau per jūras ir žemes, 
Ir, jeigu norite, iš rojaus skriekit 


Tiesiog į pragaro gelmes. 


PROLOGAS 
DANGUJE 


Dievas, Jo dangiškoji kariauna. 
Vėliau — Mefistofelis 
Trys arkangelai 


RAPOLAS 
Visatos choro begalybėj 


Per amžius saulė gaus ir gaus, 
Nubrėžtame kely ją lydi 
Griausmingi sąskambiai dangaus. 
Įgauna angelai beribių 

Jėgų, gėrėdamiesi ja; 

Šlovingų tvarinių didybė 


Vis ta pati ir vis nauja. 


GABRIELIUS 
Net nebėjaučia savo greičio, 
Kai sukas žemė skriedama, 
Dienų žėrėjimą pakeičia 
Naktų grėsminga gūduma; 
Uolų granitas aiži, gūra 
Putotam jūros ošime, 
Ir sukas akmenys ir jūra 


Kartu su skriejančia žeme. 


MYKOLAS 
Viena per kitą audros pliekia 
Ir maišo jūrą su krantais, 
Apraizgo visa, ką pasiekia 


Tūžmingais negandų tinklais. 


XX 


Grėsmingai niokodami kerta 
Zaibai trenksmu iš debesų, — 
Bet nesiliaujam, Dieve, garbint 


"lavų užmanymų šviesių. 


VISI TRYS 
Tai angelams jėgų beribių 
Per amžius teikia danguje, 
O Tavo tvarinių didybė 


Vis ta pati ir vis nauja. 


MEFISTOFELIS 
Štai, Dieve, aš ir vėl esu greta, 
Klausk ko geidi, ir pabandysiu atsakyti. 
Juk šiaip jau savo palankumo niekada 
Neskyrei man mažiau nei visai svitai. 
Nepyk, bet prakilniai kaip šitos dvasios 
Giedoti liaupsių taip ir neišmokau, 
Juoba iš mano lūpų tokios frazės 
"Tau, jei mokėtum juoktis - keltų juoką. 
Nedaug nutuokiu apie sandarą visatos, 
"Tačiau žmogaus vargai man aiškiai matos: 
Mažasis žemės viešpats liko vertas 
Tik tiek, kiek buvo vertas vos sutvertas. 
Manau, kur kas lengviau tam vargšui klotųs, 
Jei jam nebūtum kibirkšties šventos įžėręs, 
Mat savo protą jis temoka panaudoti, 
Kad elgtųs žvėriškiau, nei elgias žvėrys. 


Nepykit, bet kai pažiūriu į žmogų, 


XXI 


Galiu palygint jį nebent su žiogu — 
Tik strapalioja nenustygdamas po žolę 
Ir savo seną giesmę traukia uoliai. 
Kad bent akimirkai nurimtų žolėje 


Ir liautųs nosį kaišiojęs! Deja! 


DIEVAS 
Jau viską pasakei, ką sugalvojai? 
"Tu amžinai tik skundies ir dejuoji. 


Nejaugi žemėj nieko gero nematai? 


MEFISTOFELIS 


Deja, ten viskas nuolatos ne taip. 
Prisižiūrėjęs tų žmonių kančios, 


Aš nejučia ir pats blogai jaučiuos. 


DIEVAS 


Pažįsti Faustą? 


MEFISTOFELIS 
Daktarą? 


DIEVAS 
Jisai 


"Tarnauja man. 


MEFISTOFELIS 


Savotiška tarnystė! 


Jis manos dangiška mana pramisti, 


XXII 


Vis metasi į tolumas bekraštes, 

Aistros apsėstas, regis, tuoj pasius; 
Nurimtų tik dangaus žvaigždes nuraškęs 
Ir žemės įgeidžius patenkinęs visus, 

Ir nors nerimstantis jo protas blaškos, 


Bet niekados pasotintas nebus. 


DIEVAS 
Jis, aišku, klaidžioja, bet ieško kelio, 
Ir jeigu pasikliaus manim - klejonės baigsis; 
Juk sodininkas iš pačių pirmų lapelių 


Jau atpažįsta, koks bus medžio vaisius. 


MEFISTOFELIS 
Kertu, kad šitą naivų sutvėrimą 
Galiu nuvest klaidžiausiu takeliu, 


Tik duokite man savo sutikimą. 


DIEVAS 


Aš nieko tau uždrausti negaliu, 
Kol jis dar gyvas. Ir kol jis dar ieško, 
"Tol renkasi iš daugelio kelių. 


MEFISTOFELIS 


Esu dėkingas jums, juk mato Viešpats, 
Kad tarp negyvėlių jaučiuos nejaukiai — 
Mane labiau rausvi skruosteliai traukia. 
Kažkaip nemiela prie lavono prisiliest, 


Man, kaip tai katei, reik gyvos pelės. 


XXIII 


DIEVAS 
Gerai jau, imkis jo, kai panorėsi. 
Atplėšk jį nuo gaivių šaltinių, 
Tempk pragarmėn ir, jeigu sugebėsi, 
Gėrėkis, jį palikęs tankumynuos. 
"Tačiau jaučiu — tau teks gėdingai pripažinti, 
Kad žmogų net ir klystkeliuos tamsiuos 


Ne taip jau paprasta ir lengva paklaidinti. 


MEFISTOFELIS 
Na ką gi, tuoj išvysim, kas teisus. 
"Tokių lažybų aš pralošt nepratęs. 
Tiesiog matau, kaip jau keroja medis, 
Oaš triumfuodamas raškau vaisius. 
Jis džiaugsis, dulkes man laižydamas nuo batų, 


Kaip mano prosenelė žvilganti gyvatė. 


DIEVAS 
O štai tada galėsi ir ateiti, 
Ir aš mielai atversiu tau duris. 
Iš dvasių, nusiteikusių tik neigti, 
Mane mažiausiai trikdo šelmis juokdarys. 
Žmogaus ryžtu neverta pasikliauti — 
Jis linkęs mėgautis ramybe pataluos, 
"Todėl džiaugiuosi, kad veržies pasitarnauti 


Ir jį kaip kipšas spausi prie veiklos. 


O jums, dangaus vaikai tikrieji, 


Derėtų šlovint tvarinius Kūrėjo! 


XXIV 


Kas amžiais tvyro, vyksta ir gyvena, 
Apgaubkit savo meile ir dvasia, 
O tai, kas dar tik efemeriškai plevena, 


Išsaugokit neblėstančiose mintyse. 


MEFISTOFELIS 


Tie pokalbiai su senuku išties malonūs, 
Su juo sutart ir pasitart pavyksta švelniai. 
Tikrai smagu, kai toks garbingas ponas 


"Taip žmogiškai pasišneka su velniu. 


TRAGEDIJOS 
PIRMA 
DALIS 


|] L “ 


NAKITIS 


Ankštas kambarys su aukštais gotiškais skliautais. 


Faustas, pilnas nerimo, sėdi savo krėsle prie pulto 


FAUSTAS 


"Tataigi! Svarūs mokslo vaisiai — 

Ir filosofijos vingrybes gliaudau, 

Ir medicinos moksluose, ir teisėj, 

Deja, net teologijoje susigaudau; 

Tiek sukaupiau savy, tačiau 

Likau kvailys kaip ir anksčiau. 

Esu magistras, daktaro traktatą 
Sukurpęs, jau veik dešimt metų 
Vedžiodamas už nosies studentus 

Bet kaip juos mokau ko paklius, 

Ir pats matau, kad nieko mums žinot neskirta! 
Vien ši mintis sugniaužia širdį. 

Žinau, protu man niekad neprilygo 

Tie daktarai, magistrai, advokatai ir šventikai, 
Atsižadėjau abejonių, skrupulų visų, 

Ir man nei pragaro, nei velnio nebaisu, — 
Bet kas iš to, jei džiaugsmo nerandu, 
Kam apsimest, kad viską suprantu, 

Kam apsimesti tuo, kurs moka 

Atverst ir geresniu paversti žmogų? 
Gyvenimas nevertas šuns buities, 

Net jei šlovės vainiką kas išties 

Arba pasiūlys pinigų ir turtų! 

Todėl aš ir imuosi burtų, 


Saukiuosi dvasios paspirties, 


XXX 


Kad man atvertų paslaptis būties, 

Kad, veltui nesidėdamas esąs 

Išminčius, dėstantis neaiškias sau tiesas, 
Patirčiau, kaip man tampa pažinus 
Daiktų vidinis sąryšis painus, 

Pasaulio pagrindus ir priežastis išvysčiau, 


O ne tuščiai žodynus knisčiau. 


Juk visa tai - kankynė tik. 

O pilnatie, dar vienąsyk 
Pasižiūrėk, kaip lig gaidžių 

Aš čia, tarp popierių, budžiu; 
Nužvelk, bičiuli nebylus, 
Užgrioztus knygomis stalus! 

O, kad galėčiau pasileist 
Kalnais, mėnulio nušviestais, 
Su dvasiom siausti tarp uolėtų grotų, 
Klajot po miglą pievų ūkanotų 
Ir nusiplaut rasa nuo kūno 


Tą glitų tvaiką mokytumo! 


O varge! Aš dar vis šitoj skylėj? 

Siauruos nuspalvintuos languos 

Užlūžę saulės spinduliai 

Net nepasiekia šios landos. 

Tarp dulkių, knygų išminties bedantės, 
"Tarp pergamentų, kuriuos ėda trandys, 
Kur lig viršaus, po akmeniniais skliautais, 


Aprūkę stirtos rankraščių sukrautos, 


XXXI 


Retortos, tigliai, buteliukai, 
Dar protėvių liesti daiktai, 
Seniai nereikalingi ūkiui, — 


Stai koks pasaulis tavo, štai! 


Ir tu dar klausi, ko širdis 

Iš baimės gūžias nejučia? 

Ko gniuždo aistrą neviltis, 
Ko stingdo polėkius kančia)? 
Užuot gėrėjęsis svaigia 
Gyvybe Dievo tvarinių, 
"Trūniji plėkstančiam tvaike 


"Tarp tų skeletų dulkinų. 


Bėk! Ir neatsigręžk atgal! 
Nejaugi kelio neparodys 

Ši paslapčių pilna knyga, 

Kur glūdi Nostradamo žodis? 
Klausyk, ką šnabžda tau gamta, 
Ką tau žvaigždynų raštai skelbia, 
Ir atsivėrus visata 

Padės išgirsti dvasių kalbą. 
"Tuščiai viliesi vien protu 

"Tuos ženklus magiškus aprėpti. 
Jau dvasių šnaresį juntu. 

Ar girdite? Meldžiu jus, atsiliepkit! 


Atsiverčia knygą ir išvysta makrokosmo ženklą 

Kokia palaima šitas piešinys 

Užlieja mano sąmonę iš karto! 

Jaučiu, kaip jauno įkarščio vilnis 
Nerimastingai sieloje užverda. 

Kuris dievų sukūrė ženklą šį, 

Kad jis sutramdo įniršį ir šėlą, 

Kad išsisklaidžius tamsai sieloj 

Aš su aistra, kurios nenoriu numalšint, 
Stebiu, kaip traukiasi gamtos jėgų šešėliai? 
Gal aš ir.pats jau vienas iš dievų? 

Prieš mano žvilgsnį veriasi ir spindi 
Esmė gamtos pavidalų gyvų; 

Imu suvokti mokytojo mintį: 

„Į dvasių sodus vartai atlapoti, 

Tiktai pažadink protą ir jausmus, 
Ankstyvo ryto spinduliais rasotais 


Atsigaivink ir leiski jiems pabust“. 
Įdėmiai tyrinėja ženklą 


Kaip sklandžiai susipynus visuma, 
Kokia tvarkinga sąveikų darna! 

Erdvių būtybės, nepaliaudamos dalintis 
"Tarpusavy šviesos auksiniais indais, 
"Tarp žemės ir dangaus gelmių nebyliai 
Plevendamos tai leidžiasi, tai kyla, 


Ir harmoningai visuma visatos spindi! 

Koks reginys! Tačiau tik reginys, deja! 
Kada suvoksiu aš, kas glūdi gamtoje? 
Kur užrakinti gyvasties šaltiniai, 
Maitinę dangų su žeme kartu?! 

Nejau nelemta prisiliest prie tų krūtų, 


Kurios numaldo troškulį ir atgaivina? 
Nusivylęs varto knygą ir išvysta žemės dvasios ženklą 


Šis ženklas daug labiau patinka man! 
Jaučiu, kaip vis naujų jėgų įgaunu 

Ir svaigt imu tarsi nuo vyno jauno — 
"Tu, žemės dvasia, man atrodai artima. 
Stiprėja ryžtas prieš pasaulį kilti 

Ir nešti žemei neviltį ir viltį, 

Ir, jeigu lemta laivo pražūtį patirti, 

Be baimės atlaikyti vėjų kirtį. 

Jau niaukstosi dangus — 

Mėnulio nematyt — 

Štai lempa gęsta! 

Štai dūmai! - Spinduliai raudoni 
Man apie galvą sukas. - Šiurpas, 
Padvelkęs iš viršaus žemyn, 

"Tuojau sugriebs! 

O dvasia! Trokštu ir jaučiu — tai tu sklendi... 
Ateik! Ateik! 

Kaip blaškosi širdis! 
Kaip drasko širdį 


Jausmai, kurių neteko dar patirti! 

Jaučiu, kaip tau visa esybe atsiduodu. 


Ateik! Ateik - nors tai gyvybę man kainuotų! 


Paima knygą ir paslaptingai ištaria dvasios ženklo burtažodį. 


Plyksteli rausva liepsna, ir iš jos pasirodo Dvasia 


DVASIA 
Šaukei mane? 
FAUSTAS 
nusigreždamas 
Koks reginys kraupus! 
DVASIA 


Į mano sferų erdvę broveis godžiai, 
Maldaudamas, kad aš susiviliočiau, 


Ir štai... 


FAUSTAS 


O siaube! Kaip norėčiau aš pabust! 


DVASIA 


Visad meldei išvysti mano veidą, 
Išgirsti balsą ir pažvelgti į akis. 
Štai aš ir čia! Tai ko dabar drebi? 
Nejau stiprybė antžmogį apleido? 
Kur dingo polėkių aistra gaivi? 
Kur tas, visatą tveriantis savy, 


Ją puoselėjęs kaip relikvijas šventąsias 

Ir taręsis prilygstantis mums, dvasioms? 
Kur dingo Faustas, kurio balso aš klausiaus, 
Kuris ieškojo pašnekovo, sau lygaus?! 
Nejau tai tu, nuo vieno mano kvapo 

Visa esybe virpantis kaip lapas? 


Kaip kirminas, kuriuo bet kas pasišlykštės? 


FAUSTAS 


Manai, kad pasitraukt turiu? Tu klysti! 


"Taip, Faustas aš, ir tau prilygstu! 


DVASIA 


Būties sūkury, 
Verpetuos buities, 

Aš kylu ir leidžiuos, 
"Tai šen, tai čia, 

Be laiko, be skaičiaus, 
Mirtis ir pradžia, 
Amžinos jūros 
Dienos ir naktys, 
Gyvenimo siūlus 
Audžiančios staklės; 
Ir laiko staklėms be perstojo ūžiant 


Aš audžiu Dievui gyvą drabužį. 


FAUSTAS 
Veiklos dvasia, pajėgianti išvysti 


Erdves pasaulio, tu tokia man artima! 

DVASIA 
Tik tam prilygsti, kas tavy įvyksta, 


"Tačiau ne man. 


Išnyksta 
FAUSTAS 
sukrėstas 
Ne tau! 
"Tai kam? 


Aš, pagal Dievo atvaizdą sutvertas, 


"Tavęs nevertas? 
Kažkas beldžia 


O nelaboji! Atpažįstu asistentą! 
Ir kas gražiausiomis akimirkom jį atveja! 
Kodėl, kai jau grimzti vaizdų pilnatvėje, 


Koks nors sudžiūvęs knislius lenda? 


Įeina Vagneris su chalatu ir naktine kepuraite, 
rankoje laikydamas lempą. 


Faustas nepatenkintas atsigręžia 


VAGNERIS 
Atleiskite, jūs skaitėt monologą 
Iš graikiškos tragedijos? Beje, 
Ir man vertėtų šito meno pasimokyt, 


Prakusk retorikoj — ir seks minia. 

Girdėjau, kad dabar, jei tik neklystu, 


Net kunigai mokinas iš artistų. 


FAUSTAS 


"Taip, kai komediantas pats šventikas — 


O šiais laikais tai įprastas dalykas. 


VAGNERIS 
Kai ištisai namuos, prie knygų tūnai, 
Tiktai šventadieniais gali šį tą išvyst, 
Ir tai nebent per linzes, iš atstumo — 


Labai sunku palenkt žmonių mintis. 


FAUSTAS 


Be jausmo visos pastangos bevaisės — 
Jeigu neplaukia žodžiai iš širdies, 
Kad ir į kokią gražbylystę leisies, 
Parapija klausys, bet negirdės. 

Ką ir kalbėt, tuštybės nepaslėpsi — 
Surinkęs atliekas nuo svetimų stalų 
Bandyk nebandęs pūsti liepsną 

Iš pūpsančios krūvelės pelenų. 
Nebent vaikams galėtų to pakakti 
Ar prietrankoms, nors nesvarbu ir tiems. 
Bet kaip priversi širdį plakti, 


Jei pats kalbon neidedi širdies? 

VAGNERIS 
Bet daug kur gali iškalba padėt. 


Čia man, jaučiu, dar reiktų padirbėt. 


FAUSTAS 
Kalbėkit sąžiningai, ką išmanot; 
Tik kvailiui rodos, kad visur jis išimtis. 
Nereikia jokio ypatingo meno — 
Pati savaime atsiskleidžia išmintis. 
Kada turi ką rimta pasakyti, 
Neimsi žodžio maigyt ir vartyti. 
"Tos visos kalbos, kur patosas įstabus 
Su kiekviena fraze vis įmantrėja, 
Nuobodžios, tarsi rudenio lapus 


Vejojantis nykus kaukimas vėjo. 


VAGNERIS 
Žinau, kad menas amžinas, tačiau 
Koks trumpas kelias skirtas žmogui! 
Štai darbą stengiesi atlikti kuo kruopščiau, 
"Tačiau širdy ir sąmonėj baugoka. 
Visokiom priemonėm kapstais į prieki, 
Kad prie pirmų šaltinių prisiirtum, 
Ir šiaip ne taip pusiaukelę pasiekęs 


Matai, kad jau atėjo laikas mirti. 

FAUSTAS 
Tie pergamentai! Argi jie šventa versmė, 
Kad amžiams troškulį galėtų numalšinti? 
Ar gali atgaivinti sielą mintys, 


Netrykštančios iš jos pačios gelmės? 


VAGNERIS 


Atleiskite, bet kaip yra puiku 
Nugrimzt į dvasią praeities laikų, 
Išvysti, ko išminčiai andai siekė 


Ir kaip toli mes pažengėm į priekį. 


FAUSTAS 
Kurgi jau ne! Pačias žvaigždes sugriebiam! 
Nuo praeities laikų, brangus kolega, 
Ne mums nuplėšti antspaudus septynis; 
"Tai, ką laikų dvasia jūs laikot esant, 
Tereiškia tik pačių rašeivų dvasią, 
Kur tie laikai kaip nytys susipynę. 
Ir ko tik ten prinarpliota nėra! 
Nulūši sprandą, pažiūrėt sumanęs, 
Kažkokia sendaikčiais užgriozta kamara 
Arba iš viso gatvės balaganas 
Su jam pritaikytomis frazėm nemirtingom, 


Kurios tiktai lėlių burnom ir tinka. 


VAGNERIS 
"Tačiau žmogus! Visatos begalybė! 


Juk paslaptis šitas pažinti reikia! 

FAUSTAS 
Pažinti! Na ir kas šiam žody slypi? 
Ar žino kas, koksai tikrasis vardas vaiko? 
Reti išminčiai, kur kažką pažino 
Ir naiviai tuo pasidalyti ryžos, 
Jausmus ir pažiūras išsakę kvailai miniai, 
Nuo seno mirdavo ant laužo ar ant kryžiaus. 
Bet jau, sakyčiau, metas gult, vėlu. 


Siam vakarui pakanka, drauge mano. 


VAGNERIS 


O man atrodo, kad pernakt galiu 
Sėdėt, tokias gilias mintis gvildenant. 
Į mokslus kibus su aistra, sunku sustoti: 


Nors daug žinau, bet viską norisi žinoti. 
Išeina 


FAUSTAS 
vienas 
Užsispyrimo tas keistuolis nepristinga. 
Į šlamšto krūvą godžiai įsiraus 
Ir knisas, bene ras ką nors gudraus, 


O randa kokį slieką - ir laimingas! 


Ir šis žmogelis turi teisę prasižiot, 
Kai dvasių atspindžiai aplinkui riba? 
Tiek to, šį kartą reikia tik dėkot 


Tam varganiausiam iš visų būtybių, 

Jisai išgelbėjo nuo proto sumaišties 
Ir leido kiek nuo abejonių atsipūsti. 
"To milžino akivaizdoj išties 


"Turėjau tikras gnomas pasijusti. 


Aš, gyvas Dievo atvaizdas, kuris 

Jau manės amžinas tiesas palietęs 

Ir savo žemišką drabužį žemėn sviedęs, 
Savim dangaus skaistybėje besigėrįs, — 
Kaip aš galėjau taip puikybėn pasikelt! 
Maniaus turįs net cherubinams valios 
Ir sau atrodžiau vos ne visagalis, 
Gamtos arterijomis sruvo mano galios, 


Ir tik griausmingas žodis parbloškė atgal. 


Nevertas aš su tavimi lygiuotis! 

Jėgų pakako tik tave atsivilioti, 

O sulaikyti — per menka jėga. 

Laiminga nuopuolio minutė, 

Didybės ir kančios pilna, 

Į neišvaizdžią žemės būtį 

"Tu žiauriai grąžinai mane. 

O viltys, polėkiai, užsimojimai platūs, 
"Turiu juos tramdyt ar paklust? Kas atsakys? 
Deja, ir mūsų aistros, ir mes patys 


Dažniausiai esame kliūtis. 


"Tauriausi potyriai, širdy vos prasivėrę, 


Išsklinda rūpesčių pritvinkusiam ore; 


XLII 


Kai prasimanom šiokio tokio gėrio, 
Aukštesnis gėris rodos chimera. 
O polėkiai, suteikiantys gyvenimui vertės, 


Atgrumba nuo kasdienės sumaišties. 


Vaizduotės skrydžiuos kartais mintimis 
Pakylame lig amžinybės plotų, 

Bet greitai susitraukia kambarys 

Nuo kasdienybės rūpesčių vienodų. 
Ir net nepastebim, kaip įpročio angis 
Širdies kertėj giliai susirangys 

Ir tau nei džiaugtis, nei svajot neleis; 
Vis rodysis pavidalais naujais: 

Tai žmoną, tai vaikus primins, tai ūkį, 
Baisu ir gaisro, ir nuodų, 

Imi drebėt dėl dar tik būsiančių bėdų 
Ir net dėl to, ko apskritai negali būti. 


Ne Dievas aš, ir nėr ko įsijausti; 
Aš kirminas, kuriam tik dulkes rausti, 
Jomis kvėpuoju ir jomis mintu, 


Kol žūsiu po paklydėlio padu. 


Argi ne dulkės visa, ką liečiu, 
Suspaustas tarp šitų aukštų lentynų, 
Tas visas turtas, ėdamas trandžių, 
Tevertas būti pavadintas sąvartynu. 
Ir čia sulaukt atsakymų tikiuos? 


Ką sužinosiu iš gausybės knygų — 

Kad žmonės žemėje kentėjo visados, 

O laimė - retas prabangos dalykas? 

Ko, kaukole, šiepies? Bandai paguost, 
Kad ir tavy kadaise mintys lydės, 
Ieškojai džiaugsmo ir kentei varguos, 

O siekdama tiesos niekingai klydai? 
Bepiga jums šaipytis nuolatos, 
Bedvasiai prietaisai ir instrumentai, 
"Turėjot būti mano raktai, bet gamtos 
Spynos man atrakint jumis nelemta. 
Pro tuos vartus nei įsilaužt, nei prisibelst, 
Gamta nenori savo paslapčių atverti, 

Ir kol pati ji gaubto nepakels, 

"Tol nepadės nei dantračiai, nei svertai. 
Tie prietaisai, neliečiami seniai, 
Nebent gal tėvo kažkada naudoti, 

Tie smulkiai prirašyti ritiniai, 
"Irūnijantys ir nuodegom pajuodę! 
Geriau praūžęs būčiau juos draugų būry, 
Negu dabar jie slėgtų mano protą! 

Ką iš tėvų paveldėjęs turi, 

Jau vien juos gerbdamas turėtum panaudoti. 
Beprasmis turtas lyg našta bjauri; 


Naudokis tuo, ką mirksnis duoda! 


"Tačiau kodėl tarytum koks magnetas 
Šita retorta mano žvilgsnį traukia? 
Kodėl žiūrėdamas į ją jaučiuos lyg jaukiai 


Mėnulio pilnaties palaukėje užlietas? 


XLIV 


Būk sveikas, vienišas taurusis inde, 
Su pagarba tiesiuos tave paimti! 

"Tu proto genijaus viršūnė tobula, 
Svaigiuosius syvus augalų sutraukus, 
Apdovanota mirtina galia, 

Suteik dabar malonę savo draugui! 
Žvelgiu — ir mano skausmas palengvėja, 
Imu tave — ir jaudulys menkėja, 

Ir sielos potvynį atslūgstant pajuntu. 
Nušvinta jūros vandenys patvinę 

Ir kviečia per tą gelmę veidrodinę 


Į naują dieną, link naujų krantų. 


Atskrieja į mane ugnies vežimas, 

Ir aš jau pasirengęs, jau galiu 

Į eterį panirt ir begalinėm 

Erdvėm pakilti link pasaulių tobulų. 
Dievų aukštybės, sklidinos palaimos, 

Tu vertas jų, nors ką tik kirminu rangeis? 
O taip! Jau žemės saulė nusileidus, 

Ir savo veido jai atgręžti nebegeisk! 
Išdrįsk atplėšt vartus ir ženk į rūmus, 
Kurių vien vaizdas keltų šiurpulį bet kam, 
Ir pats įrodyk, kad žmogaus orumas 
Nepuls keliaklupsčiaut dievam, 
Nesuvirpės prieš prarajos nasrus, 

Kuriuos fantazijose susitvėrėm savo kančiai, 
Ir į pražiotą ryklę žengs narsus, 


Nors plaikstosi liepsnos ugniniai karčiai; 

Atstumk dvejones ir bailias mintis, 


Nors ir žinai, kad gresia Nebūtis. 


Štai ji, tauriausio krištolo taurė! 

Ilgai dulkėjai savo futliare, 

Tiek metų net nepaliečiau tavęs. 
Menu, kaip pokyliuos spindėjai išdidžiai, 
Ir kaip keliaujant tau iš rankų į rankas, 
Užkaisdavo garbingieji svečiai. 
Derėdavo pašlovint eilėmis 

Briaunų paviršiuos blykčiojančią ugnį 
Ir tik tada išgerti ligi dugno. 

Ko tik nebūdavo jaunystės naktimis! 
Dabar tavęs kaimynui neištiesiu 

Ir apie grožį gražbyliauti nepradėsiu; 
Nuo šio nektaro staigiai svaigt imi. 
Štai rusvas skystis teka briaunomis; 

Aš jį sukūriau, aš jį ir renkuos, 

Ir paskutinę taurę pilna širdimi 


Keliu už aušrą, brėkštančią rytuos! 
Priglaudžia taurę prie lūpų 


Pasigirsta varpų gausmas ir choro giedojimas 


ANGELŲ CHORAS 
Kristus prisikėlė! 
Džiaukitės, mirtingieji, 


Rūpesčiai vargingieji, 

Amžiams prigimtingieji 


"Taip ilgai jus gėlė! 


FAUSTAS 
Šitie garsai, suskambę įstabiai, 
Atplėšt nuo lūpų taurę man mėgina. 
Gal skelbia sunkiai gaudžiantys varpai 
Velykų šventės rytą pirmutinį? 
O ta giesmė, paguodžianti giliai, 
Ne ta pati, kurią giedojo angelai, 
Tąanakt, kai skelbė naują žinią? 


MOTERŲ CHORAS 
Kvapiais aliejais 
Ištrynėm kūną, 
Nuo pašaliečių 
Pridengėm gūniom; 
Įsupom uoliai 
Jį į skaras, 
Bet jis prapuolė! 


Kristaus nėra. 


ANGELŲ CHORAS 
Kristus prisikėlė! 
Stebuklas svaiginantis, 
Kūną atgaivinantis, 
Nuodėmę naikinantis, 


Džiaukitės, mylėję! 

FAUSTAS 


Kodėl dangaus balsai šventom giesmėm 
Suvirpino šituos skliautus dulkėtus? 

Jūs neškit žinią pamaldiem ir nuolankiem, 
O čia tikėjimui per maža vietos; 
Stebuklas - tikinčiojo kūdikis brangiausias. 
Aš nebesugebu pakilti lig erdvės, 

Kuri mums skelbia gerąją naujieną, 

Nors ir dabar, Velykų pirmą dieną, 

Varpų gaudimas atitraukia nuo taurės — 
"Toks savas ir brangus nuo mažumės, 

Kada šventadienių rimty jiems ėmus gaust 
Pajusdavau, kaip nusileidęs iš dangaus 
Paliečia mano kaktą bučinys, 

Ir tyrai maldai atsiverdavo širdis. 
Jaunystės ilgesio vaidingo pastūmėtas 
Pabėgdavau į pievas, į miškus, 

Ir džiaugsmo ašaros drėkindavo vokus, 
Jutau, kaip skleidžiasi pasaulis neregėtas; 
Jaunatviški, valiūkiški žaidimai, 

Velykų išmonės, aistringi žvilgsniai — 

"Tai jie, senų dienų prisiminimai 

Mane sulaikė nuo lemtingo žingsnio. 

Aš sugrąžintas žemės buičiai! Giesmės šventos, 


Dėkoju jums, kad sugrįžtu gyventi. 


MOKINIŲ CHORAS 


Kristus palaidotas 


Kėlės iš kapo, 

Gyvas palaimintas 
Viešpaties tapo; 
Spindi aukštybėje 
Šalia Kūrėjo; 

Ak! Mes palikome 
Žemės kentėjime. 
Vėl pamatyti jį 
Ilgimės graudūs, 
Savo ganytojo 


Laimę apraudam. 


ANGELŲ CHORAS 
Kėlėsi Kristus 
Iš įsčių dūlėjimo; 
Pančiai sudrisko 
Nuožmaus kalėjimo! 
Meile ir darbu 
Skyrę jam garbę, 
Broliškai vargę, 
Gėrę ir valgę, 
Malonėn žvelgę, 
Žinią jo skelbę, 
Kurios nestelbia 
Negandų gūsiai — 
Kristus tarp jūsų, 


Kristus greta! 


PRIE MIESTO 
VARTŲ 


Sventiška miestiečių minia traukia už miesto 


KELETAS PAMEISTRIŲ 


"Tai kur dabar patraukti manot? 


KITI 


Mes eisim prie Medžioklės namo. 


VIENAS PAMEISTRIŲ 


Aš siūlyčiau pasukt link tvenkinių. 


KITAS PAMEISTRYS 


Kad nuobodu ten, vienos senės. 


Iš ANTROSIOS GRUPĖS 
O tu kur? 


TREČIAS PAMEISTRYS 


Nežinau, gal likt mieste. 


KETVIRTASIS 


Geriausiai kilkime į Burgdortą, nes ten 
Alus geriausias ir smagiausios panos, 


O ir peštynės ten aukščiausios klasės. 


PENKTASIS 
Na ir pašėlęs! Gausim vėl pylos, 
Manai, kad trečias kartas nemeluos? 


Man tebeskauda šonus nuo anąsyk. 


LII 


TARNAITĖ 


Ne, ne! Geriau jau aš grįžtu. 


KITA TARNAITĖ 


Jisai tikrai tenai, prie tuopų. 


PIRMOJI 


O man kokia nauda iš to? 
Jūs dviese nosis sukišat ir suokiat, 
Ar glamžotės ties šokių aikštele, 


O aš turiu gėrėtis kaip kvailė? 


ANTROJI 
Jisai žadėjo šiandien būti su draugais, 


Ir tas garbanius, pameni, ateis. 


STUDENTAS 


Ana, tos panos nenustygsta vietoj! 
Manau, vertėtų jas truputį palydėti. 
Stiprus alus, aitrus tabako dūmas 


Ir išsipusčiusi panelė - malonumas. 


MIESTIETĖ PANELĖ 
Tik pažiūrėk, anie gražuoliai kavalieriai! 
Bent pasigėdytų savęs, jei ne žmonių; 
Aplinkui tiek panelių su manierom, 


O graibo kambarinėm už skvernų. 


LIII 


ANTRASIS STUDENTAS 
Pirmajam 
"Tu taip nelėk! Tas dvi už nugaros matai? 
Viena iš jų gyvena kaimynystėj, 
Ašją šiek tiek iš matymo pažįstu; 
Patrauklios, ir išsidabinę neprastai. 
Manyčiau, nieko prieš jos neturės 


Kur nors praleisti laiką keturies. 


PIRMASIS 


Nenusiteikęs aš, brolau, terliotis. 
Greičiau! Kol nepaspruko tikras lobis. 
Seštadienį iš rankų nepaleidus šluotos, 


Sekmadienį neleis išlipt iš lovos. 


MIESTELĖNAS 


Ne, tas naujasis burmistras, mielieji, 
Man regis, jau visai suįžūlėjo. 

Bent miestui būtų kokia nors nauda — 
Nė jokie poslinkiai į gera neryškėja; 
Įsakymai diena dienon griežtėja, 


O mokame daugiau nei bet kada. 


ELGETA 
gieda 
Gerieji ponai, mielos ponios, 
Duokdie sveikatos kiekvienam, 
Telydi jus dangaus malonės, 


Padėkit vargetai senam! 


LIV 


Prisikėlimo šventą dieną 
Palaiminta dosni ranka. 
"Tebus prisiminta pas Dievą 


Ir jūsų nuolanki auka. 


ANTRASIS MIESTELĖNAS 


O man šventadieniais nėra geriau, 

Kaip prie bokalo jaukiai įsitaisius 
Pasamprotaut, kaip Turkuos eisis, 

Kur tautos rengias išsipjaut. 

Atsidrebi prie lango karčemoj, 

Laivai pūškuoja, viršuje žuvėdros klykia; 
Sutemus sugrįžti smagus namo 


Ir mėgaujies palaima ir ramybe. 


TREČIASIS MIESTELĖNAS 
Aš irgi taip, kaimyne, pamąstau: 
Tegu jie sau nors ant pakaušių stovi, 
Prieš tai dar spėję plaukus nusiraut, 


Kad tik pas mus išliktų viskas po senovei. 


SENĖ 
Miestietėm panelėm 
Ak, tai gražuolės, kokių nemačiau! 
Nėra jaunikio, kuriam būtumėt per prastos! 
Na, ko didžiuojatės? Prieikite verčiau, 


Žinau, ko trokštat, ir pamokysiu, kur rasti. 


LV 


MIESTIETĖ PANELĖ 
Nelisk, Agota, dar kas pagalvos, 


Kad mes rimtai jos raganystėm tikim; 
Nors man per Sventą Andrių kitados 


Jinai tikrai parodė būsimą jaunikį. 


KITA 


Ir man parodė, krištoliniam rutuly. 
Jisai kareivis, ir labai pasižymėjęs. 
Nuo tol dairausi nuolat į šalis, 


Tikrai jį būčiau gatvėj pastebėjus. 


KAREIVIAI 
Kur tik pažiūrim — 
Pilys dantytos, 
Laukia už mūrų 
Šaunios mergytės, 
Žvilgsniai išdidūs 
Nieko neklaus, 
Už narsų ryžtą 
Atpildas lauks! 


Skardūs trimitai 
Virpina širdį, 
Pergalėn šaukia, 
Pergali mirtį. 
Šaukia mus kovos 
Ir tikras žygis! 


Mūrus sugriovus 


LVI 


Kris ir mergytės. 
Už narsų ryžtą 
Atpildas lauks! 
Ir kareivėliai 


Vėl mūšin trauks! 


Faustas ir Vagneris 


FAUSTAS 
Ledai ištirpo, vėl pavasaris ateina; 
Upokšniai tyška, į upes grumą, 
O slėniuos gaiviai skleidžias žaluma; 
Viršūnių linkui, atšiaurion buveinėn 
Kaip senė ropščiasi kretėdama žiema. 
Iš ten, nelyg sustojus atsipūst, 
Dar bando pagrasint bejėgiais gūsiais, 
Nubarsto ledo kruopomis laukus, 
Bet saulė veikiai tirpdo baltą triūsą, 
Išjudina aistringus žemės syvus, 
Ir spalvos trykšta, mainosi kaip gyvos; 
Gėlių tetrūksta, bet marga minia 
Pati kaip gėlės tam žaliuojančiam fone. 
Pažvelk atgal, nuo kalno visas miestas 
Atrodo lyg po kojomis patiestas. 
Pro niauriai prasižiojusius vartus 
Visi kas gyvas, regisi, išplūs, 
Kiekvienas džiaugiasi saulėtu dangumi. 
Juk Viešpaties Prisikėlimą švęsdami 


Šiandieną jie ir patys prisikėlė 


LVII 


Iš savo krautuvėlių, dirbtuvėlių, 

Iš kamarėlių ankštame name, 

Kur gūžėsi palėpių slegiami, 

Iš skersgatvių raizgynės akmeninės 
Ir iš bažnyčių pagarbios rimties, 

Visi panūdo prisikelti, atsitiest. 
Žiūrėk, kaip veržliai sklaidos minios 
Ir leidžias per laukus ir per daržus 
"Tarytum upės vandenys ištvinę, 

Ir ropščiasi į laivelius mažus, 

Kol perkrautas iki pačių kraštelių 
Paskutinysis ima tolti pro medžius. 
Net siaurame kalnų takely 

Matau švytruojant margus drabužius. 
Nuo kaimo pusės muzika užgroja; 
Šiandieną žmonės jaučiasi lyg rojųj, 
Ir dūksta seniai su jaunais greta. 


Čia aš jaučiuos žmogus, čia man vieta! 


VAGNERIS 
Man pasivaikščiojimai su jumis po gryną orą 
Didi garbė, ir teikia daug naudos, 
Bet tie prastuomenės žaidimai nepadorūs 
Man būdavo atgrasūs visados. 
Visi tie šūkavimai, smuikai, kėgliai — 
Kažkoks šėtono pasityčiojimas iš žmogaus. 
Beprasmiškai sklaidytis kaip pamėklei — 


Nei čia gražaus aš ką matau, nei ką smagaus. 


LVIII 


VALSTIEČIAI 
po liepa šoka ir dainuoja 
Piemuo patraukė į šokius, 
Žiponas margas ir puikus, 
Vainikas iš gėlyčių. 
Po aukštu liepos vainiku 
Jau poros sukosi sykiu 
Juhei! Juhei! 
Juheisa! Heisa! Hei! 


Ir verkė smuiko smičius. 


Nespėjus niekam nė sumot, 
Mergaitę sugriebė piemuo — 
Ir ko gi jam varžytis! 

Bet ji, bandydama ištrūkt, 
Piktai jį subarė: „Nebūk 
Juhei! Juhei! 

Juheisa! Heisa! Rei! 


"Toks kelmas netašytas!“ 


Bet jis, prispaudęs prie savęs, 
Ją suko į visas puses, 

Kad net sijonai skraidė. 

Kai šokis baigėsi smagus, 
Abu sustoję atsipūst 

Juhei! Juhei! 

Juheisa! Heisa! Rei! 


Apsiglėbė sukaitę. 


LIX 


„Ir taip jau patikau išsyk? 
Žinau, kad tu, kaip ir visi, 
Mėgėjas pasityčiot!“ 

Bet jis ją traukiasi šalin, 
Ir vis tolyn, ir vis tylyn 
Juhei! Juhei! 

Juheisa! Heisa! Hei! 


Vaitoja smuiko smičius. 


SENAS VALSTIETIS 


Mums didelė garbė matyti jus 
Šitoj spūsty tarp paprastų žmonių, 
Kad jūs, nors išsimokslinęs didžiai, 
Neniekinate mūsų reginių. 

Štai, daktare, pilna taurė, 
Išgerkite ją su mumis sykiu; 

Ji, aišku, tinka troškuliui nuplaut, 
Bet aš visų vardu linkiu: 
Kiekvienas lašas iš šitos taurės 


"Tegu po gražią dieną jums pridės. 
FAUSTAS 
Mielai ją priimu, ir iš širdies 


Dėkodamas linkiu jums to paties. 


Žmonės renkasi ratu apie jį 


LX 


SENAS VALSTIETIS 


Iš tikro gera vėl matyt 

Jus tokią dieną tarp žmonių. 
Kassyk prisimename jus 

Nuo maro nelemtų dienų. 
Manau, kiekvienas man pritars: 
Vien jūsų tėvo išminties 

Ir jo išmanymo dėka 

"Tada išvengėme mirties. 

Jūs buvot jaunas dar visai, 
Tačiau turbūt nėra trobos, 
Kurios nespėjot aplankyt, 
Nepasišovėt paglobot. 

O juk galėjot ligą nusitverti, 
Bet kas kitam padės, tą Dievas sergi. 


VISI 


Lai jums stiprios sveikatos Dievas siųs, 


Kad dar ilgai globotumėte mus! 


FAUSTAS 
Verčiau jau Tam, kuris aukštybėse, dėkokim, 


Jisai mus artimą mylėti moko. 


Nueina su Vagneriu toliau 


VAGNERIS 
Net įdomu, kaip jaučiasi žmogus, 


Kada tik šūksniai supa jį pagarbūs! 


LXI 


Didžiulė laimė pamatyt, kad tavo darbas 
Pelnytai susilaukia pagarbos. 

Visiems jūs esate toksai svarbus — 

Vaikus tėvai parodyt jūsų vedas, 
Išsklinda į šalis šokėjų ratas; 

Vos pasirodot - tuoj eilėm apguls, 

"Tuoj pat viršun kepurės skrenda, 
Nedaug tetrūksta — ir ant žemės puls 


"Tarytum prieš Svenčiausią Sakramentą. 


FAUSTAS 
Dar palypėkim porą žingsnių link uolos, 
Nuo ten atsiveria gražesnis vaizdas akiai. 
Čia mėgdavau pabūti kitados 
Nuo pasninko ir nuo maldų išsekęs. 
Grąžiau rankas, vaitojau ir kenčiau, 
Šventai tikėjau ir visa esybe 
Aš Viešpaties aukštybėse meldžiau, 
Kad pagaliau atšauktų maro neteisybę. 
Žmonių plojimai man kaip antausiai dabar! 
Kad tu mokėtum išskaityt širdy, 
Kaip skaudžiai slegia nuoširdi jų pagarba, 
Kurios mes esam nė iš tolo neverti! 
Taip, tėvas buvo padorus, tačiau 
Kuklus tyrėjas, įnirtingai siekęs 
Savaip suvokti gamtą iš arčiau 
Ir sąžiningai užsiiminėjęs niekais, 
Iš tų, kurie draugijoj pašvęstųjų 


Juodojoje virtuvėj naktimis 


LXII 


Pagal galybes įvairiausių receptūrų 
Priešybes jungė į vienybes slaptomis. 
„Raudoną liūtą“, šaunųjį jaunuolį, 
Bandydavo sutuokt su „lelija“, 
Įkaitinę liepsnoj, į kitą guolį 

Juos vesdavo, kur tirpdė rūgštyje, 
Kol atsirasdavo retortoje „princesė“, 
Įvairiaspalvės masės lydinys, 

Kuriuo ir gydėm. O ligoniai geso, 
Ar jis padėjo kam - kas pasakys? 

Ir su ta pragaro substancija baisia 

Po kaimus slėniuose ir kalnuose 

Mes siautėjom baisiau negu liga. 

Aš pats šimtams tą vaistą girdžiau, 
Jie nykdavo... Geriau jau nepatirčiau, 


Kas toji reiškiama žudikui pagarba. 


VAGNERIS 


Be reikalo jus ta mintis kankina! 
Manyčiau, kad kaip tik yra žavu, 
Jei mokslą, kurį gaunam iš tėvų, 
Pritaikom ir jo naudą išmėginam. 
Jeigu jaunuolis savo tėvą gerbia, 
Jis būtinai jo patirtim pasinaudos; 
O remdamasis vyresniųjų darbu, 


Jaunimas tobulėja nuolatos. 


LXIII 


FAUSTAS 


Palaimintas esi, kol dar manai, 

Kad mūsų paklydimai trumpalaikiai! 
Visad mums reikia to, ko nežinai, 

O ką žinai, to niekad neprireikia. 
Bet ką čia savo nykiomis kalbom 
Gražiausias vakaro akimirkas gadinti! 
Verčiau pažvelk, kokiom ryškiom spalvom 
Saulėlydžio žaroj pirkelės spindi. 
Mums saulė leidžiasi, bet už kalnų 
Kitiems kraštams ji švies kaip švietus. 
Deja deja, neduota man sparnų, 

Kad paskui ją galėčiau skrieti, 

Gėrėtis slėniais, po dienos darbų 
Nuščiuvusiais, švelnia kalvų ramybe; 
Linksmi upokšniai žaidžia sidabru 

Ir vakarinėj saulėj auksu riba. 

Ar gali sulaikyti laisvą skrydį 
Grėsmingos prarajos tarpekliuose kalnų? 
Antai jau jūros įlankos matyti, 

O aš vis skrieju, nešamas sparnų. 
Šviesos dievaitė jau į gelmę nyra, 

Bet tai suteikia man naujų jėgų; 
Skubu nugrimzt į spindesį jos tyrą, 
Viršuj - dangus, žemai - mūša bangų. 
Palikęs naktį, dieną vyčiaus! 

Graži svajonė! Pasvajot šaunu, 

Deja, mes esam gimę be sparnų 


Galingam amžinybės skrydžiui. 


LXIV 


Bet ko nėra aistra aplankius 
Pakilt aukštyn ir priekin skrist, 
Kada pavasario padangėj 
Smagiai čirena vyturys, 

Kai virš pušų aštrių blakstienų 
Erelis sklendžia išdidus, 

Arba kai gervės giedrą dieną 


Virš palių ima sukt ratus? 


VAGNERIS 


Ir man užeina kartais nuotaikos neaiškios, 
Bet noru skristi jos nepasireiškia. 

Manęs nei miškas traukia, nei laukai, 
Nepavydėjau niekam skrydžio meno, 

Prie dvasios lobių traukia sielą mano — 
Skrendi, kai knygą rankoje laikai! 
"Trumpa atrodo net žiemos naktis — 

Kol perskaitai, kol kruopščiai apgalvoji; 
Ojei dar retą pergamentą rast pavyks — 


Atrodo, pats dangus po tavo kojom. 


FAUSTAS 


Esi apsėstas tik vienos aistros, 

Ir Dieve duok kitų tau nepatirti! 
Many dvi sielos grumias nuolatos! — 
Viena kitos norėtų atsiskirti; 

Viena, pilna troškimų ir geismų, 

Už žemiškos, šiurkščios būties kabinas; 


Antroji kyla lig pačių esmių 


LXV 


Ir nyra į giliausius vandenynus. 

Ak, dvasios, gyvos oro dvelkimu, 

Jei čia dabar plevenat paslaptingai, 

"Tai pasirodykit iš aukso sutemų 

Ir į nežinomus pasaulius nuskraidinkit! 

O, kad kas duotų stebuklingąjį apsiaustą! 
Juo apsigaubęs į toliausią šalį 

Galėčiau skriet ir žemės apačioj nejausti — 


Ne, jo nekeisčiau net į mantijas karalių. 


VAGNERIS 


Neverta šauktis dvasių padermės, 

Kuri niauriuos patamsiuos spiečias 

Ir rengia tūkstančius grėsmių žmonėms — 
Ašjų net suminėt nesugebėčiau. 

"Tai jos iš šiaurės su lediniais gūsiais lekia, 
Lekuoja kaulus stingdančiu šalčiu, 

"Tai iš rytų, nuo išdžiovintų stepių 
Atskrieję graužia kaip skėriai plaučius, 
Tai iš pietų bevaisių tyrų 

Žarijomis pažyra ant galvos, 

O vakarinės, pažadėję gaivą tyrą, 
Paplūsta liūtimis be paliovos. 

Mielai jų klausom, nes meluoja jos mielai, 
Jų lūpos meiliai kužda gudrią klastą, 

Jos tiktai dedas gėrio angelais, 

O pačios sutemose rezga spąstus. 

Bet gal jau eikim? Vakaro drėgmė 


Nuo pievų kyla, darosi vėsu. 


LXVI 


Taip gera, kai įsitaisai namie. 
Bet ką jūs ten pamatėte tamsoj? 


Kodėl sustojote ir žiūrit sunerimęs? 


FAUSTAS 


Matai tą juodą šunį, bėgantį arimais? 


VAGNERIS 


Seniai matau. Ir kas čia tokio? Suo, ir tiek. 


FAUSTAS 


Ką jis tau primena! Geriau įsižiūrėk. 


VAGNERIS 
Nebent tik pudelį, kuris, kaip šuniui dera, 


Mėgina šeimininko pėdsakus užuost. 


FAUSTAS 
Ar tu nepastebi, kad besigniaužiančią spiralę 
Jis suka, vis artėdamas į mus? 
Ir jei neklystu, blyksniai kibirkšties 


Jam iš paskos ant tako švysčioja keistai. 


VAGNERIS 
Kad tai tik juodas pudelis, išties. 
Tie blyksniai — optinė apgaulė, ne kitaip. 


LXVII 


FAUSTAS 


Tarsi bandydamas užmegzti ryšį 


Jis, rodos, neria paslaptingą kilpą. 


VAGNERIS 
Jis pasimetęs ir sutrikęs, tik liežuvis kyšo, 


Matyt, tikrai neranda šeimininko. 


FAUSTAS 


Vis mažina ratus! Jis jau prie mūsų, anava! 


VAGNERIS 


Na matot - ne vaiduoklis, tik šuva. 
Siek tiek paurgs, kaip įprasta šunims, 


Pavizgins uodega ir atsigulęs tuoj nurims. 


FAUSTAS 
Nagi, prieik! Nesibijok, prieik! 


VAGNERIS 
Tie pudeliai — žaismingi padarai. 
Sustosi - jis pakreipęs galvą lauks, 
Linksmai pribėgs, vos jį kas nors pašauks; 
Pamesi kokį daiktą — puls surasti, 


Ir išdidžiai išgriebs iš upės lazdą. 


FAUSTAS 
Matyt, aš klydau. Iš tikrųjų panašu, 


Kad tai ne šmėkla, o dresuotas šuo. 


LXVIII 


VAGNERIS 
Su mokytu šunim kiek pabendraut 
Ir mokslininkui retsykiais nekenktų; 
Ne veltui kartais mėgstam pajuokaut, 


Kad jie geriausi mokiniai studentų. 


Įeina pro miesto vartus 


FAUSTO DARBO 
KAMBARYS 


FAUSTAS 

įeidamas su pudeliu 
Laukus ir pievas gaubianti naktis 
Į svaigų miego glėbį gundo, 
O man nušvinta palengva širdis 
Ir taurūs sielos polėkiai atbunda. 
Nebegirdžiu aistrų laukinio juoko; 
Rimtis ateina, o drauge su ja 
Šviesi viltis ir meilė žmogui, 


Ir Dievo meilė skleidžias manyje. 


Pudeli, nusiramink! Ko šlaistais iš kampo į kampą? 
Kuo tau tas slenkstis užkliuvo, ir pats nežinai. 
Lisk ten už židinio ir atsigulk susirangęs, 

Savo geriausią pagalvę padėjau tenai. 

Šauniai palinksminai mus, kol sugrįžom į miestą, 
Tiek šokinėjai ant tos pakriūtės stačios. 

Laikas nurimti, drauguži, ramiai atsisėsti 


Ir susivokt, kad esi ne lauke, o svečiuos. 


Kai šioj vargingoj mūsų celėj 

Rusena jaukiai žiburys, 

Atrodo, kad nušvinta siela, 

Ne vien tik ankštas kambarys. 

Tada ir vėl prabyla protas, 

Vėl skleidžias pumpuras vilties; 
Ištroškęs pultum prie versmės purslotos, 


Prie trykštančio šaltinio gyvasties. 


LXXII 


Pudeli, liaukis! Kada įkvėpimo minutę 
Sieloje ima aidėti tylūs, bet aiškūs balsai, 
"Tavo urzgimas, šunie, nepritinka visai. 
Esame pratę prie to, kad minia pasipūtus 
Šaipos iš gėrio, kuriam nėra pasiruošus, 
Niurzgia, kai žiūri į tai, ko nemato - į grožį, 
Vaipos prieš tai, ko dar nepajėgia suprast; 


Negi, šunie, ir jūsų pasauly tas pats! 


Deja, atrodo, veltui stengiuos, 

Vėl slegia neveiklos kančia. 
Versmė atslūgusi nusenka, 

Jausmai tušti, mintis bergždžia. 
Žinau iš šimteriopo patyrimo, 

Ko griebtis, kai užeina vangulys, 
Žmogus jautiesi nieko negalįs. 

Mes ilgimės Švenčiausio Apreiškimo, 
Ir savo dvasios pajėga menka 

Mes siekiame patirti mintį, 

Kuri ryškiausiai ir gražiausiai spindi 
Naujajame Testamente. 

Vėl Šventą Raštą atsiverst geidžiu, 
Ir pasitelkęs sąžinę ir valią 

Bandau garbingąjį originalą 


Prakalbint vokišku žodžiu. 


Atsiverčia knygą ir imasi darbo 


LXXIII 


„Iš pradžių buvo Žodis.“ Ir jau čia 
Mintis užkliūva. Kas yra pradžia? 

Ne, žodžio taip išaukštint aš nedrisčiau, 
Kad būtent juo pasaulio esmę grįsčiau. 
Jeigu teisingai sufleruoja man Dvasia, 
Tai „Iš pradžių buvo Mintis“. Beveik tiesa. 
Dar pagalvok — nors panašu į tiesą, 

Bet užrašyti visada suspėsi. 

Argi mintis — visko pradžia ir pabaiga? 
"Turėtų būti: „Iš pradžių buvo Jėga“. 
"lačiau užrašęs frazę pamatai, 

Kaip viduje sudilgsi - dar ne tai! 

Kokį vertimą dar Dvasia pateiks man? 


Ir užrašau tvirtai: „Iš pradžių buvo Veiksmas“. 


Jei norim šituo kambariu dalytis, 
"Tai teks tau, pudeli, valdytis 

Ir lojus liautis, 

Nesjei taip norisi triukšmauti, 
Drauge ilgai mes neišbūsim, 
Vienam iš mūsų 

Teks dingt iš šito rūsio. 

Man nesmagu varžyti svečio teises, 
Bet durys atviros, tau kelias laisvas. 
Kas čia dabar? Kas dedasi? Neaišku, 
Ką tai reiškia? 

Ar man vaidenasi, ar tai tiesa? 

"Tas pudelis didėja akyse 


Ir augdamas artėja prie manęs! 


LXXIV 


Į ką išvirto tas pavidalas šunies! 

Jį parsivesdamas namo buvau narsus. 
Kaip begemotas tuoj pražios nasrus, 
Liepsnų liežuviai veržias iš akių! 

Ak, atpažįstu! Matėme tokių, 
Pragaro išpera! Tuoj būsi tu 


Sutramdytas Saliamono raktu. 


DVASIOS 
priemenėje 

Spąstuose vienas mūsiškių, 
Likime čia, nesikiškim! 
Pragaro lūšis sena 
Neišsikapsto viena. 
Būkim atsargios, atidžios, 
Slenksčio, šiukštu, neužmint! 
Skraidžiokim tyliai aplink, 
Rasim plyšelių mažyčių. 
Stenkimės visos padėti 
Vargšui išsikepurnėti! 
Daugel naudinga ir gera 


Jis mūsų labui padarė. 


FAUSTAS 
Kai apsiginti nuo pabaisos reikia, 


Mes ją įveikiame keturgubai užkeikę: 


Salamandra, žėruok, 


Undine, rangykis, 


LXXV 


Silfai, sklaidykis, 
Koboldai, pasidarbuok! 


Kam pažinti nelemta 
Šitų elementų, 
Kurios jų savybės 
Suteikia galybės, 

Be reikalo lenda 

Į reikalus dvasių — 
Vis tiek nesupranta 


Ir nesupras jų. 


Liepsnose sugruzdėk, 
Salamandra! 

Šniokšdama išsiliek, 

Undine! 

Išsisklaidyk tarp žvaigždynų, 
Silfai! 

Sutvarkyk, kas namuos sutilpo, 
Inkubai! Inkubai! 


Padaryk galą šiai sumaiščiai skubiai. 


Nė vieno iš keturių 

Žvėryje neįžiūriu. 

Drybso ramus, tik šaipos niauriau; 
Nieko, kas kenktų jam, nepadariau. 
Bet tuoj supurtys 


Stipresnis burtas! 


LXXVI 


Matau, kad vaikinas 

Iš pragaro atsidanginęs? 
Tai žvelk į ženklą, 
Kurio taip vengia 


Raguoti jūsų pulkai! 
Aha, jau šiaušiasi šiurkštūs plaukai! 


Ištvirkus būtybė! 

Gali įskaityti 

Ženklą nepasiekiamo, 
Nesutverto niekieno, 
Žodžiais neaprėpiamo, 


Pervertojo ietimi! 


Už židinio kampan nulindo 

Ir kaip dramblys neliauja tinti, 

"Tuoj bus jo pilnas kambarys. 

Kaip dūmų kamuolys plėtojas, 
Greit palubėm išsisklaidys! 

Nurimk ir gulk prie mano kojos! 
Matai, kad su manim juokai menki, 
Kad besipriešindamas man pats sau kenki. 
Nesiprašyk 

Šviesos, nutvieskiančios trissyk! 
Nesiprašyk, 


Kad griebčiausi baisiausio iš baisiausių! 


LXXVII 


MEFISTOFELIS 
besisklaidant dūmams išeina iš už židinio apsivilkęs 
klajojančio studento drabužiais 


Kas atsitiko? Nuolankiai pasitarnausiu. 


FAUSTAS 


Klajojantis studentas? Pokštas vykęs! 


"Tai šit kas slėpėsi po kailiu tuo? 


MEFISTOFELIS 


"Tebus pasveikintas garbingas vyras! 


Jūs privertėt gerai paprakaituot. 


FAUSTAS 


Kuo tu vardu? 


MEFISTOFELIS 


Maniau, tai nesvarbu 
Tam, kuris domisi ne pavadinimais, o dėsniais, 
Ir rūpinas ne laikinu rūbu, 


O bando įsigilinti į esmę. 


FAUSTAS 


Bet tamstų aplinkoj pats vardas 

Gerai nusako esmę kartais. 

O ten, kur puikiai žino būdą jūsų, 

Jus laiko pražudytoju, apgaviku, valdovu musių. 


"Tai kas esi? 


LXXVIII 


MEFISTOFELIS 
Dalis jėgos, kuri 


Tik blogio siekia, tačiau jos darbai geri. 


FAUSTAS 


Man paprasčiau paaiškint reiktų. 


MEFISTOFELIS 


Esu dvasia, kuri įpratus neigti. 

Ir ne be pagrindo. Nes visa, kas sutverta, 
Tikrai pasigailėjimo neverta. 

Tad nieko tokio, jeigu nieko ir neliks. 
Taigi tikroji mano prigimtis — 

Mirtis, griovimai, nuodėmės visokios, 


Vienu žodžiu pasakius - blogis. 


FAUSTAS 


Matau — tu visas, o sakais „dalis“ esąs. 


MEFISTOFELIS 
Tai, ką sakau, yra kukli tiesa. 


Pilnam puikybės žmogui visada 

Atrodo, kad jisai - jau visata. 

O aš - dalis tamsos, dalis dalies, 

Kuri kadaise buvo visa ir pagimdė šviesą, 
Išdidžią šviesą, kuri motinos nakties 
Nepaisydama įžūliai jos vieton gviešias, 
Bet tai tik tuščias, nieko vertas siekis, 


Nes ji pati be kūno - niekis, 


LXXIX 


Ji kūno vergė, ji priklausoma nuo jo, 
O kūnas pagyrūniškai ja puošias; 
Ji laikina, ir man telieka pasvajot, 


Kaip dings kartu su kūnais ir jos grožis. 


FAUSTAS 


Dabar matau, kokiais darbais verties! 
Ir visumos nesugebėdamas aprėpti 


Bandai smulkiom kiaulystėm atsigriebti? 


MEFISTOFELIS 


Bet pasiekimai net ir čia menkos vertės. 
Kad ir kokių sumanymų griebiuos, 
"Tačiau pasaulis, tas nevėkšla negrabus, 
Įsivaizduoja esantis Kažkas prieš Nieką, 
Išsprūsta ir toksai kaip buvęs lieka, — 
Žemės drebėjimus ir potvynius siunčiau, 
Siaučiau gaisrais ir liūtimis, tačiau 

Kada prakeiktą padermę žmonių ir gyvių 
Nuniokoju jau, rodos, baisiai, 
Sunaikinu jų begalinę begalybę — 

Jie vėl iš naujo dauginas ir veisias. 
Sausra, drėgmė, kaitra ar šaltis — 

Jie mezga pumpurus ir gemalus brandina 
Ir žemėj, ir ore, ir vandenyne — 

Juk tai tegali įtūžį sukelti. 

Jei ne naikinanti liepsnos galia, 


Kas likčiau aš išvis galų gale? 


LXXX 


FAUSTAS 
Vadinas, prieš gyvybės ryžtą, 
Kur viską sutveria aplink, 
Bandai šėtono kumščiu švysčiot 
Ir juo klastingai grasini? 
Verčiau jau imtumeis ko kito, 


"Tamsybių sumaišties sūnau! 


MEFISTOFELIS 


Ir tai galėsim apsvarstyti, 
Bet dar suspėsime, manau. 


Gal jau galėčiau šiuosyk dingti? 


FAUSTAS 


Nejaugi tau dar reikia atsiklaust? 
Džiaugiuosi proga su tavim susipažinti. 
Ateik, kada į galvą šaus. 

Matai, kur langas, ir žinai, kur durys, 


O ten, jei rūpi —- kamino anga. 


MEFISTOFELIS 
Šiek tiek keblokoj padėty aš atsidūręs. 
Prisipažinsiu, kad yra kliūtis menka — 


Ant slenksčio tokį ženklą pažinau... 


LXXXI 


FAUSTAS 


Pentagrama tau žengti kliudo! 
"Tai pasakyk man, pragaro sūnau, 
Kokiu būdu galėjai čia pakliūti? 


Kaip toks patyręs sukčius susimovė? 


MEFISTOFELIS 
Įsižiūrėkit! Ten klaidelė įsibrovė: 
"Tame kampe, kuris į išorę yra, 


Paliko properšėlė atvira. 


FAUSTAS 
Tik pamanyk! Netyčia liko tarpas! 
Išeina, velnias kalinys dabar bus? 


Ir iš klaidos gali sulaukt naudos! 


MEFISTOFELIS 
Šuo nepamatė ženklo, kai įšoko, 
O velnio padėtis kitokia — 


Jo peržengt aš nedrįsiu niekados. 


FAUSTAS 


Kodėl pro langą nepabandžius? Jūs gi miklūs. 


MEFISTOFELIS 
Velniai ir šmėklos laikosi taisyklės: 
Jei įsmukai, nebeieškok kitos landos. 


"Ten - rinkis, čia - pasirinkimo nebėra. 


LXXXII 


FAUSTAS 
"Taigi įstatymai galioja pragare? 
"Tai man patinka, reiks turėti omeny, 


Jei sutartį bandysim sudaryti. 


MEFISTOFELIS 
Laikytis žodžio — ir velniams dorybė. 
Gali ramiausiai pasikliauti manimi. 
Dar apie tai pasišnekėsime tikriausiai, 
Kai laikas tokiam pokalbiui ateis. 
"Tačiau dabar prašyčiau nuolankiausiai 


Mane šį sykį vis dėlto paleist. 


FAUSTAS 
Na, dar bent keletą akimirkų pabūki, 


Gali juk man atskleist ką nors svarbaus. 


MEFISTOFELIS 


Dabar leisk eit! Aš pasirodysiu netrukus, 


O jau tada ko panorėjęs klausk. 


FAUSTAS 
"Tavęs nesirengiau nei gaudyt, nei vaikyt, 
Pats sugebėjai spąstuose įkliūti. 
Jeigu nutvėrei velnią, tai laikyk, 


Nes antro karto gali ir nebūti! 


LXXXIII 


MEFISTOFELIS 


Na ką gi, liksiu, nes matau, kad tu 
Vis tiek manęs geruoju nepaleisi. 
"Tačiau su sąlyga, kad tuo metu 


Pasigrožėsi mano meno vaisiais. 


FAUSTAS 
Mielai! Aš pasirengęs pažiūrėt, 


Tik pasistenk labai nepakyrėt! 


MEFISTOFELIS 


Per valandėlę, mano drauge, 
Suspėsi tu patirti daug ką, 

Ko nepatyrei per metus. 

Ir melodingas dvasių balsas, 

Ir reginiai, kuriuos sukels jis, 

Nebus vien apžavai tušti. 

Ore padvelks kvapai gaiviausi, 
Burnoj nektaro skonį jausi 

Ir jaudins tai, ką tu lieti. 

"Tad nėr ko trypčiot. Dvasios laukia, 


Ir negaišuokim, mano drauge. 


DVASIOS 
Griūkite, skliautai, 
Slepiantys dangų, 
Dengiantys vaizdą! 
Eterį skaistų 
Noriu įkvėpt! 


LXXXIV 


Ak, prasiskleiskit, 
Debesys vangūs, 
Leiskite skaisčiai 
Spindinčiai žvaigždei 
Baikščiai žibėt! 
Dangiško grožio 
Sklidinos ošia 
Sklendžiančios dvasios, 
Lengvos kaip vilnys; 
Mintys nedrąsios 
Ilgesio pildos; 
Apdarą jaukų 
Vasara traukia, 
Žemę apgaubia 
Skraiste lapijos 

Ir apsivijus 
Gyvasties gijom 
Mylinčius džiaugtis 
Draugiškai šaukia! 
Skaisčios lelijos 
Ežeru plaukia. 
Vynuogių kekė 
Džiugina akį, 
Aukso šaltiniais 
Liejasi vynas, 

Lyg per uolynus 
Srūdamas kloniais 
Plūstų į slėnį, 


Ežero vonią, 


LXXXV 


Ir ją apsėmęs 
Girdytų šlaitą. 
Paukščiai apkvaitę 
Įsauly taškos, 
Spurda ir blaškos, 
Linkui salelių 

Kyla ir skrenda, 

O jas bangelės 
Plukdo nuo kranto; 
Aidi po klonius 
Chorai malonūs, 
Miško aikštelėj 
Sukas rateliai, 
Gamtos vilionėm 
Džiaugias, kas gali, 
Krykščia sujudę, 
Laisvę pajutę: 
Kopti į kalnus 
Pustosi delnus, 
Vandeniu keltis 
Šoka į valtis, 
Regis, net skrenda! 
Geismas gyventi, 
Geismas pakilti, 
Stieptis į viltį 

Ligi žvaigždžių! 


LXXXVI 


MEFISTOFELIS 
Jis miega! Sveikinu, padykėliai mažieji! 
Jūsų koncertas tobulai padėjo, 
Jisai užsnūdo nuo giesmių saldžių, 
Ne tau kol kas klastaut su velniu, vyre! 
Dabar tu pats sapnų tinkluos, paniręs 
Į tamsius vandenis iliuzijų klaidžių. 
O man belieka imtis ženklo - kiek patyriau, 


Graužikai greit susidoroja su slenksčiu. 


Ilgai netruksiu žiurkę įkalbėti — 


Antai, viena jau atskuba padėti. 


Valdovas žiurkių ir pelių, 

Varlių ir musių, blakių, utėlių 

Įsako tau: lisk iš skylės, 

Graužk kuo skubiausiai slenkstį šitą, 
Kur bus aliejaus užtaškyta! — 

O štai ir išpera pelės! 

Na, imkis darbo! Šičia pakrapštyk, 
Man kliudęs kampas styro pakrašty. 
Dar porąsyk... Esi tiesiog puiki! 
Labanakt, Faustai, ir saldžių sapnų! Iki! 


LXXXVII 


FAUSTAS 
pabusdamas 


Kaip ne laiku užsnūdęs aš buvau. 
Tiek sklandė dvasių - ir neliko nieko. 
Kol aš sapnuos su velniu bendravau, 


Atrodo, kad ir pudelis pabėgo. 


FAUSTO DARBO 
KAMBARYS 


Faustas. 


Mefistofelis 


FAUSTAS 


Kas čia? Prašau! Kam vėl manęs ten reikia? 


MEFISTOFELIS 


"Tai aš. 


FAUSTAS 
Įeik. 


MEFISTOFELIS 
Pakviesk dar trečiąsyk. 


FAUSTAS 
Sakau, įeik. 


MEFISTOFELIS 

Štai taip. Tikiuosi, kad esi 
Su manimi pasikalbėti nusiteikęs! 
O taip besišnekant, žiūrėk, ir veikiai 
Prasisklaidys tave apnikęs ilgesys. 
Pasižiūrėk, kaip aš išsidabinęs: 
Apsiaustas iš standžiausio šilko gryno, 
Raudonas švarkas aukso apdarais, 
Už skrybėlės — raštuota plunksna gaidžio, 
Špaga prie šono, nušveista gerai! 


Išsidabink ir tu kaip siela geidžia, 


XC 


Įkvėpk gyvenimo pilnatvės pagaliau — 


Kiek galima iš knygų duoneliaut? 


FAUSTAS 
Kaip besipuoščiau, nepajėgsiu atitrūkt 
Nuo nykumos, kuri man širdį ėda. 
Esu per senas, kad kvailioti terūpėtų, 
Bet dar ne senis, kad gyvenčiau be aistrų. 
Ko iš pasaulio dar galiu tikėtis? — 
Susivaldyk! Tu privalai atsižadėti! — 
Nuo mažumės tos amžinos dainos 
Klausykis, kol visai išūš ausis, 
Nepasitaiko nė mielos dienos, 
Kai tau kas nors to neprimins, nepasakys. 
Baisėdamasis pabundu rytais 
Ir vos ne verkdamas galvoju apie dieną, 
Žinodamas, kad ji ir vėl ateis, 
"Tačiau nei vieno noro neišpildys, anei vieno, 
Kad ji kiekvieną nuojautą palaimos 
Pagieža ir pavydu sunaikins, 
Kiekvieną gyvą judesį palaidos 
Ir nusiviepdama purve sumins. 
Naktis ateina, ir su nerimu guluos, 
Ir ne lengviau, o tik sunkiau man daros; 
Sapnai atsiveja ir smaugia pataluos, 
Blaškaus išpiltas prakaito košmaruos. 
O Tas, kurį gali visa esybe jaust, 
Tik mano sieloje ir sąmonėje veikia; 


Deja, jis neištrūksta iš vidaus 


XCI 


Ir galios jokiam veiksmui nesuteikia; 
Man nepakeliama našta būties, 


Gyvent man per sunku, geidžiu mirties. 


MEFISTOFELIS 


Bet laukiama viešnia mirties nelaiko nieks. 


FAUSTAS 


Palaimintas, kas laurais vainikuotas 
Ją pasitinka mūšio sūkury, 

Kuris ją randa įkarštyje puotos 
Arba svaigiam mergaitės bučiny! 
Išvydęs dvasią ir suvokęs jos jėgas, 


Jų apžavėtas - jau galėjau būti miręs. 


MEFISTOFELIS 


Bet, jeigu neapsirinku, tąnakt kažkas 


Kaip tik ir neišgėrė eleksyro. 


FAUSTAS 


"Tu dar ir šnipas? Niekad nemaniau. 


MEFISTOFELIS 


Žinau ne viską, bet kai ką žinau. 


FAUSTAS 
Nors, sielos sumaišty išgirdus 
Pažįstamus varpų garsus, 


Mažų dienų jausmai pakirdo 


XCII 


Ir ryžtas tapo per baisus, 

Prakeikiu melą nežabotą 

Su meilikaujančia klasta, 

Kurie kerais apraizgę protą 

Uždaro sielvarto karste! 

Tebūna prakeikta puikybė, 

Kuria dabinas dvasios skurdas, 

Tos akinančios regimybės, 

Tik pojūčiam apgaut sukurtos! 

"Tebus prakeikta, kas iliuzijomis klota, 
"Tuščios šlovės niekingu siekimu; 
Prakeikiu pasitenkinimą godų, 
Gerovę ūkio, šilumą namų; 
Tarnavimą Mamonai, aukso veršiui, 
Tą beatodairišką aistrą praturtėt 

Ir jausti neribotą turto valdžią! 
Prakeikiu vyno svaigulį taurėj! 
Prakeikiu meilę, trokštančią pakilti, 
Pasiekt ekstazėje aukščiausią tobulybę! 
Tikėjimą prakeikiu! Ir prakeikiu viltį, 


"Tačiau visų pirmiausia — tai kantrybę! 


DVASIŲ CHORAS 
neregimas 
O varge! 
Jau aižėja, 
Griūva, jau žus 
Nuo smūgių galingų 


Pasaulis gražus! 


XCIII 


"Tai pusdievis jį sunaikino! 
Mes imam 


Ir liekanas nešam į niekur, 
Apverkti belieka 

Jų grožį. 

"Tu, žemėj stipriausias, 

Ar tu pasiruošęs? 

Iš naujo 

Jį vėl atstatyk, 

Šį kartą puikesnį — jau savo širdy! 
Pradėk, ar girdi, 
Gyvenimą naują, 

Ir dainos širdies 

Tave telydės 


Jame viešpataujant! 


MEFISTOFELIS 
Mano mažieji, 
Linksmybių mėgėjai. 
Nepaisant jų amžiaus, 
"Tos pastabos brandžios. 
Kilk priekin, į viršų, 
Vienatvę pamiršęs, 
Neleisk smegenims ir kaulams kalkėti — 


Tave į pasaulį jie kvietė. 


Gal pagaliau kančiom svaigintis liaukis, 


Blaškytis tarsi vanago naguos — 


Nors tau dažnai ir neprilygsta daug kas, 


Bet tarp žmonių ir tu — toks pat žmogus. 


XCIV 


Matau, be reikalo jau baimintis imi, 

Mes nesimurdysim tarp padugnių visų. 
Galbūt didžiausias tarp didžiausių ir nesu, 
Bet nesuklysi, pasikliovęs manimi. 

Aš nuolat būsiu po ranka, o mano draugėj 
"Tu jausiesi užtikrintai ir saugiai, 

Aš būsiu tarnas ir ginklanešys, 


Ir neprailgs tau kelias šis. 


FAUSTAS 
O kokio atlygio tikėtis drįsti? 


MEFISTOFELIS 


Kam spręsti, jei gali nuspręsti ryt. 


FAUSTAS 


One! Žinau, kad velnias egoistas, 

Ir jeigu imasi kam gera padaryt, 

Sau sugebės naudos iš to išknisti. 
Sakyk išsyk, ir nebekvaršinsim galvos, 


Nes lauk paskui iš tokio tarno painiavos. 


MEFISTOFELIS 
Aš čia tarnausiu tau ištikimai 
Ir tavo norus vykdysiu be išimčių, 
"Tačiau kai susitiksime tenai, 


"Turėsi atsilygint tuo pačiu. 


XCV 


FAUSTAS 


Menkai terūpi man, kas bus tenai — 

Lai iš pasaulio lieka pelenai 

Arba nauji pasauliai atsiranda. 

Aš čia esu; ir mano laimė, ir kančia 

Su manimi gyvena čia, 

O kai ateis mirtis bergždžia, 

"Tebūna taip, kaip būti lemta, 

"Todėl visai nerūpi išsiaiškint, 

Ko ten tikėtis — meilės ar kančios, 

Ar apskritai kas nors ką nors ten reiškia, 


Ar skirias ten viršus nuo apačios. 


MEFISTOFELIS 
Smagu girdėti žmogų šitaip manant, 
Juoba kad laukia nuotykis smagus. 
Žiūrėk ir džiaukis išmonėmis mano, 


"Tuojau patirsi, ko nematė joks žmogus. 


FAUSTAS 
Ir ką gi man pasiūlyt velnias žada? 
Ar tuirį tave panašūs kada nors supratot, 
Ko siekia ir kur veržias mūsų protas? 
Didžiuojies valgiais, kurie nieko nepasotins, 
Raudonu auksu, kuris nuolat pro pirštus 
Iš rankų sprūsta lyg sidabras gyvas, 
Sėkmės neatnešančiom kortom ir lošimais, 
Gražuolėm, kurios glaudžias prie šalies 


Ir tuo metu šnairuoja į kaimyną, 


XCVI 


Slovės akimirkom, kurios tuoj pat išblės 
Kaip meteoras amžinybės vandenyne. 
"Tais vaisiais, kur vos paliesti supus, 


Ir medžiais, kraunančiais ir metančiais lapus! 


MEFISTOFELIS 


Tokiais užsakymais nesutrikdysi anei kiek, 
Nors šitoks turtas irgi ne pro šalį. 

Bet su laiku, gerasis drauge, patikėk, 

Dar klius ir gardesnių kąsnelių. 


FAUSTAS 


Jeigu kada nurimęs krisiu patalan, 
Tegu tuoj pat ateina galas man! 
Išvydęs, kad netrokštu nieko siekti, 
Kad aš patenkintas ir pats sau patinku, 
Galėsi piktdžiugiškai nusišiepti — 

Aš pasiduodu ir savęs nebetenku. 


Duok ranką! 


MEFISTOFELIS 


Sukirsta! 


FAUSTAS 
Puiku! 
Jei mano lūpos kada nors ištartų: 
„Sustok, akimirka žavi!“ — 
Gali sukaustyt grandine iš karto, 


Ir ką tik nori, tą daryt su manimi. 


XCVII 


Lai aidi gausmas gedulo varpų, 
Rodyklės nukrenta ir laikrodžiai sustoja! 
Nuo šiol tu laisvas, aš tampu vergu 


Ir laikas man daugiau nebegalioja. 


MEFISTOFELIS 


Dar pagalvok. Aš nepamiršiu nieko. 


FAUSTAS 
Jei pasakyta - nebesigailėkim. 
Neverta sau po laiko priekaištaut. 
Kada nustoji augt - vergauti lieka. 


Koks skirtumas — kam nors kitam ar tau. 


MEFISTOFELIS 
Jau šiandien pat kviečiu į puotą rūmuos — 
Norėčiau daktarui suteikt žavių minučių. 
Tik iš pradžių - kad nebeliktų neaiškumų — 
Vertėtų brūkštelt keletą eilučių. 


FAUSTAS 


"Tau reikia dar ir parašo, pedante? 
Tik tiek tevertini tu vyro žodį! 
Manai, kad gali priesaika pasenti 

Ir liautis nepatvirtinta galioti? 
Nejau manai, kad popierinė skiautė 
Galėtų suvaldyt pasaulio srautą? 

Aš tai vadinčiau kliedesiu gailiu — 


Ar nuo klastos koks popierius apsaugo? 


XCVIII 


Tik suvokimas to, kas privalu, 
Suteikia ryžto netekčiai ir aukai. 

Vien pergamentais pasikliauti negali, 
"Tai šmėkla, netgi žvilgsnio neverta. 
Juk žodis miršta plunksnos smaigaly, 
Tiktai puikybę reiškia vaškas ir oda. 
Koks parašas nebūtų tau per menka?! 
Ant vario, marmuro ar pergamento! — 
"Tava valia, ką nori, pasirinki. 


Skaptu rašyti, grifeliu, tušu? 


MEFISTOFELIS 
Kam reikia iškilmingų parašų? 
Be reikalo draskais taip įnirtingai. 
Bet kokia skiaute pasitenkinti galiu. 


Pasirašyk man kraujo šlakeliu. 


FAUSTAS 
Kaip nori — aš galiu pabūt kvailiu, 


Jei tau šita kvailystė reikalinga. 


MEFISTOFELIS 


Matai, bet kraujas — truputį kas kita. 


FAUSTAS 
Neabejok, aš nepažeisiu sutarties. 
Kaip tik prie to, kas čia pasirašyta, 
Visom jėgom ir trokštu priartėt. 


Kvailai puikybėn kėliausi tada; 


XCIX 


Esu kaip tu, ir tuo belieka pasiguost. 
Buvau teisingai vertas dvasios pašaipos, 
Ne man suvokti, kas yra gamta. 
Kokios niekingai menkos mūsų tiesos! 
Ilgai dar knygų prisiliest bjaurėsiuos. 
"Tad leisk panirti į aistros 

Kančias, išlaisvink kūniškumą, 

Kuris bet kokiam malonumui, 

Bet kokiam geismui atsiduos! 

Geidžiu ištrūkt į šėlsmą laiko, 

Į įvykių verpetą klaikų! 

Patirt palaimą, aitrų skausmą, 
Pasisekimo ir kartėlio jausmą, 

"Te viskas mainos, bet kartu su manimi; 


Tik nuolat veikdamas jautiesi žmogumi. 


MEFISTOFELIS 


Tikslus ir mastą juk renkiesi pats. 
Jei pakeliui paklius gardesnis kąsnis, 
Nesivaržykit, griebkit kur didesnis, 
"Tam turit laisvą valią ir rankas. 


Tik sugebėkit tuo pasinaudoti! 


FAUSTAS 


Ne, ne linksmybių reikia mano sielai. 

Aš noriu svaiguliui skausmingam atsiduoti, 
Kančios palaimai ir saldžiam kartėliui. 
Išgijusi nuo godulio žinių, 


Sirdis nuo skausmo nebenori atsitverti, 


Ir tai, kas skirta padermei žmonių, 

Pati patirti trokšta ir įvertint, 

Pasiekt viršūnę ir į dugną nusileist, 
Aprėpt kančias ir džiaugsmą, visą būtį, 
Ir susiliejusi su jais ir virtus jais 


Kartu su jais galų gale ir žūti. 


MEFISTOFELIS 


O, patikėkit tuo, kuris jums sako, 

Per tūkstantmečius paragavęs daug ko, 
Kad joks žmogus nuo vygės iki grabo 
Nespės suvirškint šito seno raugo! 

Tą visą visumą visatos 

Aprėpia tik Aukščiausiojo akis, 

Jai amžinoj šviesybėj matos, 

Ko mums išvysti nepavyks, 

Mums sutemose sukas ratas, 


Kur po nakties diena ir vėl naktis. 


FAUSTAS 


Bet aš to noriu! 


MEFISTOFELIS 
Ką gi, vilkis, 
"Tačiau būties akimirka trumpa, 
O kelias ją pažinti - ilgas. 
"Tikiuos, pravers ir parama menka. 
Bandyk įsivaizduot esąs poetas 


Ir, pasitelkęs jo fantazijas taurias, 


CI 


Atradęs savo smegeninėj vietos, 
Sukrauk į ją vertybes įvairias: 
Narsumą liūto ir jo galią, 

Ir elnio grakštųjį eiklumą, 
Suderink švedo atkaklumą 

Su temperamentu italo. 

Jei rasi būdą sutalpint į vieną kūną 
"Taurumą kilnų ir niekingą klastingumą, 
Gebėsi jam jaunos aistros įpilti 

Ir dar priversi jį ką nors pamilti, — 
Aš su tokiu ir pats susipažinčiau 


Ir jį Mikrokosmu vadinčiau. 


FAUSTAS 
O jeigu ne, jei pasirodys, kad visi 
"Troškimai siekti šios karūnos 


Neišsipildo ir niekingai griūna? 


MEFISTOFELIS 


Ką padarysi, tu tik tas, kas tu esi. 
Gali sau vaikščiot ant koturnų ar kojūkų, 
Į milijonus garbanų susukt peruką, 


"Tačiau paliksi tas, kas tu esi. 


FAUSTAS 
"Taigi iš mano pastangų naudos jokios, 
Tik veltui taip veržiaus prie lobių, 
Kuriuos išminčių bibliotekos globė, 


Neiįgijau iš jų naujos jėgos. 


CII 


Nepriartėjo begalybė nė per plauką, 


Ir pats nė truputėlio neišaugau. 


MEFISTOFELIS 
Nenusiminkit, ne jūs vienas šitaip mąstot, 
Kitiems atrodo irgi būtent taip. 

Kol kas gyvenimas ne toks jau prastas, 
Tik elkimės protingai ir tvirtai. 

"Trauk jį! Juk turite rankas ir kojas, 
Galva ir užpakalis savo vietoj; 

Argi ne mano visa, kuo naudojuos, 

Ir kas man tai uždraust galėtų? 
Susimokėdamas už šešetą žirgų, 

Galiu naudotis tuo, už ką sumoku: 
Įsitaisau pasostėj ir lekiu 

Ne dviem, o pora tuzinų kanopų. 
Todėl žvaliau! Apmąstymus šalin, 

Ir skriekime pasaulio sumaištin! 

Gana filosofuoti! Tie scholastai 

Lyg apsėsti galvijai: nuganytoj 
Dykynėj trypia, nepajėgdami suprasti, 


Kad šalimais žaliausios pievos plyti. 


FAUSTAS 
Ir kas dabar? 


MEFISTOFELIS 
Greičiau iš čia! 


Sita niūri kankinimų vieta 


CI 


Skirta svaigintis nuobodžio kančia, 
"Tačiau jaunystės aiškiai neverta. 

Gana! Palik kaimynui skylę šitą, 

Iš tuščio samstymo nebus naudos. 
Geriausio, ką galėtum pasakyti, 

Vis tiek studentams neatskleisi niekados. 


Antai, jau vienas trypčioja prie lango. 


FAUSTAS 


Dabar į jį net pažiūrėti negaliu. 


MEFISTOFELIS 
Vaikinas šitaip sąžiningai stengės. 
Jo lūkesčių apvilti nevalia. 
Nešk čia apsiaustą ir paduok peruką, 
Apgaulė turi būti tobula. 


Persirengia 


Atrodo, sąmojo man niekada netrūko. 
Ketvirčio valandos užteks šiam darbui; 


O tu kelionei pasiruošk tuo tarpu. 
Faustas išeina 


MEFISTOFELIS 


ilgais Fausto drabužiais 
Paniekink mokslo išmintį ir protą, 


Tą retą galią, žmogui duotą. 


CIV 


Kaip apgaulingai prašviesėja akyse, 
Kada apakina saldi kerų dvasia! 

Šiaip ar anaip, jau mano tu esi — 
Likimas jam nepagailėjo ryžto, 

Ir tas jo nežabotas ilgesys 

Į priekį veržtis ir atgal neatsigrįžti 
Neišsitenka žemės bruzdesy. 
Nublokšiu jį į bjaurastį buities 

Ir nugramzdinsiu į tuščiausią banalybę, 
Jis kepurnotis ir spurdėt turės, 

Kada prieš nepasotinamą jo esybę 

Be paliovos ribės ir gėrimai, ir valgiai, 
Ir veltui mels jisai atokvėpio minutės; 
Ir net jei būtų nepardavęs sielos velniui, 


Vis tiek jam būtų lemta žūti! 


Įeina Studentas 


STUDENTAS 
Aš čia esu dar neseniai 
Ir noriu kreiptis nuolankiai, 
Nes apie jūsų mokslo darbus 


Atsiliepimai tik pagarbūs. 


MEFISTOFELIS 
Man jūsų kreipiniai malonūs, 
Bet mes visi — tokie pat žmonės. 


Gal kiek jau apsidairėt šen bei ten? 


CV 


je 


STUDENTAS 


Norėčiau, kad padėtumėte man. 

Pas jus mane pasiryžimas gena, 

Jauna širdis ir netuščia kišenė; 

Nors motina ir nepalaikė mano ryžto, 


Tačiau tuščiom nesinorėtų grįžti. 


MEFISTOFELIS 
Na ką gi, apsireiškėte laiku. 


STUDENTAS 


"Teisybę sakant, man čia nejauku. 
Vien tiktai mūrai, net pro langus salių 
Nepamatysi nei žolyno, nei medelio, 
O auditorijoje susiradus suolą, 


Galvoj tyla, tamsa, kad net mintis prapuola. 


MEFISTOFELIS 


Visiem taip būna, bet visi pripranta. 

Antai ir kūdikiai prie motinos krūties 

Išsyk nepuola, kol galų gale atranda, 

Kaip malonu tai ir naudinga jiems patiems. 
"Taip ir prigludusiam prie išminties krūtų — 


Kas dieną vis labiau gardu. 


STUDENTAS 


Iš džiaugsmo noris pulti jums ant kaklo, 


Tiktai patarkit, kaip man čia patekti. 


CVI 


MEFISTOFELIS 
Pirmiausia išsiaiškinti reikėtų, 


Kurį jūs norit pasirinkti fakultetą. 


STUDENTAS 


Domiuos viskuo, be to, manau, svarbu, 
Kad išsilavinimas būtų be spragų. 
Danguj ir žemėj viskas sudėtinga, 


"Taigi man rūpi visos mokslų sritys. 


MEFISTOFELIS 


Matau, kad kelią renkatės teisingą, 
Bet nevertėtų pernelyg blaškytis. 


STUDENTAS 
Aš visas čia ir kūnu, ir dvasia; 
"Tačiau trupučio laisvės irgi reikia, 
Juk nelaikytumėte nuodėme baisia, 


Jei per šventes smagiau praleisčiau laiką. 


MEFISTOFELIS 
Labai svarbu negaišti laiko, ir jeigu 
Laikais tvarkos - susidraugauji su laiku. 
Patarsiu, mielas drauge, iš esmės — 
Gerai darai, jei logikos imies: 
Valingai išdresuosi protą tu, 
Suverši lyg ispanišku batu — 
Kai protas apgalvotai išmankštintas, 


Tiesiausią kelią gali rinktis mintys, 


CVII 


Neklaidžioja skersai ir išilgai, 

Kol smegeninėje susipina bet kaip. 
Išmoksi neeikvodamas jėgų 
Elementus išskaidyt ir suderint, 

Kad nereikėtų minčiai pastangų, 
Kaip jų nereikia valgant arba geriant. 
Juk smegenys, tas fabrikas minčių, 
Yra lyg manufaktūra audėjo, 

Kur vienas judesys, šimtus nyčių 
Sujudinęs, šaudyklei vikriai skriejant 
Į smulkų tinklą sumezga tas nytis 

Ir audinys išeina vienalytis. 

O filosofo pasiklausęs 

Suprasti imsi kuo puikiausiai, 

Kaip tai ir kita, jei taip skirta, 

Virto į trečia ir ketvirta, 

O jei nebuvo to ir kito, 

Nei trečia, nei ketvirta nepakito. 
Studentams velniškai patinka šis dalykas, 
Nors retas jų audėju tapti tikis. 

Kai bandom gyvą reiškinį paaiškint, 
Beaiškindami dvasią sunaikinam, 
Atrodo, aišku, ką detalės reiškia, 
Deja! — išnyksta sąryšis vidinis. 

Tai chemijoj encheiresin naturae* 


"Turėtų reikšt. Niekai, kai pasižiūrim. 


*gamtos veikimo būdą (gr. lot.). 


CVIII 


STUDENTAS 


Aš paskui jūsų mintį nebespėju. 


MEFISTOFELIS 
Vėliau ją pasivysit išgudrėjęs, 
Kada, išmokęs viską redukuoti, 


Galėsit deramai klasifikuoti. 


STUDENTAS 
O čia tai jau visai imu apglušti, 


Galvoj tarsi malūno girnos ūžtų. 


MEFISTOFELIS 


Kol imsitės dalyko konkretesnio, 

Į metafiziką derėtų mestis, 

Kuri mus moko giliamintiškai aprėpti 
Tai, ko negalima protu pasiekti, ' 

O tai, kas jau visai nebepasiekiama atrodys, 
Vis tiek įrodys vietoj pavartotas žodis. 
Svarbiausia per šiuos pusę metų 
Drausmės laikytis - lai visi pamato: 
Penkis kartus kas dieną prieš skambutį 
Jūs auditorijoje sėdite ir budit. 

Iš anksto knygą perskaitęs, po žodį 
Privalote ją išanalizuoti, 

Kad pamatytumėt, kai baigsis paskaita, 


Jog neišgirdot nieko, ko nėra tekste; 


CIX 


Bet lyg girdėdami diktuojant Sventą Dvasią, 


Užsirašykit būtinai kiekvieną frazę. 


STUDENTAS 


Man du sykius kartot nereikia šito! 
Dėl to negali būti net kalbos: 
Jei kas ant balto juodu parašyta, 


Neišgaruos, kaip išgaruoja iš galvos. 


MEFISTOFELIS 


"Tai esat fakultetą pasirinkęs? 


STUDENTAS 


Į teisės mokslus nelabai aš linkęs. 


MEFISTOFELIS 


Dėl to aš anei kiek neužsigaunu, 

Žinau, ką žmonės mano apie juos. 
Įstatymai ir kodeksai vis kraunas, 

Jų greitai kaip kokių raupsų bijos. 

Jie tempias iš kartos į kartą 

Ir per pasaulį sklinda pamažu; 

Jie teisingumo priešingybe tampa kartais, 
O juos vis taiko, ir visiems gražu. 

O apie prigimtinę mūsų teisę 


Kas kalba? Niekas, ir čia nieko nepakeisi. 


CX 


STUDENTAS 
Paklausius jūsų, mintys ima pintis. 
Mielai klausyčiaus jūsų nuolatos. 


Jau lyg ir noris teologijos mokintis... 


MEFISTOFELIS 


Norėčiau, kad nepadarytumėt klaidos. 
Į šitą sritį pavojinga leistis, 

Jinai retai kada teisingą kelią rodo: 
Čia slypi daug klastingo nuodo, 

Kurį labai sunku atskirt nuo vaistų. 

Ir čia geriausia — tik profesorių girdėti 
Ir garbinti vien jo autoritetą. 

O apskritai - svarbiausia žodžio rūbas, 
Nes pagal jį neklaidingumo rūmuos 


Išminčių priima ir pasitinka. 


STUDENTAS 
Bet žodis sąvoką kažkokią atitinka. 


MEFISTOFELIS 


Tai jau! Dėl to mažiausiai verta būgštaut, 
Nes būtent ten, kur sąvokos pritrūkstam, 
Kaip sykis žodis tampa reikalingas. 

Iš žodžio kyla įvairiausios ginčų temos, 
Juo grindžiami traktatai ir sistemos, 

Juo remias ir tikėjimas, ir teisė. 


Juk žodyje nė jotos nepakeisi! 


CXI 


STUDENTAS 
Atleiskite, jau klausinėjau tiek dalykų, 


"Tačiau dar pora abejonių liko. 

Kadangi daug išmanote ir žinot, 

Gal užsimintumėt ir apie mediciną. 

Aš suprantu, kad per trejus metus 
Sunku aprėpti tokį platų lauką, 

"Tačiau pakanka kartais bakstelėt pirštu, 


Kad pats toliau atrastum daug ką. 


MEFISTOFELIS 


sau 
Tiesiog džiovina gerklę sausas tonas; 


Geriau jaučiuosi, būdamas šėtonas. 
Garsiai 


Suprasti medicinos esmę nesunku: 
Jos ėmęsis net ir žvaigždes išstudijuos, 
Kad baigęs mokslus pasileistų be takų, 
Kaip Dievas duos. 

Kokia prasmė kapstytis foliantuos? 
Protingas mokos to, kam jis gabus. 
Pasinaudokit tinkamais momentais, 
Ir būsit gerbiamas žmogus. 

Jūs esat jaunas ir nuaugęs tiesiai, 
Netrūksta įžūlumo patiklaus, 

Ir jeigu pats savim pasitikėsit, 


Kiti taip pat pasitikės ir pasikliaus. 


CXII 


O ypač lavinkitės moteris vilioti, 

Jos nuolat skundžias alpuliais ir virpuliais, 
Jas vienu požiūriu pakanka pagloboti, 
Ir viską jos atleis ir nusileis. 

Svarbiausia susikurti gerą vardą, 

Esą pranokstate išmanymu kitus, 

Ir gausit, net nespėjęs prasitarti, 

Ko kitas siekia ištisus metus. 

Dar vos pačiupinėjote pulsiuką, 

O ji aistringą žvilgsnį šonan suka, 

Ir drąsiai galite apžiūrinėti, 


Kokiais raišteliais suveržtas korsetas. 


STUDENTAS 


Čia jau kas kira. Regis, mano viltys pildos. 


MEFISTOFELIS 


"Teorijos, brangusis drauge, pilkos, 


Užtat gyvenimo auksinis medis žalias. 


STUDENTAS 
Tai, ką girdžiu, man tikrą džiaugsmą kelia. 
Tikiuosi, kad galiu vilties turėti 


Dar sykį jūsų išmintim pasigėrėti. 


MEFISTOFELIS 


Kiek sugebėsiu - jūsų paslaugom. 


CXIII 


STUDENTAS 
Norėčiau jūsų paprašyt kai ko: 
Gal atminimui į albumą šitą 


Kelis žodžius man galit įrašyti? 


MEFISTOFELIS 


Labai mielai. 


Parašo ir grąžina albumą studentui 


STUDENTAS 


skaito 


Eritis sicut Deus scientes bonum et malum.* 


Pagarbiai užverčia albumą ir lankstydamasis atsisveikina 


MEFISTOFELIS 


Klausyk, ką sakė mano prosenė gyvatė. Kai suprasi, 


"To dieviškojo panašumo vienąsyk iš tikro išsigąsi! 


Įeina Faustas 


FAUSTAS 
Tai kur dabar? 


*Būsite kaip Dievas, pažinsite gėrį ir blogį (lot.). 


CXIV 


MEFISTOFELIS 

Kur tik užsimanysi. 
Pasaulį mažąjį, paskui ir didijį išvysi, 
Ir kol už dyką mano kursus eisi, 


Maloniai ir naudingai laiką leisi! 


FAUSTAS 


Bet tu pažvelk į mano barzdą, į manieras: 
Kaip aš atrodysiu į viešumą išnėręs? 

Nei elgtis moku, nei bendraut ir panašiai, 
Ne, aš bijau, kad nieko neišeis; 

Jaučiuosi menkas ir kažkoks nevykęs, 


Ten aš tikrai atrodysiu sutrikęs. 


MEFISTOFELIS 
Drąsiau - ir seksis, jeigu būsi atkaklus; 


Pasitikėk savim — ir visa tau paklus. 


FAUSTAS 
O kaip mes pajudėsim iš šios vietos? 


Aš nematau arklių, vežikų nei karietos. 


MEFISTOFELIS 
Vos šį apsiaustą aš paimsiu ir išskleisiu, 
Jisai nuneš mus ten, kur užsigeisim. 
Palik apačioje bevertę mantą, 
Seni daiktai tiktai trukdys naujai gyventi. 


Aš jau pasiruošiau šiek tiek ugnies, 


CXV 


Kuri mus į padangę tuoj išsvies. 
Būk sveikas, nes nuo šiol jau kitą 


Pasirinkai gyvenimo orbitą. 


AUERBACHO 
RŪSYS 
LEIPCIGE 


Besilinksminanti brolija 


FROŠAS 


Kas darosi? Ko negeriate nieko? 
Kodėl nė viens nepraveriat burnos? 
Atrodot kaip seni šiaudai suplėkę. 


Gal ūžtelėkim truputį liepsnos? 


BRANDERIS 
Tai ir pradėk. Tik sėdi ir geri. 
Juk tu čia pagrindinis juokdarys. 


FROŠAS 
išpila jam ant galvos taurę vyno 


Turėkis! 


BRANDERIS 


Neraliuotas gyvuly! 


FROŠAS 


Prašei pradžios — pratęsti pats gali. 


ZYBELIS 


Ko jie ten plėšos? Grūskite juos lauk! 
Giliau įkvėpk, išmauk ir stauk! 


Pirmyn! Hei hop! 


CXVIII 


ALTMAJERIS 
Gal liausitės? Kiek galit? 
Vatos! Nuo berno klyksmo plyš būgneliai. 


ZYBELIS 


Jei nuo kaukimo skliautai yra, 


Vadinas, geras bosas vyro. 


FROŠAS 
Iš tikro, jei kam nepatinka - gali čiuožt. 


Taram pam pam! 


ALTMAJERIS 


Taram pam pam! 


FROŠAS 


Gurkšnelį - gerklei pasiruošt. 
Dainuoja 


Brangusis Sventas Romos Reiche, 


Kaip mes dar laikomės kartu? 


BRANDERIS 
Šlykšti daina! Tfu! Tfu, politinė daina! 
Nemaloni! Dėkokit Dievui, asilai, 
Kad ir be jūsų tvarkos Reicho reikalai. 
Imperija turėtų džiūgaut iš tiesų, 


Kad aš nei kancleris, nei kaizeris nesu. 


CXIX 


Bet ir pas mus turėtų būt valdžia; 
Ką šiandien rinksim popiežiumi čia? 
Kas geria vyną, puikiai žino 


Jo ypatybę pagrindinę. 


FROŠAS 
dainuoja 
Kilk, lakštingala, aukštyn, 
Mano mielą apkabink! 


ZYBELIS 


Jokių glamonių ir mielų! Ir jeigu nesiliausi!.. 


FROŠAS 


"Tai apkabink ir pabučiuok! O tu man neuždrausi! 
Dainuoja 


Paliki nakčiai vartelius, 
Išgirsi mano žingsnelius, 


Atėjęs rytas atras juos uždarytus. 


ZYBELIS 
Dainuok, dainuok, labai gražiai išeina, 
O mums labai juokinga paklausyti. 
Aš tojau atsikandau, te sau šaipos. 
Ji būtų koboldui draugužė neprasta — 
Tasai galėtų ją kur kryžkelėj užspeisti 


Ir pakutenti savo ožiška barzda 


CXX 


Prieš sumekendamas „labos nakties“. Jos vertas vaizdas! 
Šaunus vaikinas iš stuomens ir iš liemens 

"Tokioms ant kožno tako nesimėto. 

Apie visokius „apkabink“ nenoriu nė girdėti, 


"Tegu tik džiaugias, kad langų neišbarbens. 


BRANDERIS 


trenkdamas kumščiu į stalą 
Palaukite! Palaukit! Paprašyčiau! 
Jūs, ponai, matot —- aš gyvenimą žinau; 
Įsimylėję žmonės sėdi šičia, 
"Tad ponams pagal nuopelnus, manau, 
"Ta proga ir prezento reik mažyčio. 
Nauja daina! Nedainavau dar jos nėkart, 


O priedainį prašau visus pritart. 
Dainuoja 


Gyveno žiurkė sau graži, 
Vien sviestą valgė gryną, 
Iš pilvo buvo panaši 

Į Liuterį Martyną. 

Bet kartą gavo ji nuodų, 
Jai tapo liūdna ir graudu, 


Lyg nelemtai pamilus. 


CXXI 


CHORAS 
smagiai 


Lyg nelemtai pamilus. 


BRANDERIS 
Ji lakstė sienom ir grindim, 
Visas balas išlaižė, 
Bet skausmas ėjo vis didyn 
Ir ją lyg peiliais raižė; 
"Tada parkrito be jėgų, 
Jai tapo liūdna ir baugu, 


Lyg nelemtai pamilus. 


CHORAS 


Lyg nelemtai pamilus. 


BRANDERIS 
Iš baimės vidury dienos 
Ji puolė į virtuvę, 
Visa tirtėjo prie liepsnos, 
Iškišusi liežuvį. 
Virėja, davus jai nuodų, 
Kvatojo: „Net žiūrėt graudu — 


Lyg nelemtai pamilus“. 


CHORAS 


Lyg nelemtai pamilus. 


CXXII 


ZYBELIS 


Tai bent daina! Galiu paploti, bravo! 
Ko ko, bet sąmojo jums niekad nepritrūks; 


Taip išradingai žiurkę nugalavot. 


BRANDERIS 


Pats nuo kada tapai toksai jautrus! 


ALTMAJERIS 
"Tu į to plikio pilvą pažiūrėk — tai kurgi 
Nesigailės, kai pats atrodo panašiai! 
Jisai ir ta išpampus žiurkė — 


Abu kaip du vandens lašai. 


Faustas ir Mefistofelis 


MEFISTOFELIS 


Kaip pats matai, visų pirmiausia 

Smagioj kompanijoj pasiausim, 

Kad tu pajustum, jog gyvenimas saldus. 

Čia šventė trunka ištisus metus. 

Tiek pasitenkinimo, net jei sąmojis nekoks, 
Kitur nerasi, jį net aš jaučiu, kai 

Jie sukasi kaip tie maži kačiukai, 

Sau siekiantys sugriebt už uodegos. 

Jei gauni dar skolon, juoba iš ryto, 


Esi saugus ir kam ieškotis ko nors kito. 


CXXIII 


BRANDERIS 
Anie atrodo tiesiai iš kelionės; 
Ir iš manierų matosi, kad ponai 


Atvykę neseniai ir iš toli. 


FROŠAS 
Tiesa! Supainiot Leipcigą vargu su kuo gali. 


Mes esame iš mažojo Paryžiaus, o miestas kuria žmones. 


ZYBELIS 


O tie iš kur galėtų būti? 


FROŠAS 


Leiskite man! Pakaks geros taurės, 

Ir, kad ir kokie ponai būtų pasipūtę, 
Iškloti viską patys panorės. 

Pagal drabužį į kaimiečius nepanašūs, 


Nors šiais laikais suprasi, kas kuo nešas. 


BRANDERIS 


Kertu lažybų, šarlatanai. 


ALTMAJERIS 
Manding. 


FROŠAS 


Man tuoj paukšteliai užkukuos. 


CXXIV 


MEFISTOFELIS 


Faustui 
Sėtonas čia, o jie net nenumano, 


Kad bet kurį galiu nutvert už pakarpos. 


FAUSTAS 


Sveiki, garbieji ponai! 
ZYBELIS 
Jūs taipogies. 


Tyliai, šnairomis nužvelgdamas Mefistofelį 


"Tas, regis, viena koja kiek raišokas. 


MEFISTOFELIS 
Jei ponai leistų, mes prisėsime greta, 
Bent jau turėsime kompaniją neblogą. 


Vynu, kiek žinom, negarsėja ši vieta. 


ALTMAJERIS 


Atrodo, tamsta esat išrankokas. 


FROŠAS 
Matau, kad Ripache gana ilgai lindėjot. 


Tikriausiai buvot apsistoję pas Jonelį? 


CXXV 


MEFISTOFELIS 
Šį kartą pravažiavome pro šalį, 
"Tačiau anąsyk truputėlį pakalbėjom: 
Man spėjo apie pusbrolius išūžti ausį 


Ir prašė perduoti linkėjimų karščiausių. 
Linkteli Frošui 


ALTMAJERIS 
tyliai 


Na ką, gavai? 


ZYBELIS 
Slidus, žaltys! 


FROŠAS 


Palauk, jis man tuojau pasiraitys! 


MEFISTOFELIS 


Jei neapsirinku, tai mums ateinant 
Mėginote užplėšt kažkokią dainą? 
Įsivaizduoju, kad po skliautais šiais 


Gerai užtraukus neblogai išeis. 


FROŠAS 
Ar tik nebūsit įžymybė šioj srity? 
MEFISTOFELIS 


Deja! Daug pašauktų, bet talentai reti. 


CXXVI 


ALTMAJERIS 


Ir vis dėlto! 


MEFISTOFELIS 


Kokią tik norite, vaikinai. 


ZYBELIS 


Kur kas geriau nauja nei primiršta. 


MEFISTOFELIS 
Mes iš Ispanijos kaip sykis begrįžtą, 
Ten daug puikių dainų ir gero vyno. 


Dainuoja 


Karaliaus rūmuos kartą 


Gyveno sau blusa. 


FROŠAS 


Klausykite! Blusa! Pradžia gera: 


Blusa karaliui tinkama pora. 


MEFISTOFELIS 


Karaliaus rūmuos kartą 
Gyveno sau blusa, 
Valdovo guoliuos vartės 
Kaip inkstas taukuose. 
Karalius liepė būrį 


Siuvėjų suvadint, 


CXXVII 


Pasiūdint jai mundurą 


Ir dailiai išdabint. 


BRANDERIS 
Tik dar įspėkit, kad siuvėjai gerbtų triūsą, 
Ir ant drabužio nepaliktų nė raukšlės, 
Kad kruopščiai išmatuotų ponią blusą — 


Antraip karalius nepasigailės. 


MEFISTOFELIS 
dainuoja 
Blusa, išsidabinus 
Aksomais ir šilkais, 
Su kryžium ant krūtinės 
Ir ordinais puikiais, 
Jo svitą mokyt ėmė 
Ir jiems įsakinėt, 
Į rūmus susikėlė 


Plati jos giminė. 


Kankinosi kas dieną 
Dvariškiai su tarnais, 
Net pačiai karalienei 
Jos lindo po skvernais; 
Visi bijojo blusų 

Ir kentė dienąnakt. 
Bet blusos bijo mūsų, 


Nes mes išsyk jas - knakt! 


CXXVIII 


FROŠAS 


Puiku! Cia tai daina! Geriau nereik! 


ZYBELIS 


Su blusomis tik taip ir ne kitaip! 


BRANDERIS 


"Tarp pirštų spragt - ir negyva nesikankinus. 


ALTMAJERIS 


"Taigi už laisvę! Tegyvuoja vynas! 


MEFISTOFELIS 
Išgert už laisvę, aišku, neatsisakyčiau, 


Bet jūsų vynas, žinote, brolyčiai... 


ZYBELIS 


Su tokiais žodžiais atsargiau, prašyčiau. 


MEFISTOFELIS 
Bijau, kad gali užsigauti šeimininkai, 
O šiaip tokiai kompanijai garbingai 


Savam rūsy kai ką geresnio rasiu. 


ZYBELIS 


Jeigu tik tai tekliudo — neškit drąsiai. 


CXXIX 


FROŠAS 


Geros taurės tiktai kvailys atsisakys, 
Bet neužtenka pamaloninti akis: 
Ko vertas vynas, aš nesuprantu, 


Kol jis gerai neapsemia dantų. 


ALTMAJERIS 
tyliai 


Matyt, nuo Reino bus, apie vynus supranta. 


MEFISTOFELIS 
Suraskit grąžtą! 


BRANDERIS 
Ką su juo darys? 


Juk nepaliko jie statinių pas duris? 


ALTMAJERIS 


Apačioje pasižiūrėkit tarp rakandų. 


MEFISTOFELIS 
paima grąžtą. Frošui 
"Tai kokį vyną mėgsta tamsta? 


FROŠAS 


Tik pamanykit! Net ir pasirinkt galiu? 


MEFISTOFELIS 


Vaišinam kokiu norit vyneliu. 


CXXX 


ALTMAJERIS 
Frošui 


Aha, jau iš godumo akys temsta? 


FROŠAS 
Jeigu jau renkamės, tai gersiu Reino vyną; 


Puikiausias dovanas pasiūlo mums tėvynė. 


MEFISTOFELIS 


besdamas grąžtą į stalą priešais Frošą 


Paruoškit vaško, reiks užkimšti angą. 


ALTMAJERIS 


Jis, pasirodo, fokusą mums rodyt rengias. 


MEFISTOFELIS 
Branderiui 


O jums? 


BRANDERIS 


Jei šaltas bus ir jei gerai putos, 


Šampanės vynas nepakenktų niekados. 


Mefistofelis gręžia, tuo tarpu vienas iš kompanijos paruošia 


vaško kamščius ir kemša skyles 


CXXXI 


BRANDERIS 


Nebūtinai, kas svetima, tai prasta; 
Ne mes vieni išmanom viską tobulai. 
Nors tų prancūzų ir negalime pakęsti, 


"Tačiau jų vyno paragaujame mielai. 


ZYBELIS 
matydamas, kad Mefistofelis artinas prie jo 
"Turiu prisipažinti, kad rūgštaus nelinkęs. 


Man gerą taurę tiršto ir saldaus. 


MEFISTOFELIS 


greždamas 


Siuo atveju tokajus neapgaus. 


ALTMAJERIS 
Gal jau gana vaizduoti šeimininką? 


Kam tiek žadėti, jei tik rengiatės apgaut? 


MEFISTOFELIS 
Na, na! Tokioj draugijoje garbingoj 
Tikrai nedrįsčiau taip grubiai juokaut. 
Greičiau sakykite, ko norit. Ko jūs bijot? 


Kokiu vynu galėčiau jums pasitarnaut? 


ALTMAJERIS 
Įpilk bet kokio. Nusibodo laukt. 


Kai jau visos skylės išgręžtos ir užkimštos 


CXXXII 


MEFISTOFELIS 

atlikdamas paslaptingus judesius 
Vynuoges kelia kerai! 
Ožį puošia ragai; 
Vynuogienojo mediena 
Vyno sultys kyla kas dieną, 
Argi iš stalo medinio 
Išsunkti negalima vyno? 
Skvarbiau į gamtą įsižiūrėk, 
Regėk stebuklą ir patikėk! 


Ištraukite kamščius - ir į sveikatą! 


ištraukia kamščius, ir kiekvieno pageidautas vynas 
ima lietis į taures 


"Tai bent šaltinis, tokio dar nematėm! 


MEFISTOFELIS 


Tik prašom, kad ant žemės anei lašo! 


Visi išgeria dar po taurę 


VISI 
dainuoja 
Smagu kaip kanibalų baliuj, 


Kaip šimtui kiaulių baloje! 


CXXXIII 


MEFISTOFELIS 


Žiūrėk, kaip siautėja tauta, pajutus laisvę! 


FAUSTAS 


Aš jau norėčiau, kad keliautume iš čia. 


MEFISTOFELIS 


Leisk jų gyvuliškumui iki galo atsiskleisti, 


"Tai, ką matai — tėra graži pradžia. 


ZYBELIS 


neatsargiai kilsteli taurę, vynas išsilieja ant žemės ir virsta liepsna 


Mes degam! Gelbėkite! Pragaro ugnis! 


MEFISTOFELIS 
užkalbinėdamas liepsną 


Nurimki, stichija! Ji tuoj nusiramins. 
Atsigrežia į broliją 
Šiam kartui tik skaistyklos kruopelytė. 


ZYBELIS 


Palaukit! Kuo jis drįsta mus laikyti? 


Jam, regis, teks susipažinti su mumis! 


FROŠAS 


"Tegu neerzina, nes aš galiu ir persiust! 


CXXXIV 


ALTMAJERIS 


Verčiau geruoju dingtų iš akių. 


ZYBELIS 


Jie pernelyg su savo triukais tapo narsūs, 


Tiktai užtaikė šiuo kartu ne ant tokių. 


MEFISTOFELIS 


Nutilk, sena statine! 


ZYBELIS 
Tu, kočėle! 


Ar ne per daug grubiai čia įsišėlai? 


BRANDERIS 
Ko mes dar laukiame? Apskaldykim gerai! 


ALTMAJERIS 
ištraukia kamštį iš stalo, ir tiesiai į jį bliūpteli liepsna 


Degu! Degu! 


ZYBELIS 
Tai burtai! "Tai kerai! 
"Tai štai kas jis! Tokį ne nuodėmė nudėt, 


Už juos tikrai neteks kalėjime sėdėt! 


Visi išsitraukia peilius ir puola prie Mefistofelio 


CXXXV 


MEFISTOFELIS 
grėsminga išraiš 
Apgaulingi vaizdiniai, 
Suklaidinkit laikinai! 


Būkit šičia ir tenai! 
Visi sustoja ir nustebę žvelgia vienas į kitą 


ALTMAJERIS 


Kur aš esu? Kaip aš papuoliau į šiuos kalnus? 


FROŠAS 


O ten! Koks vynuogynas nuostabus! 


ZYBELIS 


O vynuogės! Lyg pačios leistųsi į delnus. 


BRANDERIS 
Ir kokios kekės spindi pro lapus! 


Sugriebia Zybelį už nosies. 
Kiti daro tą patį ir pakelia peilius 


MEFISTOFELIS 


tokiu pačiu balsu 
Nukriskit, raiščiai! Tegu sužinos jie, 


Kaip velnias kartais moka pajuokaut. 


CXXXVI 


ZYBELIS 


Kas čia dabar! 


ALTMAJERIS 
Vaje! 


FROŠAS 


Tai buvo nosis? 


BRANDERIS 
Zybeliui 


Aš tavo nosį vietoj vynuogės laikau? 


ALTMAJERIS 
Paduokit kėdę! Aš jaučiuos beginklis; 


"Taip smogė, kad nuėjo per pakinklius. 


FROŠAS 


Kas čia įvyko? Ar bent vienas žinot? 


ZYBELIS 
Jis gyvas neištrūks. Ko jūs taip žiūrit? 


Gal matėte, kur dingo tas vaikinas?! 


ALTMAJERIS 


Savom akim, kaip jis link rūsio durų — 
Mačiau, išjojo raitas ant statinės - — 


Į kojas tarsi kas pripylė švino. 


CXXXVII 


Atsisukdamas į stalą 


Cha! Gal tenai dar liko vyno? 


ZYBELIS 


Ne, tai tiktai patyčios ir apgaulė! 


FROŠAS 


Bet man atrodo, kad aš gėriau vyną. 


BRANDERIS 


"Tai va. Ir kaip tada tie vynuogynai? 


ALTMAJERIS 


Ir netikėk dabar stebuklais šiam pasauly. 


į 


RAGANOS 
VIRIUVĘE 


Ant žemos viryklės virš ugnies stovi didžiulis katilas. Garuose, kylančiuose nuo 
jo į viršų, šmėkščioja įvairios būtybės. Makaka tupi prie katilo ir graibo 
putas, žiūrėdama, kad neišbėgtų viralas. Makakos Patinas su mažyliais 

tupi greta ir šildosi. Sienos ir lubos nukabinėtos keistais 


raganų ūkio rykais ir rakandais 


Faustas. Mefistofelis 


FAUSTAS 
Tiesiog bjauru - kvaili kerėjimai ir burtai, 
Kuriuos vien prisiminęs nusipurtai, 
Išgelbės nuo beprasmės nykumos! 
Bedantės senės plepalų išklausęs, 
Jos srėbalo niekingo paragausiu, 
Ir trys dešimtmečiai nukris man nuo kupros? 
Jei tiek tėra tos tavo išminties, 
"Tai ir vilties many mažokai tesimato. 
Nejau kilni gamtos dvasia išties 


Balzamo sielai iki šiolei neatrado? 


MEFISTOFELIS 
"Tu vėl protingai ir gerai šneki: 
Yra natūralesnis būdas atjaunėti, 
Tiesiog visa metodika puiki, 


Bet nemanau, kad tau jinai padėtų. 


FAUSTAS 
Kokia? 


CXL 


MEFISTOFELIS 


Gerai. Tam neprireiks nei pinigų, 
Nei daktarų ar raganų pagalbos: 
Negaišęs stverkis paprastų darbų 
Ir imkis arklo, kūjo, dalgio, dalbos, 
Užsidaryk siauram darbų rate, 
Skirk jiems visas jėgas ir protą, 
Maitinkis tuo, ką ūkis duoda, 
Gyvenk kaip gyvulys tarp gyvulių 
Ir nelaikyk tokios buities našta; 
Su saule mėšlą brisdamas darbuokis, 
Ir taip gyvendamas, užtikrinti galiu, 


Išliksi jaunas ir devintą dešimtį įkopęs. 


FAUSTAS 


Tapt žemės kurmiu? Ne, tik to betrūko, 
Kad man užtektų grėblio ir kauptuko. 


Man ne ramybės reikia, o erdvės. 


MEFISTOFELIS 


"Tada, be raganos, tau niekas nepadės. 


FAUSTAS 
Galėtum pats tą gėralą išvirt, 
Nejaugi būtina, kad senė jį supiltų? 


MEFISTOFELIS 


Truputi gaila tam tiek laiko skirt; 


Aš tuo metu geriau nutiesiu šimtą tiltų. 


CXLI 


Čia nepakanka vien žinių ir patirties, — 
Ir subtilumo, ir kantrybės reikia, 

Kai tokiu kruopščiu amatu verties; 
Veiksmingas vaistas rūgsta ilgą laiką. 
Metų metus sėdėk prie darbo tokio, 
"Tam reikia moteriškos ištvermės. 

Šitų dalykų velnias tik išmoko, 

Bet pats jų padaryt nesugebės. 


Pamatęs žvėris 


Tokie malonūs, kad jau ką jūs, ką jūs! 


Žiūrėk, kokia tarnaitė! O liokajus! 
Kreipiasi į juos 

Atrodo, šeimininkės nenakvota? 
ŽVĖRYS 

Į puotą 


Apsižergus šluotą 


Pro kaminą išskuodė! 


MEFISTOFELIS 


Faustui 


Kaip tau patinka tie mieli draugai? 


FAUSTAS 


Vargu ar ką neskoningesnio esu matęs. 


CXLII 


MEFISTOFELIS 


Be reikalo! O aš esu įpratęs 


Padiskutuot su jais naudingai ir smagiai. 
Žvėrims 


Sakykit, bjaurybiukai gerbiamieji, 
Kokia ten burba katile juka? 


ŽVĖRYS 
Mes verdam skystą ubagienę. 


MEFISTOFELIS 


Vadinas, klientūros ne stoka? 


PATINAS 
prisiartina ir glaustosi apie Mefistofelį 
Kur mūsų kauliukai)? 
Prasti reikaliukai, 
Išlošiu — ir pasitaisys. 
Nuliūdęs žvėrelis, 
Ir tyli protelis, 


Išloš - ir ką nors pasakys! 


MEFISTOFELIS 
Tik leisk beždžionei sėsti prie loto — 


Pats nežinosi, ką daryt po to. 
Tuo metu mažieji beždžioniukai žaisdami išridena didžiulį rutulį 


CXLIII 


PATINAS 
Pasaulis šis — 
Jis rieda vis, 
Kiek tik bežiūrim; 
Kaip stiklas gražus, 
Skambus ir dužus! 
"Tuščiaviduris. 
"Tai sublizgės, 
Tai vėl išblės, 
Aptemęs niūriai. 
Sūnau, palauk, 
Neišdykauk! 
Paikai nežūki! 
Jis skils į daug 
Mažyčių šukių. 


MEFISTOFELIS 


Kam sietas šis? 


PATINAS 
nukabindamas rėtį 


Jei būtum vagis, 


"Tave atpažinčiau iš karto. 
Pribėga prie Makakos ir prikiša rėtį jai prie akių 
Pažvelki pro rėtį! 


Gali įžiūrėti 


Ir man pasakyti jo vardą? 


CXLIV 


MEFISTOFELIS 


eidamas link ugniakuro 


O šitas puodas? 


PATINAS IR PATELĖ 


Kvailys taukuotas! 
Nežino, kam puodas! 


Jis katilo nematęs! 


MEFISTOFELIS 


Jūs nemandagūs žvėrys! 


PATINAS 
Sėsk, vantą nusitvėręs, 


Į krėslą kaip įpratęs! 


Verčia Mefistofelį atsisėsti 


FAUSTAS 
visą tą laiką stovėjęs prieš veidrodį, čia staigiai prisiartindamas prie jo, 
čia vėlatsitraukdamas 
Ką aš matau, koks vaizdinys kilnus 
Nušvito veidrodžio gelmėj miglotoj! 
Ak, meile, jei gali, suteik sparnus 
Ir nuskraidink į užkerėtus savo plotus! 
Nejaugi liksiu amžiams čia tūnoti, 
O ji išblės kaip atspindys ūkuos! 
Gražiausia moteris, kokią regėjau kada nors, 


Kokios nei drįsčiau, nei pajėgčiau susapnuoti. 


CXLV 


Nejaugi motery toks grožis slypi? 
Nejau iš viso žemėj šitaip būna! 
Gal tai visų pasaulių tobulybė 


Sukoncentruota neprilygstamam jos kūne? 


MEFISTOFELIS 
Nenuostabu - jei Viešpats triūsė šešetą dienų 
Ir atsipūtęs tarė sau: „Šaunu!“ — 
Matyt, kažką gražaus sutvėrė. 
Kol kas atsigrožėk ja iki soties; 
"Tau ne prastesnį lobį rasim, mano žodis. 
Laimingas tokią nuotaką nutvėręs — 


Lemtis akla ir gali bet kada nusišypsoti. 


Faustas tebežiūri į veidrodį. 


Mefistofelis, išsitiesdamas krėsle ir vėduodamasis vanta, kalba toliau 


Aš kaip karaliaus soste, iškilmingą 


Iškėlęs skeptrą, tik karūnos stinga. 


ŽVĖRYS 
iki tol keistai staipęsi vienas priešais kitą, šaižiai 
klykaudami atneša Mefistofeliui karūną 
Suskilo dalim — 
Krauju gal gali 
Ir prakaitu ją suklijuoti? 


Nevikriai nešdami karūną, sulaužo ją į dvi dalis 


ir su jomis šokinėja aplink 


CXLVI 


Mums liūdna, baisu, 
Mes kalbam balsu 


Ir bandom eiliuoti. 


FAUSTAS 
priešais veidrodį 


O varge! Aš svaigstu kaip koks kvailys! 


MEFISTOFELIS 
rodydamas į žvėris 


Ir man galva jau sukasi nuo tų dalykų. 


ŽVĖRYS 
Ir jeigu mintis 
Tarp žodžių praslys, 
Vadinas — pavyko. 


FAUSTAS 
kaip ir anksčiau 
"Tuojau širdis kaip laužas suliepsnos! 


Eime iš čia, nebegaliu žiūrėti! 


MEFISTOFELIS 


nekeisdamas pozos 
Gal ir ne stebuklingi jie poetai, 


Bet nepaneigsi, kad nesako netiesos. 


Katilas, kurį Patelė buvo išleidusi iš akių, ima bėgti; šokteli didelė liepsna, 
ūžteli į kaminą. Iš liepsnos klaikiai klykdama į kambarį įšoka Ragana 


CXLVII 

RAGANA 
Aiaiaiai! 

Prakeikti žvėrys! Gyvuliai! 
Užmiršo katilą, žiopliai, 

Ir šeimininkę apiplikė! 


Kvailiai netikę! 


Išvydus Faustą ir Mefistofelį 


O kokie čia 
Išsikėtoję 

Svečiai atvykę? 
Ko čia sustoję? 
Kas jus čia kvietė? 
Gal jums per kojas 


Ugnim užlieti? 


Kyštelėjusi samtį į katilą, šliūkšteli ugnies ant Fausto, Mefistofelio ir žvėrių. 


Žvėrys puola inkšti 


MEFISTOFELIS 
kitu galu apgręžęs vantą, kurią laikė rankoje, 
ima vanoti ja per stiklus ir puodus 
Aš pasiruošęs! 
Štai tau! Viens du! 
Per tavo košes! 
Labai gardu? 
Per tavo puodus 


Noriu ir duoduos, 


CXLVIII 


Ar nematai tu, 


Perkarus maita? 
Ragana tuo tarpu įniršusi ir persigandusi traukiasi atatupsta 


Suskretėle, jau savo mokytojo neužuodi? 
Kas tavo viešpats ir valdovas, nežinai? 
Gal man tave sutrint į miltus ir sušluoti 
Drauge su beždžionyno katinais? 
Nebekelia raudonas švarkas pagarbos? 

O gal ir gaidžio plunksnos nematyti? 
Man neatrodo, kad po kaukėmis slepiuos, 


Ir nemanau, kad tau turiu prisistatyti! 


RAGANA 
Ak, dovanok, kad sutikau grubokai! 


Bet kas nutiko tavo puikiajai kanopai? 


Kur dingo pasipūtėliai krankliai? 


MEFISTOFELIS 
Tiek to, šiam kartui įsiūtis atlėgo, 
Juoba ir laiko nemažai prabėgo, 
Kai paskutinįsyk buvau šitoj skylėj. 
Visam pasaulyje progresas, kultūra, 
"Taigi ir velniui išimties nėra; 
Šiaurietiški fantomai nemadingi. 
Kur beišvysi uodegas, ragus? Jie dingo. 
Na, o kanopą, pagrindinį atributą, 


Kuris tik kliudo, kai visuomenėj šlaistais, 


CXLIX 


Nusižiūrėjęs į salonų liūtus 


Apsivyniojau getrais suveržtais. 


RAGANA 


šokdama 
Ir nuovoką, ir protą prarandu, 


Kai pats šėtonas su manim kartu. 


MEFISTOFELIS 


Nedrįsk manęs vadint šituo vardu! 


RAGANA 


Kodėl? Aš jį su pagarba tariau. 


MEFISTOFELIS 
Per daug jisai apjuodintas gausybėj knygų, 


"Tačiau žmonėms nuo to neką geriau: 
Tolyn nuo blogio, - bet blogieji liko. 
Gali mane vadinti baronu, garbioji, 
Esu aristokratiškos kilmės. 

Gal mano mėlynu krauju suabejojai! 


Stai tau ir herbas mano giminės! 


Rodo nepadorų gestą 


RAGANA 


nesutramdomai kvatodama 
Cha cha! Tai atitinka tavo stilių! 


Ne veltui šelmį visą amžių myliu! 


CL 


MEFISTOFELIS 


Faustui 
Žiūrėk, kaip šitai daroma, žmogau, 


Ir mokykis su raganom draugaut! 


RAGANA 
"Taigi sakykit, kuo padėt galiu? 


MEFISTOFELIS 
Geru tau žinomo balzamo šlakeliu! 
Tiktai žiūrėk, nepavaišink per jaunu; 


Su metais jis stiprumo pasikrauna. 


RAGANA 
Mielai! Turiu čia užantyje buteliuką, 
Pati jo mėgstu kartais lašą įsikliukint; 
Visai neblogas, ne silpniausio dvoko, 


Galiu užtikrint, kad tikrai padės. 
Tyliai 


"Tačiau nepratusį prie tokio daikto žmogu 


Jis per kelias akimirkas paties. 


MEFISTOFELIS 
"Tam ponui nepakenks ir geras maukas; 
Dėl jo negaila, tai ir tamsta pasistenk. 
Brėžk greitai ratą, savo poterius veblenk 


Ir taurę nešk ilgai nelaukus! 


CLI 


Ragana, keistai gestikuliuodama, nubrėžia ratą ir jo viduryje išdėlioja įvairius 
paslaptingus daiktus; tuo metu ima skambėti stikliniai indai, sugaudžia katilas 
ir pasigirsta muzika. Galiausiai Ragana atsineša didžiulę knygą, susodina 
makakas rato viduryje. Viena iš jų atstoja jai pultą, o kitom įduoda į letenas 


degančius fakelus. Tada pamoja Faustui, kad šis prieitų 


FAUSTAS 
Mefistofeliui 
Bet tu sakyk, ką reiškia visa tai? 
Liguisto proto sukelti vaizdai, 
Sureikšminti kvailiausi gestai — 


Aš juos seniai žinau ir negaliu pakęsti. 


MEFISTOFELIS 


"Tai farsas! Nežiūrėk labai rimtai, 
Ir apskritai - leisk jai pažaisti. 
"Tokie jau daktarystės pamatai: 


Save sureikšminus stipriau suveikia vaistai. 


Įkalbinėja Faustą žengti į ratą 


RAGANA 
labai reikšmingai deklamuoja iš knygos 
Žiūrėti prašom! 
Iš vieno - dešimt, 
Dar du parašom, 
Po jų trys eis 
Ir eilę baigs. 


Stai keturi — 


CLII 


Viską turi! 

Penkis, šešis 

Jungia ryšys 

Su septyniais 

Ir aštuoniais, 

Iš devynių vienas išeis. 
Virš nieko dešimt 
Rašom ant galo. 


Štai jums ir raganų daugybos lentelė! 


FAUSTAS 


Aš įtariu, kad senė kliedi. 


MEFISTOFELIS 
Ji dar nespėjo nė įsibėgėti; 
Čia tik pradžia, mačiau aš šitą knygą, 
Pats ją skaičiau kartus kelis. 
Priešybes, jungiamas be ryšio į vienybes, 
Tiek pat supranta ir išminčius, ir kvailys. 
Nejau ką naujo kratiny šiame matai? 
Nuo amžių esama visokių būdų 
Vienybes aiškinti trejybėmis ir taip 
Pasauly skleisti įvairiausią blūdą. 
Ir nieks nepuola ginčytis su jais: 
Argi pajėgsi kvailiui ką išaiškint? 
Tikėti lengva, kai tik skambesio klausais 


Ir nebandai suprasti, ką tai reiškia. 


CLIII 


RAGANA 
tęsia toliau 
Mokslo minties 
Gilios šaknies 
Dar neatkapstė niekas. 
Kas negudraus, 
Jos paragaus, 


Be vargo ją pasiekęs. 


FAUSTAS 
Nuo tų nesąmonių baigiu išeit iš proto; 
Kada ji liausis vieną kartą pagaliau? 
Atrodo, tarsi choras idiotų 


Bandytų perrėkt vienas kitą kuo kvailiau. 


MEFISTOFELIS 


Gana, gana jau, nuostabi Sibile, 
Greičiau duok gėrimą, kurį įpylei. 
Matai, kad nekantrauja jau ir velnias; 
Žmogus visokių laipsnių nusipelnęs, 


Todėl ir šie nebus jam naujiena. 
Ragana ceremoningai paduoda gėrimą taurėje; 


kai Faustas ją pakelia prie lūpų, 
plyksteli nedidelė liepsna 


CLIV 


MEFISTOFELIS 
Pirmyn! Ir vienu ypu iki dugno, 
Visa esybe tuoj pajusi, kaip gardu! 
Drįisti į patį velnią kreiptis „tu“, 
O baiminies išvydęs ugnį? 


Ragana nutrina ratą, Faustas išeina iš jo 


MEFISTOFELIS 
"Taigi! Dabar judėk žvaliau. 


RAGANA 


Galbūt ir jums šlakelis priderėtų! 


MEFISTOFELIS 
Raganai 
Jei tau ko iš manęs reikėtų, 


Pasimatysim per Valpurgiją vėliau. 


RAGANA 
Štai jums dainelė! Reikia tyliai paniūniuot, 


"Tada ir poveikis ypatingesnis būna. 


MEFISTOFELIS 


Faustui 
Eime greičiau, nėra ko stoviniuot, 
Tau būtina gerai išprakaituot, 
Kad persismelktų gėrimas per kūną, 
Ir pamatysi, kaip kamputyje širdies 


CLV 


Zaismingai Kupidonas suspurdės, 


Pasveikindamas šaunųjį dykūną. 


FAUSTAS 


Leisk dar į veidrodį pažvelgti bent iš šono! 


Jis neprilygstamas — tas moters atspindys! 


MEFISTOFELIS 


Gana! Netrukus moters grožio etaloną 


"Tu gyvą pamatysi prieš akis. 
Į šoną 


Po šito gėrimo mergelė kiekviena 


Jam greit ims rodytis gražioji Elena. 


Faustas. Pro šalį eina Margarita 


FAUSTAS 
Gal aš galėčiau dailiajai panelei 


Pasiūlyt ranką palydėt bent dalį kelio? 


MARGARITA 
Nei aš panelė, nei dailiausia iš dailių, 


O rasti kelią ir viena galiu. 


Ištrūksta Faustui iš rankų ir nueina 


FAUSTAS 
Koks grožis šito kūdikio, dangau, 
Vienoj esybėj jo negali būt daugiau! 
"Tokia skaistybe dvelkia, ir sykiu 
Koksai padykėliškas žvilgesys akių. 
O kaip užmiršt jos skruostų duobutes, 
Jos lūpų liniją, jos judesį kiekvieną! 
Kaip ji koketiškai primerkė akutes, 
Kaip kilstelėjo nuostabias blakstienas, 
Ir kaip mokėjo taikliai atsikirst — 


Ne, tokio grožio neįmanoma pamiršt! 
Pasirodo Mefistofelis 


Mergytė turi būti mano, ir prašyčiau 


"Tuo pasirūpinti. 


CLVIII 


MEFISTOFELIS 


Kuri? 


FAUSTAS 


Ji ką tik buvo šičia. 


MEFISTOFELIS 
Ak, ta! Ji grįžta iš bažnyčios, 
Kur gavo dvasiško tėvelio išrišimą. 
Aš prie klausyklos nugirdau netyčia — 
Ji dar visai nekaltas vaikas, 
Ji nuodėmės net nepažino, 


Todėl ir mano galios jos neveikia. 


FAUSTAS 


Bet ji beveik penkioliktus jau baigia! 


MEFISTOFELIS 
"Tu panašus į seną paleistuvį; 
Vos pumpurėlį besiskleidžiantį išvys — 
Garbės ir padorumo kaip nebuvę, 
Visas gudrybes pasitelks, bet nuraškys; 
Derėtų kartais ir susilaikyt, beje. 


CLIX 


k FAUSTAS 

Kalbi, lyg būtum pats ne prieš - deja, 

Matai, kad nebe tavo nosiai. 

Sakau trumpai, nors suprantu, kad tau sunku: 
Arba dar šiąnakt aš su ja susitinku, 


Arba nutraukiam sutartį ir aš skiriuosi. 


MEFISTOFELIS 
Galvok, užuot iš karto ėmęs svaičiot! 
Juk reikia bent poros savaičių, 


Kad aplinkybes nuodugniai iššniukštinėtum. 


FAUSTAS 


Užtektų man ir nepilnos dienos, 
Jeigu nelaukčiau velnio paramos, 


O tu pradingtum, susiradęs ramią vietą. 


MEFISTOFELIS 


Dabar jau šnekate kaip koks prancūzas; 
Neužsigaukite, bet leiskite paklaust: 

Ką tikitės patirti malonaus, 

Jei taip užgriūsit — ir panelė jūsų? 
Smagu įdėjus bent kruopelę meno: 
Laiškeliai meilūs, pasimatymai slapti, 
Susitikimai parke pilnaty, 


Kaip moko tūkstančiai kvailų romanų. 


FAUSTAS 


Man apetito žadint nebereikia. 


CLX 


MEFISTOFELIS 
Tiek to, jei jau rimtai, tai šito vaiko 
"Tau suvedžiot taip greitai neišeis, 
Nors tu dar šiąnakt būt su ja ruošeis. 
Staigus puolimas čia naudos neduos, 


"Teks imtis ir gudrybės, ir klastos. 


FAUSTAS 


Aš trokštu savo angelo, ką nors daryk! 
Aš noriu atsidurt jos kambary! 
Duok kokį daiktą jos - skarelę, raištį 


Ar bent segtuką! Man sunku čia gaišti! 


MEFISTOFELIS 
Jei taip jau nori patikėti, kad jaučiu 
Tą visą gelmę nerimo kančių, 
Tai paskubėkim, ir nelaukę vėlumos 


Netrukus atsirasim jos namuos. 


FAUSTAS 
Aš ją išvysiu? Apkabinsiu? 


MEFISTOFELIS 


Jos nebus, 
Ji pas kaimynę bus išbėgusi svečiuotis; 
Vienatvėj dar padirginsi jausmus, 
Jos aplinka pasigrožėsi iki soties 


Ir pasvajosi apie laukiančius džiaugsmus. 


CLXI 


FAUSTAS 


Jau einam? 


MEFISTOFELIS 
Palūkėk, dar per anksti. 


FAUSTAS 


Tik neužmiršk jai dovanėlės sulakstyt. 


Nueina 


MEFISTOFELIS 
Išsyk ir dovanos? Sumanymas neprastas! 
Po žemėmis visokio turto tiršta; 
Užkasti užkasa, o išsikast - pamiršta. 


Belieka vargšui velniui išsikasti. 


Išeina 


VAKARAS 


Mažas twarkingas kambarėlis 


MARGARITA 


pindama ir surišdama kasas 
Man taip smalsu, taip sužinoti knieti, 
Kas ten mane norėjo palydėti? 
"Taip mandagiai priėjo prie manęs; 
Iš karto matos, kad kilmingos giminės, 
Tą iš manierų, iš laikysenos suprasi — 


Juk ne kiekvienas elgtųsi taip drąsiai. 


Išeina. 


Mefistofelis i Faustas 


MEFISTOFELIS 


Na, eikš vidun, tiktai tyliau truputį. 


FAUSTAS 
kiek patylėjęs 


Išeik, aš noriu vienas čia pabūti. 


MEFISTOFELIS 


Retai kur pamatysi taip švaru kaip čia. 


FAUSTAS 
žvalgydamasis aplink 
"Tai tu, saldžioji prieblanda, slapčia 
Tą šventenybę saugai apkabinus? 


Kaip širdį degina aistrų saldi kančia, 


CLXIV 


Ir tik vilties rasa ją apmalšina! 

Kaip viskas dvelkia čia ramybe ir tvarka, 
Iyla pritvinkus pamaldžiausio nuolankumo; 
Kokia pilnatvė slypi šiam varge 


Ir kiek šioj celėj tvyro dvasingumo! 
Krenta į odinį krėslą prie lovos 


Leisk pasėdėt, šeimos senasis soste; 
Kadaise prosenius savam glėby laikei, 

Kai jie įkrisdavo čia atsipūst ir pasiguosti, 
Ir juos ratu apspisdavo vaikai. 

Gal čia mieliausia, šviesdama putliais skruosteliais, 
Kalėdų dovanas atradusi po eglute, 
Susidrovėjus išbučiuodavo rankas seneliui. 
"Tauri pilnatvė sklando šiam bute! 

Kaip artima čia mano sielai ir jauku! 

"Ta staltiesė, išlyginta ant stalo, 

Asla, tvarkingai pabarstyta smėliuku! 

"Taip viskas miela ir kasdieniška be galo. 
Ak, dieviškos turėtų būti tos rankutės, 
Pavertę rojum šitą varganą kamputį! 


O čia! 
Kilsteli lovos užtiesalą 


Palaimos šiurpas perbėga per širdį; 
Atrodo, taip stovėčiau visada, 


Žiūrėdamas į guolį, kur gamta 


CLXV 


Tą angelą vienatinį pagimdė! 

Čia augo kūdikis! Nevikriai ropštės 

Ir tėvus džiugino šypsniu žaviu; 

"Tai čia šventi audėjo pirštai kruopščiai 


Išaudė skaistų atvaizdą dievų! 


O tu? Kas atvedė tave į šiuos namus? 
Ko toks sutrikęs tu ir neramus? 

Ko tau čia reikia? Ko taip širdį kausto? 
Nebegaliu tavęs pažinti, vargšas Faustai! 
Gal ši ramybės ir taikos atmosfera 
Sutramdė tavo polėkius ir geismą!? 

Gal mūsų nuotaikų kaita tėra 


Tik įnoringas vėjo žaismas? 


Jei šią akimirką ji pasirodytų staiga, 
Kas tavo nuodėmę išpirkt galėtų? 

Visa puikybė taptų apgailėtinai menka, 
Ant kelių pultum, kaisdamas iš gėdos. 


MEFISTOFELIS 


Vikriau judėk! Jinai jau sukasi kieme. 


FAUSTAS 


Aš niekad nebegrįšiu čia. Eime! 


MEFISTOFELIS 


Buvau tau paieškot dailios skrynelės; 


Pusėtinai sunki, kad ją kur galas. 


CLXVI 


Įkišiu aš ją vis dėlto į spintą, 

Dėl to, manau, blogiau tikrai nebus; 
Įsivaizduoju, kaip jinai nušvinta 
Aptikus ten sugrūstus daikčiukus. 


Vaikai yra vaikai, jiems kad tik gaut. 


FAUSTAS 


Nebežinau, ar verta. 


MEFISTOFELIS 


Še tai tau! 
Gal ją panorai pasilikti sau? 
"Tada patarčiau jūsų gašlenybei 
Nebetrikdyti mano kasdienybės. 
Aš čia tampausi ir jo įgeidžių klausau! 
Nesitikėjau tokio godulio patirti! 


Sukuosi visas, varginu rankas — 
Padeda skrynelę į spintą ir užrakina dureles 


Greičiau iš čia! Jos žingsniai girdis! — 
Bandau palenkti jauną širdį 

Jo valiai ir jausmams, o jam tai kas? 
Tik kėpso sau - ir argi pasakysi ką? — 
Lyg žengt į auditoriją norėtų, 

O ten jo apsireiškiančio ilgėtųs 
Kokia nors Fizika su Metafizika! 


Greičiau iš čia! 


CLXVII 


Abu išeina. Įeina Margarita su lempa 


MARGARITA 


Cia taip tvanku ir trūksta oro! 
Atidaro langą 


Lauke atvėso, dvelkia gaivuma. 
Keistai jaučiuosi, nežinau, ko noriu, 
Galėtų grįžt greičiau namo mama. 
Ir visas kūnas virpa drebuly, 


Kažko pasidariau kvailai baili. 
Nusirenginėdama pradeda dainuoti 


Gyveno karalius šiaurėj, 
Kuriam širdies dama 
Paliko aukso taurę 


Prieš pat numirdama. 


Jis per kiekvieną puotą 
"Tegerdavo iš jos, 
Ir imdavo raudoti 


Netekęs mylimos. 


Turtus jis išdalino 
Sūnėnam ir žentam, 
Tiktai taurė auksinė 


Nekliuvo nė vienam. 


CLXVIII 


Jisai pily kuoruotoj 
Uolėtame šlaite 
Iškėlė šaunią puotą 


Su riterių svita. 


"Tada išgėrė niauriai 
Paskutinius lašus 
Ir sviedė šventą taurę 


Į vandenis aršius. 


Žiūrėjo, kaip ji tola, 
Kaip neša ją banga, 
Ir mirė, ir nuo tolei 


Negėrė niekada. 
Norėdama pakabinti suknelę, atidaro spintą ir išvysta skrynelę 


Kaip ši dėžutė atsirado mano spintoj? 

Gerai prisimenu, kad palikau ją užrakintą. 
Smalsu, kas ten viduj? Jinai atrodo stebuklingai! 
Gal kam paskolino mamytė pinigų, 

Ir tą skrynutę jai kaip užstatą paliko? 

Antai, čia ir raktelis žiba; 


Tik žvilgtelsiu, tiesiog nekantrumu degu. 


O kas gi čia? Dangau švenčiausias! Anava, 
Tokių dalykų kaip gyva nesu regėjus! 
Papuošalai! Tokiais net ir kilni dama 


Bet ką didžiausiam baliuj būtų apžavėjus. 


CLXIX 


Kaip tiktų man ši grandinėlė? Jeigu taip pasižiūrėjus? 


Žinočiau, kam priklauso šios grožybės! 
Išsidabina papuošalais ir atsistoja prieš veidrodį 


Ak, jeigu taip bent auskarėlius pasilikus! 

Kaip tinka! Aš tokia žavi su jais. 

Kas iš to grožio, iš visos jaunystės? 

Aš nesakau, ir grožis neblogai, bet visgi 

Nedaug naudos, jei apsirengus skudurais. 

Nebent pusiau su gailesčiu kas nors pagirt sumano. 
Tik aukso klauso, 

Ir tiktai nuo aukso 

Priklauso viskas. 


Ak, vargeli mano. 


ALĖJOJE 


Faustas susimąstęs vaikštinėja pirmyn ir atgal. 


Prie jo bpriena Mefistofelis 


MEFISTOFELIS 
Prakeikti išgamos! Kad jie kur nusibaigtų! 


Gailiuos, kad niekad nemokėjau keiktis! 


FAUSTAS 


Kas daros? Ko sklaidais kaip išprotėjęs? 


Kažkoks iš veido visiškai išėjęs. 


MEFISTOFELIS 
Mielai pasiųsčiau po velnių save, 


Jei pats nebūčiau velnias. 


FAUSTAS 
Liaukis, 
Gal tau jau pasisuko galvoje? 


Nors man patinka, kai įtūžęs staugi. 


MEFISTOFELIS 


Įsivaizduoji, kur dabar tas mūsų lobis? 

Jį, pasirodo, kunigėlis prisiglobęs! 

"Tai vis motušė — vos pamatė daikčiukus, 
Maniau, kad iš tos baimės ir pargrius; 
Maldaknygėn įkniaubus nuolat nosį, 
Kiekvieną kampą būtinai iššniukštinės — 

Ar daiktas šventintas, ar ne šėtono giminės — 


"Tai kur tau tokio lobio neužuos jį; 


CLXXII 


O dėl papuošalų išsyk pajuto, 

Kad čia nedaug pašventinimo būta. 
„Vaikeli, — sako, - nedorai įgytas turtas 
Tik sielą spaus ir ne palaimins, o nuskurdins, 
Verčiau Švenčiausiajai Mergelei paaukoti, 
O ji užtars už mus aukštybėj žodį.“ 
Margarita tik susiraukus prisimerkė: 

Tiek ir naudos iš dovanoto arklio! 

Ir ką gi! Yla išlenda iš maišo: 

Ne tas bedievis, kam ragus pripaišo. 
Nelaukęs ilgaskvernis apsireiškė 

Ir reikalą išsyk suprato aiškiai, 

O pasitenkinimo net nuslėpt nebandė: 
„Labai teisingai jūsų sugalvota; 

Kas atsisako — bus apdovanotas. 

Bažnyčia turi puikų skrandį, 

Praryja ištisas valstybes su karūnom, 

Bet pasisotinusi niekada nebūna. 

Ir jūsų gerą, mielos moteriškės, 


Sau nepakenkdama jinai suvirškins“. 


FAUSTAS 


"Taip, nusiskųst apetitu negali 


Bažnyčia, kaip ir žydai bei karaliai. 


MEFISTOFELIS 
"Taigi sagtis, grandinėles ir žiedus stvėrė, 
Tarytum riešutus į sterblę susižėrė, 


Ir taip be jokio „ačiū“ anei „dėkui“ 


CLXXIII 


Paknopstomis laukan išbėgo. 
Dar pažadėjo, kad dangus atlygins, 


O tos taip pamalonintos ir likos. 


FAUSTAS 
O Gretchen? 


MEFISTOFELIS 

Aišku, kad nekaip. 
Po kambarį be vietos vaikštinėja, 
Apie papuošalus galvoja visąlaik, 


O dar labiau - kas juos tenai padėjo. 


FAUSTAS 
Jai taip sunku turėtų būti. 
Pasidairyk naujos skrynutės! 


Baisaus čia turto netekai. 


MEFISTOFELIS 


Siam ponui viskas tik juokai! 


FAUSTAS 
Palauk, turiu ir planą rimtą: 
Bandykime kaimynę čia įpinti. 
Nebūk toksai ištižęs po galų, 


Ir tuo pačiu vėl paieškok papuošalų. 


CLXXIV 


MEFISTOFELIS 


Taip, maloningas pone, iš širdies. 
Faustas nueina 

Įsimylėjęs mulkis mano, kad jis gali 

Pajudint saulę ir visas žvaigždes, 


Kad tik nudžiugtų mylimos širdelė. 


Išeina 


ss Žž 
A BB 

KAIMYNES 
NAMAI 


MARTA 
viena 
Atleisk jam, Dieve, mano vyrui, 
Už tai, ką aš per jį patyriau! 
Kokiuos dabar pasviečiuos blaškos, 
Palikęs gyvas savo našlę? 
Ar nebuvau jam mylinti žmona 


Ir, Dievas mato, kaip ištikima? 
Verkia 


O varge! Gal jau ir negyvas mano vyras! 


Bent liudijimą gaučiau, kad jis miręs. 


Įeina Margarita 


MARGARITA 
O ponia Marta! 


MARTA 


Kas gi tau? 


MARGARITA 


Man kojos linksta, vos laikaus. 
Aš vėl skrynelę spintoje radau, 
Visa iš juodmedžio puikaus; 

O kokie kerintys joje daiktai, 


Jie dar prašmatnesni negu prieš tai. 


CLXXVIII 


MARTA 
Neprasitark tiktai motušei iš netyčių, 


Nes vėl iš karto paaukos bažnyčiai. 


MARGARITA 
Tik pažiūrėk! Kaip spindi jie, kaip žiba! 


MARTA 
puošia ją 


Ak, palaimingoji būtybe! 


MARGARITA 
Bet kaip skaudu, kad pasirodyti su jais 


Nei gatvėj, nei bažnyčioj neišeis. 


MARTA 


Suradus laiko pas mane dažniau užbėk 

Ir gražinkis, kaip tik gebi, 

Prieš veidrodį pastrikinėsi kiek, 

Ir pasidžiaugsime abi. 

Paskui, žiūrėk, bus kokia šventė, šiaip dingstis, 
Ir tarp žmonių pasipuikuoti rasi progą 

Tai žiedeliu, tai auskarėliu kokiu, 


OO mamai sumeluosim ką, jei pamatys. 


MARGARITA 


Iš kur galėjo tos dėžutės atsirasti? 


Aš nujaučiu nedorą klastą. 


CLXXIX 


Kažkas beldžia į duris 
O Viešpatie! Ar tik nebus mamytė? 


MARTA 
bažvelgia pro durų skylutę 


Kažkoks vyriškis. - Prašome į vidų. 
Įeina Mefistofelis 


MEFISTOFELIS 


Prašau atleist, kad braunuosi, tačiau 


Tikiuos, kad nelabai jus sutrukdžiau. 
Pagarbiai atsitraukia prieš Margaritą 


Aš ieškau Martos Sverdtlein. 


MARTA 
Taip, tai aš. 


Ką gerbiamasis teiktųs man pranešt? 


MEFISTOFELIS 
tyliai Martai 
Susipažinti buvo malonu man, 
"Tačiau, matau, kilni viešnia pas jus. 
Atleiskite už mano įžūlumą, 


Gal aš vėliau užsuksiu į svečius. 


CLXXX 


MARTA 
garsiai 
Galvok sau ką tik nori, vaike, 


"Tave palaikė ponas bajoraite! 


MARGARITA 


Man malonu, bet ponas sprendžiat greitai: 
Aš neturtinga paprasta mergaitė. 


Papuošalai visai ne man priklauso. 


MEFISTOFELIS 
Ojie, beje, ir reiškia kuo mažiausiai; 
Laikysena, manieros, balso tonas 


Daugiau pasako. Tai galiu užeiti, ponios? 


MARTA 


Ir kokie reikalai jus atskraidino? 


MEFISTOFELIS 
Žinia, smagiau atnešti gerą žinią; 
Deja, lemtis sunkesnę prievolę man skyrė: 


Pranešti paskutinę valią vyro. 


MARTA 
Jis mirė? Mano mylimiausias! O, kančia! 


Kaip aš viena be jo gyvensiu čia! 


MARGARITA 


O Dieve! Marta, nepraraskite vilties! 


CLXXXI 


MEFISTOFELIS 


"Teko būt liudininku jo išpažinties. 


MARGARITA 


Geriau jau Dievas meilės nė neduotų, 


Jei mylimąjį lemta apraudoti. 


MEFISTOFELIS 


Kančia ir laimė visados greta, mieloji mano. 


MARTA 


Gal viską iš eilės papasakot galėtut? 


MEFISTOFELIS 
Jis Padujoj, prie Šventojo Antano 
Palaidotas, labai garbingoj vietoj; 
"Taip jau mat supuolė, 


Kad ten ir ilsis amžinos ramybės guoly. 


MARTA 


Ir nieko man neperdavė, nejau? 


MEFISTOFELIS 
Tik vieną, bet nemenką prašymėlį — 
Užpirkti tris šimtus mišių už vėlę; 


O šiaip tuščiom kišenėm atėjau. 


CLXXXII 


MARTA 
Kaip? Nei medalikėlio, nei žiedelio, 
Kurį net niekingiausias pameistrys 
Nešiojas atminčiai kelionmaišio dugne 


Ir neparduos, verčiau jau išmaldos prašys! 


MEFISTOFELIS 
Deja, ir man pačiam krūtinėj gelia; 
Bet pinigų jisai nešvaistė, ne. 
Jis dėl klaidų skausmingai atgailavo 


Ir apgailėjo nelaimingą lemtį savo. 


MARGARITA 
Kiek vargo iškentėti teko žmogui! 


Reikės ir man už jį maldelę sukalbėti. 


MEFISTOFELIS 


Matau, kad jūs suprasti ir užjausti mokat. 


Laimingas tas, už ko sutiksite tekėti. 


MARGARITA 


Dar apie tai neverta nė svarstyt. 


MEFISTOFELIS 
Na, jei ne vyrą, tai gerbėją įsigyt. 
Bet kas laikytų dovana dangaus 
"Tokią rankytę prie širdies priglaust. 


CLXXXIII 


MARGARITA 


Čia žmonės papročių griežtokų laikos. 


MEFISTOFELIS 


Visur jų laikosi, bet ko nepasitaiko. 


MARTA 


Tai kaip jis mirė? 


MEFISTOFELIS 
Kiemo vidury, 

Ant apipuvusių ir mėšlinų šiaudų krūvos. 
"Tačiau krikščioniškai — nors laikės vos ne vos, 
Bet atgailą dar spėjo padaryt. 
Jis sakė: „Reiktų man savęs nekęsti, 
Kad žmoną, amatą drįsau pamesti, 
Ak! Vien tik prisiminus šiurpas krato. 


“4 
! 


Vargu ar dovanos kada jinai 


MARTA 


verkdama 


Brangusis mano, tau atleidau jau seniai. 


MEFISTOFELIS 


„Nors ji kaltesnė už mane, kaip Dievas mato.“ 


MARTA 


"Tai melas! Jau kone grabe, o dar meluoja! 


CLXXXIV 


MEFISTOFELIS 


Gal ir neką benutuokė, pusiau klejojo, 
Vos gaudydamas paskutinį kvapą: 
„Plušau lyg jautis nuo aušros lig sutemų, 
Ir viskas dėl šeimos, vaikų, namų, 

Kad jai įrikčiau, o aš pats, kaip sako, 


Tik žiauberėmis tenkinaus, ir tai slapčia“. 


MARTA 
O aš nesiplūkiau ir dieną, ir nakčia? 


Jam mano meilė ir pasiaukojimas nė motais? 


MEFISTOFELIS 
Ir apie tai dar spėjo pagalvoti. 
Jis pasakojo: „Kai palikom Maltą, 
Karštai meldžiausi už vaikus ir žmoną, 
Ir Viešpats, lyg išklausęs mano maldą, 
Kaip sykis pasiuntė mums burlaivį sultono, 
Gabenusį jo auksą ir šilkus. 
Laimikio būta iš tiesų nemenko, 
Ir mano daliai teko atlygis puikus, 


Kokį retai kam susapnuoti tenka“. 


MARTA 


"Tai kur tie pinigai? Bene užkasęs bus? 


MEFISTOFELIS 


Dabar jau gainiok vėją po laukus. 


Neapoly daili panelė paviliojo, 


CLXXXV 


Jūs gi pati suprantate, kaip vyrai. 
Jį meile taip ištikimai apdovanojo, 


Kad negalėjo to pamiršt — nuo to ir mirė. 


MARTA 
Koks niekšas! Vogti iš savų vaikų! 
Vien tiktai nuodėmes ir gėdą tepatyrus 


Ar taip gyvent nebuvo per sunku? 


MEFISTOFELIS 
Kaip matote! Todėl jisai ir mirė. 
Jeigu taip atsidurčiau jūsų vietoj, 
Užtektų metų dėl akių jo pagedėti, 


Ir pamažėl ieškočiaus kito lobio. 


MARTA 


O Dieve! Antro kito tokio, 

Koksai maniškis buvo, greit nerasi! 
Mokėjo būti toks meilus kvailiukas! 
Galbūt tik po smukles dažnokai tąsės, 
O ten ir moteriškės, ir skolon stikliukas, 


Ir tie lošimai prakeiktais kauliukais. 


MEFISTOFELIS 


Na, na, ne toks tai neatleistinas dalykas, 
Jei nesekiodavo, ką jūs ten patyliukais 
Darydavot viena namie palikus. 

Man tokių sąlygų visai pakanka, 


Kad pats galėčiau jums pasiūlyt ranką. 


CLXXXVI 


MARTA 


Ak, pone, taip juokauti jums per menka. 


MEFISTOFELIS 


sau 
Dabar svarbiausia dingt laiku, 


Nes kai užkibs ant žodžio, bus sunku. 
Margaritai 
O kokios godos jūsų širdį lanko)? 


MARGARITA 


Ką jūs turėjot omeny? 


MEFISTOFELIS 


sau 


Koks mielas vaikas! 
Garsiai 


Laimingai, moterys! 


MARGARITA 


Sudievu! 


MARTA 
Ak, dar štai kas! 


Norėčiau liudijimą gaut, kur mano vyras 


CLXXXVII 


Palaidotas, kada ir kaip numiręs. 
Aš mėgstu, kai visur yra tvarka; 


Kam nors prireiks pasižiūrėt, ar ką. 


MEFISTOFELIS 
"Taip, dviejų liudininkų visiškai pakaktų, 
Bet koks teisėjas tai priims kaip aiškų faktą. 
Aš čia ne vienas, su manim šaunus bičiulis, 
Jisai ir pats pagelbėt pasisiūlys. 


Aš jį pakviesiu. 


MARTA 
Būtų taip puiku! 


MEFISTOFELIS 
Tikiuosi, ir panelė bus sykiu? 
Šaunus vaikinas! Daug šalių aplankė, 


O ir su damom pabendraut nevengia. 


MARGARITA 


Tik versit raudonuot mane prieš poną. 


MEFISTOFELIS 


Jūs ir karaliams teiktumėt malonę. 


MARTA 


"Taigi už namo mes abi sode 


Šįvakar jūsų laukiame. Sudie! 


Faustas. Mefistofelis 


FAUSTAS 
"Tai kaip ten! Viską sutvarkei? Kada? 


MEFISTOFELIS 
Užsidegimas jau pagavo)? 
Palauk, Margarita tuojau bus tavo. 
Pas jos kaimynę susitiksime sode: 
Ne sąvadautoja - tikra svajonė, 


Prieš ją nublanktų bet kuri čigonė. 


FAUSTAS 
Puiku! 


MEFISTOFELIS 


Bet teks ir mums atlikt kai ką. 


FAUSTAS 
Už paslaugą priklauso paslauga. 


MEFISTOFELIS 
Mes tik raštu paliudyti turėsim, 
Kad jos vyrelis, sąnarius ištiesęs, 


Garbingai Padujoje ilsisi šventoj. 


FAUSTAS 


Tai bent mintis! Tenai ir trenksimės dėl to? 


CXC 


MEFISTOFELIS 


Sancta simplicitas! Mums tik paliudyt reiktų, 


O koks ten skirtumas — mačiau ar nemačiau. 


FAUSTAS 


Jei tu tik tiek gali pasiūlyt — viskas baigta. 


MEFISTOFELIS 


Beveik šventasis! Paklausyk verčiau: 
Garbingasai žmogus lig šiolei, matot, 

Nėsyk nėra kalbėjęs netiesos! 

O apie Dievą, apie sandarą visatos, 

Apie tą patį žmogų daug supratot, 

Kaip skelbėt savo raštuose visuos? 

Drąsos užteko ir pasitikėjimo nestigo? 

Juk jei pažvelgsit į save sąžiningiau, 

Teks pripažint, kad ten išmanot ne daugiau 


Nei apie tai, kas ponui Sverdtleinui nutiko. 


FAUSTAS 


Tikriausiai tu ir mirsi sofistu. 


MEFISTOFELIS 
Tiesiog kai kur giliau pažvelgt drįstu. 
O šitas ponas, sklidinas garbės, 
Ryt vargšei Gretchen priesaikas čiulbės 


Ir amžinąją meilę pažadės. 


CXCI 


FAUSTAS 


Ir tai darysiu iš širdies. 


MEFISTOFELIS 


Tu nuostabus! 
Gal ir žodžius apie ištikimybę 
Ir apie meilę, kuri trunka amžinybę, 


Kartodamas tu būsi nuoširdus? 


FAUSTAS 


Gana! Pakaks! Kai aš juntu, 

Kad savo jausmui, sielos skausmui 
Įvardint žodžio nerandu, 

Kai visos mintys erdvę skrodžia, 
Ieškodamos tauriausių žodžių, 

Kai dega aistros ir liepsnoj jų 

Aš savo meilę amžiną kartoju — 


Ar gali būti tai šėtoniška klasta? 


MEFISTOFELIS 


Ir vis dėlto esu teisus. 


FAUSTAS 


Gerai, netęsk. 
Su tavimi į ginčą įsivėlęs — sveikas žuvęs, 
Todėl geriau nevarginti liežuvio 
Ir jį prikąst. 
Aš pavargau plepėti su tavim. Eime. 


Čia tu teisus — man reikalinga parama. 


Margarita už parankės su Faustu; 


Marta su Mefistofeliu vaikščioja bo sodą 


MARGARITA 
Jaučiu, kad ponas tik iš gailesčio manim 
Taip domitės ir atidžiai išklausot. 
Kelionėse jūs nuolat su žmonėm, 
"Todėl išgirstate dalykų įvairiausių; 
Juk žmogui, kuris tiek pasaulio matė, 


Tikriausiai nuobodu klausyt tą patį. 


FAUSTAS 


Man vienas tavo žvilgsnis, vienas žodis 


Daugiau pasako, nei visi pasaulio protai. 


Bučiuoja Margaritai ranką 


MARGARITA 
Ak, ką jūs, nebučiuokit mano rankų! 
Jos tokios šiurkščios ir sugrubusios, žiūrėkit. 
Namuos visokius darbus dirbti tenka. 


Mama be darbo nė minutei nepalieka. 


Nueina tolyn 


MARTA 


Taip ir keliaujat, pone, visą laiką? 


CXCIV 


MEFISTOFELIS 
"Toks amatas, anądien — ten, o šiandien - čia! 
Vos spėjai apsiprast — išvykti reikia, 


O skirtis kartais nemaža kančia. 


MARTA 
Jaunystėj rodos: ko daugiau bereikia, 
Gali visur kaip vėjas įsiveržti; 
Bet būk gudrus, kad pergudrautum laiką: 
Kai pamatai, jog viengungiu teks karšti, 


"Tai nelinksmai tokia mintis nuteikia. 


MEFISTOFELIS 


Į ateitį pažvelgus iš tiesų baugu. 


MARTA 


"Tad verta, pone, susirūpinti laiku. 


Nueina tolyn 


MARGARITA 


Tikrai, ko nematai, to ir nebus! 
Tiesiog jūs esat mandagus žmogus. 
Bet turit juk draugų, kiek suprantu, 


Jums artimų, kurie protu jums lygūs. 


FAUSTAS 
Brangioji! "Tai, ką mes vadiname protu, 


Dažnai tėra tik gražbylystė ir tuštybė. 


CXCV 


MARGARITA 


Nejau? 


FAUSTAS 


"Tebus palaimintas naivumas, 
Negalintis suvokti, ko jis vertas! 
Juk nekaltybė, nuolankus romumas — 


"Tai talentas, dosnios gamtos sutvertas. 


MARGARITA 
Tik vieną mirksnį į mane pasižiūrėkit, 


O ašjau jūsų nepamiršiu niekad. 


FAUSTAS 


Namuos dažniausiai vienai būti tenka? 


MARGARITA 


Taip, nors ūkelį turim menką, 

Bet rūpesčių prie jo pakanka. 
"Tarnaitės mes nelaikom; šluoju, verdu, 
Mezgu ir siūnu, dirbu nuo pat ryto, 
Mama tokia reikli; kiekvieną kartą 
Žiūrėk, kad viskas būtų padaryta. 
Nepasakysi, kad be galo skurdom, 
Veikiau gyvename geriau negu kiti: 

Po tėčio liko šiokio tokio turto — 
Namukas, sodas miesto pakrašty. 
Dabar palygint ramios dienos man atėjo — 


Broliukas armijoj, 


CXCVI 


Sesutė, vargšė, mirus. 
Kiek daug su ja aš rūpesčių turėjau, 
"Tačiau galiu tik džiaugtis, juos patyrus. 


Koks mielas buvo kūdikėlis mažas! 


FAUSTAS 


Kaip tikras angelas, jei buvote panašios. 


MARGARITA 
Tėvelis jos nespėjo pamatyti. 
Pasiligojusi po gimdymo mamytė 
Labai iš lėto atsigavo, po truputį, 
"Teko globoti ją ir sesės aukle būti. 
"Turėjau iš galvos išmest net mintį, 
Kad ją mama galės pati maitinti; 
Auginti seserį reikėjo vienai, 
Ją girdžiau vandeniu praskiedus pieną, 
Ant mano rankų, užsūpuota jaukiai, 


Ji žaidė, krykštavo ir augo. 


FAUSTAS 


Įsivaizduoju, kaip tai nuostabu. 


MARGARITA 


Bet kartais, būdavo, iš nuovargio drebu. 
Sesutės lopšį nakčiai ant grindų 

Pasistatau prie lovos, vos pravirks mažytė — 
Ir aš iš karto pabundu; 


"Tai ją pagirdyt reikia, tai šalia pasiguldyti, 


CXCVII 


"Tai, jei nerimsta, ją iš lovos išsikėlei 

Ir supk ant rankų kiaurą naktį kambarėly, 
O rytą laukia neskalbti jos drabužėliai; 
Paskui į turgų, su ruoša kuities, 

Ir taip diena dienon viena sukies. 

Bet kaip skaniai tada suvalgai duonos riekę 


Ir net nepajunti, kaip griūni miego. 


Nueina tolyn 


MARTA 


Oi kaip nelengva vargšei moteriškei 


Sutramdyt užkietėjusį viengungiį. 


MEFISTOFELIS 


Manau, kad panaši į jus nesunkiai 


Jį sugebėtų pažaboti ir surišti. 


MARTA 


O jeigu taip neslapukaudama paklausiu: 


Ką nors širdy juk turite tikriausiai? 


MEFISTOFELIS 


Pasaulio auksas ir sidabras neatstos 


Jaukių namų ir meilės šilumos. 


MARTA 


Man regis, būtent jos kaip tik ir stinga. 


CXCVIII 


MEFISTOFELIS 


Kur nuvyksti, visur gražiuoju pasitinka. 


MARTA 


Ne, aš apie rimtus jausmus kalbu. 


MEFISTOFELIS 


Su moterim negali būt juokų. 


MARTA 


Jūs nesuprantate manęs! 


MEFISTOFELIS 
Labai graudu, 


Tačiau kad jūs meili — tiek suprantu. 


Nueina tolyn 


FAUSTAS 
Tai tu mane, mieloji, pažinai, 


Vos tiktai mes įėjome čionai? 


MARGARITA 


Argi nematėte, kaip nuraudau iš karto! 


FAUSTAS 
Tikiuos, kad neisižeidei giliai, 
Kai užsipuoliau gatvėj įžūliai, 


"Tave užklupęs prie bažnyčios vartų? 


CXCIX 


MARGARITA 


Aš sutrikau, aš taip esu nepratus, 

Mane gerai pažįsta čia visi. 

Dar pamaniau, gal mano elgesy 

Ką nors negero ar nepadoraus pamatėt? 

Gal aš atrodžiau kaip kokia mergiotė, 

Kurią gali viens du ir suvilioti? 

Bet ką čia slėpti! Nežinau kodėl, bet pajutau — 
"Tas vyras gali man visai patikti. 

Kaip ten bebūtų, ant savęs labiau pykau, 

Kad negaliu ant jūsų smarkiai pykti. 


FAUSTAS 
Mieloji... 


MARGARITA 


Ak, nereikia... 


Nusiskina ramunę ir vieną po kito skabo lapelius 


FAUSTAS 


Kas čia bus? Gal puokštės? 


MARGARITA 


"Tai tik žaidimas... 


FAUSTAS 
Koks? 


CC 


MARGARITA 


Jūs imsit juoktis... 
Pešioja lapelius ir šnabžda 


FAUSTAS 


Ką ten šnabždi? 


MARGARITA 
pusbalsiu 
Nemyli... Myli... Ne... 


FAUSTAS 
Būtybe dangiška! 


MARGARITA 
šnabžda toliau 
Nemyli... Myli... 
Nemyli... 


Nuplėšdama paskutinį lapelį, džiaugsmingai 
Myli! 
FAUSTAS 
Myli! Štai žinia, 


Kurią dievai žiedų kalba tau tyli! 


"Tave jis myli! Supranti? Tave jis myli! 


CCI 


Suima ją už abiejų rankų 


MARGARITA 


Aš visa drebu! 


FAUSTAS 


O nevirpėk! Te mano akys 
Ir rankos prisiliesdamos pasako, 
Ko jokie žodžiai niekada neapsakys: 
Aš noriu visas atsiduot ir jaust palaimą, 
Per amžius, amžiams, amžinai! 
"Taip, amžinai tai turi tęstis, amžinai, be galo, 


Be galo, nes tenai - tik neviltis! 


Margarita suspaudžia jam rankas, paskui išsilaisvina iš jų ir nubėga. Faustas 


kurį laiką stovi sutrikęs, po to nuseka jai iš paskos 


MARTA 


artėdama iš gilumos 


Jau temsta. 


MEFISTOFELIS 


"Taip, mums irgi eiti reikia. 


MARTA 
Prašyčiau ilgėliau dar pasibūt, 
Bet čia kaip kaime, pats suprantate turbūt, 
Atrodo, niekas nieko ir neveikia, 


"Todėl, nerasdami užsiėmimo, 


CCII 


Tik žiūri, kas gi dedas pas kaimyną. 
Paskui, suprantat, apkalbos be galo. 
O kurgi tuodu? 


MEFISTOFELIS 


Jie nuskrido link namelio. 


MARTA 


Matau, mergaitei jis į akį krito. 


MEFISTOFELIS 


Jinai taip pat. Taip jau pasauly surėdyta. 


NAMELIS SODE 


Margarita įšoka vidun, slepiasi už durų ir, 


pridėjusi pirštą prie lūpų, žiūri pro plyšį 
MARGARITA 


Ateina! 


FAUSTAS 


ateina 
Ak, jinai paerzinti sumanė! 
Nagi palauk! 


Bučiuoja ją 


MARGARITA 
apkabindama jį ir taip pat bučiuodama 


Aš myliu! "Tu brangiausias mano! 


Mefistofelis beldžiasi į duris 


FAUSTAS 


trepteldamas koja 


Kas ten? 


MEFISTOFELIS 


Bičiulis. 


FAUSTAS 


Kiaulė! 


CCVI 


MEFISTOFELIS 
Laikas paskubėti. 


MARTA 
Įeidama 


Taip, jau vėlu, garbusis pone. 


FAUSTAS 
Marganitai 


Man gal palydėti? 


MARGARITA 


Oi ne! Mamytė... Likit sveikas! 


FAUSTAS 
Reikia eiti. 


"Taigi sudie! 


MARTA 
Atia! 


MARGARITA 


Tikiuosi, iki greito! 


Faustas ir Mefistofelis išeina 


MARGARITA 
Koks jis protingas, Dieve mano, 


Jis viską, viską žino ir išmano! 


CCVII 


Aš greta jo jaučiuos kvaila vištelė, 
Kuri tik linkčiot ir pritarti gali, 
Juk nieko nežinau, nesuprantu, nemoku — 


Ir ką jis manyje pamatė tokio? 


Išeina 


FAUSTAS 
vienas 

Kilnioji dvasia, tu davei, davei man viską, 
Ko aš prašiau. Tu iš tiesų ne veltui 
Akis į akį pasirodei iš liepsnos. 
"Tu atskleidei gamtos didingą grožį 
Ir suteikei man galią juo gėrėtis. 
Ne vien kaip svečias ja džiaugiuosi abejingas — 
"Tu leidai man į jos gelmes pažvelgti 
Nelyg į širdį artimiausio draugo. 
"Tu man gyvų būtybių įvairovę 
Parodydama, mokai mano brolius 
Pažinti vėjuj, vandeny, brūzgynuos girių. 
O kai audra miške braškėdama suūžia 
Ir šimtametės pušys virsdamos kitų šakas 
Ir išlakius kamienus traiškydamos laužo, 
Ir duslūs pokštelėjimai kalvom nugriaudi, 
"Tu paslepi mane saugioj oloj ir leidi 
Pažvelgti man į savo vidų ir išvysti 
Stebuklų paslaptingą gelmę. 
Man prieš akis iškyla tyras mėnuo, 
Ir jo švelnioj šviesoj išplaukia 
Pirmykštės praeities būtybių šmėklos, 


Sutramdančios minčių aistringą tėkmę. 


O! Kaip tada jaučiu, kad tobulybės 
Nelemta man pasiekt. Suteikdamas malonę, 
Kuri padaro į dievus mus panašius, 


"Tu mums sykiu ir palydovą skyrei, 


CCX 


Kurio negalim išsilenkti - menką ir niekingą, 
Kuris mus žemina prieš mus pačius, 

Niekais paversdamas mums tavo duotą turtą. 
Jisai įžiebia mumyse laukinę aistrą 

Paskui kiekvieną grožio apraišką vaikytis. 
Taip ir blaškais tarp geismo siekti malonumo 


Ir malonumo vis iš naujo tenkint geismą. 
Įeina Mefistofelis 


MEFISTOFELIS 
Tik pažiūrėk, kaip atsiskyrėlis vienuolis 
Vienatvėj mėgaujasi po egle šlapia! 
Padykinėti kartais galima prapuolus, 


Bet kiek gali trūnyt vienam kampe? 


FAUSTAS 


Galėtum susirast kokios veiklos, 


Užuot mane sekiojęs visą laiką. 


MEFISTOFELIS 


Aš tik juokauju, nėr ko rietis nuolatos, 
Nepyk, jei vėl kažkuo tau neįtaikau. 
Netekus tokio atšiauraus atžagareivos 
Nebūtų, po teisybei, ko gailėtis: 

Tai to jam reikia, tai jau kito taikos, 
"Tai dar kažko pareikalauti teikias — 


Pats velnias nebežino, kur jam dėtis. 


CCXI 


FAUSTAS 


Teisingai supratai. Aš nemanau, 


Kad privalau už įkyrumą tau dėkoti. 


MEFISTOFELIS 


O) žemės varganas sūnau! 

Ką be manęs nuveiktų tavo protas? 
Jau kuris laikas, regis, neslegia liga, 
Įsivaizdavimų ir tariamybių kliedesys? 
Ir ar ne mano pastangų dėka 

"Tave dar supa šitas žemės gaudesys? 
Ko čia prie urvo tarp šlaitų uolėtų 
Įsitaisei ir tūnai kaip pelėda?! 

Ko čia kaip rupūžė tarp akmenų trinies 
Ir drėgnu kerpių oru maitinies? 
Nesugalvoji, kaip geriau praleisti laiką! 


Sunku išgairint kabineto tvaiką. 


FAUSTAS 
Jeigu žinotum, kokią jėgą svaigią 
Šitie atokūs užkampiai man teikia, 
Jei bent nujaust galėtum, tai turėtum 


Būt šimteriopu velniu, kad nepavydėtum. 


MEFISTOFELIS 
Tiesiog antgamtiška palaima! 
Nakties rasoj po kalnus laipiot, 
Apglėbus žemės ir padangių pievas, 


Įsivaizduoti, kad esi veik Dievas, 


CCXII 


Besigėrįs šešių dienų darbais, 

Ir tų darbų grožybėj išsiskleist, 

Visai užmiršus, kad esi tik žemės vaikas, 
Kol pagaliau, dar svaigdamas dausom, 


Krenti su savo nuojautom visom — 
niekinama mina 


Geriau net nesakysiu, kur tai baigias. 


FAUSTAS 
Bjaurybe, tfu! 


MEFISTOFELIS 


Žinau, kad nesmagu, 
"Tai jūsų teisė mandagiai sakyti „tfu“. 
Labiausiai drovią ausį žeidžia 
Tai, ko drovioji siela geidžia. 
Kiek nori apsimetinėk ir veidmainiauk, 
Dėl to aš nesijaudinu per daug; 
Vis tiek ateina laikas liautis; 
Neverta taip nusivaryti, 
Kad atsibustum vieną rytą 
Siaubo ir įniršio pagautas. 
"Tačiau gana! Mieloji tavo Greta 
Neranda vietos, jai trošku ir neramu, 
Vien tavimi įsimylėjus kliedi, 
Ir jei dar kuo gyva - tai laukimu. 


"Tu kaip upokšnis tirpstant sniegui 


CCXIII 


Nesuvaldei geismų sraujos, 

Dabar aistra tavy atlėgo, 

"Tačiau užliejo širdį jos. 

Užuot tūnojęs girioj susigūžęs 

Ir palaimingai slėpęs savo kailį, 

Turėtum lėkt pas naiviąją draugužę 

Ir jai atlyginti už aklą meilę. 

"Tu pabandyk įsivaizduot, kaip ji prie lango 
Skaičiuoja debesis, praplaukiančius pro šalį, 
Kurie taip pat lėtai kaip laikas slenka, 

Ir dienąnakt ramybės rast negali, 

Tik tyliai dūsauja: „Jei būčiau aš paukštelė!“ 
Tai liūdi, tai nušvinta paliūdėjus, 

"Tai vėl, išsiraudojus iki soties, 

Nurimus bando sau nusišypsoti, — 


Ir visąlaik įsimylėjus. 


FAUSTAS 
Žaltys! Žaltys! 


MEFISTOFELIS 


sau 


Užkibo! "Tuoj pasiraitys! 


FAUSTAS 
Nutilk, prakeiktas! Dink man iš akių! 
Ir kad daugiau nė žodžio apie ją! 
Ar nematai, kad man ir taip sunku, 


Todėl nežadink pamišimo manyje! 


CCXIV 


MEFISTOFELIS 
Ojai atrodo, kad pabėgai, metęs viską, 


Ir taip galvodama ji veik neklysta. 


FAUSTAS 
Kur aš bebūčiau, aš su ja tebūnu, 
Ir kiek betolčiau, ji tiktai artėja. 
Aš jos pavydžiu netgi Kristaus kūnui, 


Kurį jos lūpos švelniai palytėja. 


MEFISTOFELIS 
O taip! Net aš suvirpu prisiminęs 


Anuodu elniu, besiganančiu rožynuos. 


FAUSTAS 


Dink, sąvadautojau! 


MEFISTOFELIS 
Man tavo pyktis juoką 


"Tesukelia: mergaitę ir berniuką 
Sutvėręs Dievas visko pats pamokė 
Ir net sukurti sąlygas netruko. 
Gana blaškytis! Laikas eiti, 

juk įmielosios kamaraitę, 


O ne į pražūtį skubi. 


FAUSTAS 
Ak, nepajėgsiu taip apsvaigti jos glėby, 


"Taip užsimiršti prie švelnios krūtinės, 


CCXV 


Kad nebejausčiau, koks jos laukia prakeikimas. 
Kas aš? Klajūnas be namų, gyva grėsmė, 
Kuri tik nerimą ir kančią sėja, 

Krioklys, kuris ką tik nugriebti spėja, 

Į uolą bloškia ir nusviedžia pragarmėn. 

O čia mergaitė - patikli, bejėgė 

Mažoj trobelėj šlaituose kalnų, 

Pilna naivių ketinimų švelnių, 

Kurie jos mažą pasaulėlį teaprėpia. 

O aš, matai, turiu išskleist savas galias, 

Ir nėr tos galios, kuri prakeiksmą nutildys! 
Aš privalau išjudinti uolas, 

Paverst jas šipuliais, sumalt į smiltis! 

Bet to dar maža - jos ramybė ir taika 
Privalo virsti pragaro auka! 

Nebegaliu ilgiau bijodamas kankintis! 
Kam lemta būti, teįvyksta kuo greičiau! 
Geidžiu ją kuo tvirčiau apsikabinti 


Ir atsidurt su ja bedugnėje pačioj. 


MEFISTOFELIS 
O kadjau užsidegs, kad užsiplieks! 
Keliauk, kvaily, ir ją paguosk! 
Kada galvelė nesumoja išeities, 
Visur vaidenas siaubas pabaigos. 
Be ryžto nėra ko sėkmės tikėtis, 
Nors pats atrodai neblogai velnių priėdęs. 
Niekas labiau nežeidžia mano skonio, 


Kaip velnias, apniktas neryžtingumo ir dvejonių. 


MARGARITOS 
KAMBARĖLIS 


MARGARITA 
viena prie ratelio 
Vien nerimas juodas, 
Slogus kaip naktis, 
Ir niekur paguodos 


Nemato širdis. 


Be jo mano sielai 
"Tamsu kaip kapuos, 
Ir viskas nemiela, 


Ir nieks nepaguos. 


Dvejonės krūtinėj 
Sukyla giliai, 
Ir rodos, kad skyla 


Sirdis šipuliais. 


Vien nerimas juodas, 
Slogus kaip naktis, 
Ir niekur paguodos 


Nemato širdis. 


Prie lango per dieną 
Vis laukiu brangaus, 
O gatvėj jo vieno 


Išėjus žvalgaus. 

Ilgiuosi jo žingsnių, 
Jo stoto kilnaus, 
Jo veriančio žvilgsnio 


Ir šypsnio švelnaus. 


Kaip glausčiausi godžiai 
Prie mielo delnų, 
Apsvaigus nuo žodžių, 


Karštų bučinių! 


Vien nerimas juodas, 
Slogus kaip naktis, 
Ir niekur paguodos 


Nemato širdis. 


Kaip veržias krūtinė 
Į glėbį brangaus! 
Geidžiu apkabinus 


Jį švelniai priglaust, 


Bučiuoti ir džiaugtis, 
Kiek trokšta širdis, 
Nors prakeiksmas lauktų 


Ir lauktų mirtis! 


MARTOS SODAS 


Margarita. Faustas 


MARGARITA 


Pasižadėk man, Heinrichai. 


FAUSTAS 
Aš pažadu bet ką tau. 


MARGARITA 


Neišdrįstu paklausti, ką tau Dievas reiškia. 
Esi tu geras ir švelnus kaip reta, 


Bet tavo santykiai su juo tikrai neaiškūs. 


FAUSTAS 
Nurimk, mieloji, patikėki mano žodžiais, 
Už tuos, kur myliu, net gyvybę atiduočiau 


Ir stočiau už jausmus ir už bažnyčią draugo! 


MARGARITA 


Bet to per maža, reikia ir tikėt! 


FAUSTAS 
Nejaugi? 


MARGARITA 


Ak, jei bent kartą būtum nuolankesnis man tu! 


Nejau tu negerbi net ir švenčiausių sakramentų? 


CCXXII 


FAUSTAS 


Aš juos gerbiu. 


MARGARITA 

Bet abejingai jais bodies. 
Tu nelankai mišių, seniai buvai išpažinties. 
Ar Dievą tu tiki? 


FAUSTAS 

O kas galėtų atsakyti žmogui, 
Kad Dievą tiki? 
Paklausk kiekvieno kunigo ar teologo, 
Ir dažno jo atsakymas ne sykį 


Atrodys lyg patyčios. 


MARGARITA 


Tai, vadinas, ne? 


FAUSTAS 
Švelni būtybe, išklausyk mane! 
Kas gali jį protu patirt, 
Kad drįstų tvirtint: 
„Aš tikiu!“ 
Kieno esybė 
Iš puikybės 
Ištarti drįs: „Aš netikiu į jį. 
Arjis, tvėrėjas, 
Pagrindas būties, 


Nesutveria ir nepagrindžia 


CCXXIII 


Manęs, tavęs, savęs paties? 

Ar skliautai dangiški negaubia mūsų? 
Argi ne žemę jaučiame po kojų! 
Argi virš mūsų draugiškai nespindi 
Žvaigždynų amžina šviesa? 

Argi ne tau aš į akis žvelgiu, 

Ir visa persmelkia 

Jausmus ir protą, 

Ir visa, ko akivaizdžiai nematom, 
Pajuntam glūdint paslapty visatos? 
Išmok didybę jos širdim priimti, 
Patirk būties pilnatvę sieloj, 

Ir štai tada galėsi pavadinti 

Kaip nori - meile, laime ar Dievu! 
Aš nerandu tam vardo, aš jaučiu. 
O žodis - tiktai kevalas minčių, 
Jis tarsi kylantys nuo žemės dūmai, 


Aptemdantys padangės mėlynumą. 


MARGARITA 
"Tai skamba ir prasmingai, ir gražiai; 
Ir mūsų kunigas pasako panašiai, 


Tik žodžiais gal šiek tiek kitais. 


FAUSTAS 
Bet argi gali žodžiai ką pakeist? 
Vienodais patyrimais gyvos širdys, 
Jausmai tie patys — žodžiai gali skirtis, 


Kodėl gi man nepasakyt savaip? 


CCXXIV 


MARGARITA 


"Tavęs paklausius - gal ir taip, 
Bet neapleidžia abejonės, 


Ar tu tikrai esi krikščionis. 


FAUSTAS 
Vaikuti! 


MARGARITA 


Man sakyti nesmagu, 


Bet nepasitikiu aš tuo draugu. 


FAUSTAS 
Kodėl? 


MARGARITA 

Nesuprantu, kas sieja jus? 
Visa širdim jaučiu, koks jis bjaurus; 
Man dar gyvenime neteko susitikti 
Žmogaus, kuris taip imtų nepatikti, 


Net nemaniau, kad taip iš viso būna. 


FAUSTAS 


Mažyle, jis ne toks baisus siaubūnas. 


MARGARITA 


Vos jį pamačius, daros neramu. 
Nors šiaip aš nesišalinu žmonių, 


Bet lygiai, kaip džiaugiuos tave išvydus, 


CCXXV 


Taip lygiai nutirpstu, kai ponas šitas 
Įeina; jis kaip maras man baisus. 


Duok Dieve, jeigu šįsyk tu teisus! 


FAUSTAS 


Kiekvienas turi savo įpročių ir ydų. 


MARGARITA 


Geriau jų mano akys nematytų! 

Vos tik jisai įeina pro duris, 

Su tokia panieka išsyk apsidairys, 

Toks visą laiką pasipūtęs lieka, 

"Tarsi visus laikytų mus per nieką; 

Jam tarsi užrašyta ant kaktos, 

Kad jis nėra mylėjęs niekados. 

Man taip jauku, kai prie tavęs glaudžiuos, 
"Tada tokia laisva jaučiuos, 


Bet jis įeina — ir sustingsta mintys. 


FAUSTAS 


Ak, argi verta nuojautų baugintis! 


MARGARITA 
Man jis šlykštus; kai iš kažkokių pašalių 
Išlindęs mus užklumpa tyliai, 
Kartais net dingteli, kad aš tavęs nemyliu; 
Aš jo akivaizdoj net melstis negaliu; 
Tiesiog negera darosi širdy. 


Nejaugi nieko panašaus tu nejunti? 


CCXXVI 


FAUSTAS 


"Tai reiktų įgimtu priešiškumu laikyt. 


MARGARITA 


Bet man jau laikas. 


FAUSTAS 


O nejaugi niekados 
Ramiai tau prie krūtinės nepriglusiu, 


Sirdies širdim ir sielos siela nepajusiu? 


MARGARITA 
Ak, jei viena miegočiau aš namuos, 
Mielai palikčiau praviras duris, 
"Tačiau greta - mamytės kambarys, 
Ir jeigu ji užtiktų naktį mus, 


Jinai mane išsyk užmuštų vietoj! 


FAUSTAS 
Tau, angele, neturi tai rūpėti! 
Štai buteliukas! Tiktai tris lašus 
Jai vakare su arbata sugirdyk, 


Ir ji pernakt miegos ir nepabus. 


MARGARITA 


Aš tavo prašymams nemoku atsispirti. 


Tikiuos, kad čia nėra jokių pavojų? 


CCXXVII 


FAUSTAS 


Argi aš siūlyčiau nuodus, brangioji? 


MARGARITA 


Geriausias mano, kai tave matau, 
Net nežinau, ką padaryt sutikčiau tau. 
Jau šitiek daug tau paaukojau aš, 


Kad nebeliko ką daugiau aukot bemaž. 
Išeina 
Įeina Mefistofelis 


MEFISTOFELIS 
"Tai ką, avelė dingo? 


FAUSTAS 


Vėl klauseis? 


MEFISTOFELIS 


Nėra ko skųstis, ausys dar neblogos. 
Atrodo, daktaras vėl katekizmo mokės? 
Na ką gi, pažiūrėsim, kas išeis. 
Suprantama, mergaitėms menkas juokas: 
Svarbu žinot, ar dievobaimingas jaunikis, 


Nes tik iš tokio paklusnumo tikis. 


CCXXVIII 


FAUSTAS 
Argi tau, išgama, suprasti, 
Kad ta būtybė, sklidina ištikimybės, 
Pilna tikėjimo ir nuoširdžios vilties, 
Švenčiausią kančią pasirengus kęsti 
Ir begaline savo meile tikis 


Išgelbėt mylimą nuo pražūties. 


MEFISTOFELIS 


Jos pamoka tikrai buvo šauni! 


Vaikinas duodasi vedžiojamas už nosies. 


FAUSTAS 


Nutilk, liepsnos ir mėšlo mišiny! 


MEFISTOFELIS 
O štai fizionomikoje jos nesuvedžiosi. 
Nesąmoningai suvokė, kas aš, 
Ir prisikapstė iki tokių subtilybių, 
Kad, atpažinus mano genijų, bemaž 
Suprato, jog po kauke velnias slypi. 


Vadinas, šiąnakt? 


FAUSTAS 


"Tu čia niekuo dėtas! Nyk! 


MEFISTOFELIS 


"Turiu ir aš kuo pasidžiaugti, nesakyk! 


PRIE ŠULINIO 


Gretchenir Lizchen su ąsočiais 


LIZCHEN 
Klausyk, apie Barbelę jau girdėjai? 


GRETCHEN 


Kad aš retai kur būnu žmonėse. 


LIZCHEN 
Sibilė sakė, ji pati prašniukštinėjo: 
Prisižaidė galų gale, tikra tiesa! 
O tiek puikybės! 


GRETCHEN 


Kas jai? 


LIZCHEN 


Kvaiša tu! 


Nuo šiol ji sėdasi prie stalo jau už du! 


GRETCHEN 
Ak! 


LIZCHEN 
Taip jai ir reik! Dabar visi jau žino, 
O kiek ji kabinėjos prie vaikino! 
Visokie pasivaikščiojimai paupiais, 
O jau kai į šokius abu nueis! 


Visur jinai pirma, ką sau manai, 


CCXXXII 


Visur tiktai paštetai ir vynai; 
Gražuolė nematyta atsirado! 

Paskui visai savigarbą prarado, 
Nebesigėdijo net dovanas priimti. 
Visur su tuo plevėsa rimti drimti, 

O štai dabar kukuok, netekus žado! 


GRETCHEN 
Vargšelė! 


LIZCHEN 


"Tau dar gaila jos! 
Mes vakarais tupėdavom namuos, 
Mamyčių susodintos prie ratelio, 
O ji tuo tarpu parke ant suolelio 
Ar kokioje tarpuvartėj gūdžioj 
Mylavosi ir laižėsi su juo. 
Tiek pūtėsi, dabar teks plaukus rautis 


Kai reiks viešai bažnyčioj atgailauti! 


GRETCHEN 


Jisai turėtų vest Barborą. 


LIZCHEN 
Ar jis kvailys? Toks mielas pažiūrėti 
Dar turi kvapo ir toliau nuskrieti. 


Dievaižin kur jisai. 


CCXXXIII 


GRETCHEN 


Taip nieks nedaro. 


LIZCHEN 
O jei ir susigautų, kas čia gero! 
Bernai vainiką nuo galvos - viens du! 


O mes ties durimis pabertume šiaudų! 


Nueina 


GRETCHEN 


eidama namo 
Kaip man lig šiol nestigdavo drąsos 
Pikčiausiais žodžiais koneveikt ir keikti, 
Net nesuvokiant nuodėmės visos, 
Kada suklysdavo kokia mergaitė? 
Kad tik juodžiau, ir dar juodumo negana, 
Vėl juodini vargšelę prie visų, 
Pati puikybės ir orumo sklidina; 
Dabar ir aš prieš nuodėmę esu! 
Bet - visa tai, kas šitaip traukė mano sielą, 


Kaip buvo gera, Viešpatie! Kaip miela! 


PRIE MIESTO 
SIENOS 


Sopulingosios Dievo Motinos paveikslas mūrinėje nišoje, 


priešais jį - vazelės su gėlėmis 


GRETCHEN 


pamerkia ką tik nuskintų gėlių į vazelę 
O Sopulingoji! 
Tu gailestinguoju 


Žvilgsniu mano kančią nutildyk! 


"Tau teko patirti 
Vienatinio mirtį, 


Kančių kalavijai tau pervėrė širdį! 


Ir Tėvas Svenčiausias 
Aukštybėj aukščiausioj 


Maldavimus "Tavo išgirdo. 


Kas jaučia, 

Kaip skaudžiai 

Man maudžia krūtinėj? 
Padėk man iškęsti, 

"Tu moki suprasti 


Tą skausmą širdies begalinį. 


Rūstaujantys žmonės, 
Jie gaili malonės 
Ir svetimo skausmo negirdi. 


Viena užsiskliautus 


CCXXXVI 


Iš sielvarto raudu, 


Ir trupina sielvartas širdį. 


Kai skyniau iš ryto 
Tau žiedus gėlių, 
Man ašaros krito 


Į vazonėlius. 


Padangėj nušvitus 
Saulelė pro langą 
Mane kambary 


Nemiegojusią randa. 


Išgelbėk mane nuo mirties ir nuo gėdos! 
O Sopulingoji, 
"Tu gailestingoji, 


Viena tegali man padėti! 


Gatvė prieš Margaritos namus 


VALENTINAS 


Kareivis, Gretchen brolis 
O taip juk neseniai, žiūrėk, į rūsį 
Išgerti vyno su draugais įgriūsi, 
Ir tuoj kiekvienas puola šlovinti mieliausios — 
Kampuos netyla pagyros ir liaupsės, 
Palydimos skambėjimo stiklų, 
O aštiktai klausausi tauškalų, 
Patogiai įsitaisęs vienas tūnau, 
Į stalą išdidžiai remiuos alkūnėm, 
Suku tarp pirštų kraštelius barzdos 
Ir, nepaleisdamas taurės iš rankos, 
Sakau: „Kiekvienas pagal skonį renkas! 
Bet ar yra kita šituos kraštuos, 
Kuri, jei ne prilygtų mano Gretai, 
Tai bent iš tolo į sesutę panėšėtų?“ 
Lyg būtų kas pakeitęs vyrus — 
Žiūrėk, išsyk nuščiūva stalas, 
Visi nutyla liaupsinę ir gyrę; 
Ką čia pridursi — kas teisybė, tai ne melas. 
O kas dabar? Kiekvienas kvėša 
Bet kokią bjaurastį į veidą rėžia; 
Nors sienom lipk ir plaukus raukis, 
Tokios žavios dienos sulaukęs. 
Lyg skolininkas koks išnykt skubi, 


Nuo kiekvienos užuominos drebi, 

Ir negali nei atsikirst, nei kur pasiųsti — 


Juk nemeluoja, tiesą sako, suskiai. 


O tiedu kas? Ar tik ne jos draugužiai 
Palangėm trypinėja susigūžę? 
"Tuoj pamatys, kad dar esu ir aš. 


Gyvi jie savo kailio neišneš! 


Faustas. Mefistofelis 


FAUSTAS 
Pasižiūrėk ten, zakristijoje, lange 
Negęstanti liepsnelė blausiai mirga 
Ir nuo kiekvieno gūsio virpa, 
Kovodama su prietema baugia. 


"Taip ir širdis pilna tamsos gūdžios. 


MEFISTOFELIS 
Aš kažkodėl visai kitaip jaučiuos — 
Kaip katinas pavasarį, kuris 
Išsyk ant stogo šauna pro duris 
Ir negalvoja, kad pakenks jo padorumui 
Šiek tiek klastos ir įžūloko apsukrumo. 
Čia pat puiki Valpurgijos naktis, 
Nedaug beliko laukti - jau poryt. 
Aš nekantrauju, bet ir tau patiks, 


"Tenai yra į ką pasidairyt. 


CCXLI 


FAUSTAS 


Ar tik nebūsi taip belaukdamas pamiršęs, 
Kad einam lobio, kur kalvelėj švyti; 


Gal mums išvis neteks jo pamatyti? 


MEFISTOFELIS 
Jis jau beveik iškilęs į paviršių. 
Galėsi, kai prieisim, pažiūrėti — 


Skrynelė kupina brangių monetų. 


FAUSTAS 


Ar ten yra bent koks žiedelis menkas, 


Jeigu brangiausia pasipuošti sumanys? 


MEFISTOFELIS 
Tikiuosi, tavo mylimą patenkins 


Pačių tikriausių perlų vėrinys? 


FAUSTAS 


"Tada gerai - gana nemalonu 


Ateiti į svečius be dovanų. 


MEFISTOFELIS 


Visai be reikalo! Kodėl turėtų slėgti, 
Jei kartais veltui ką gali pasiekti? 
Na o dabar, žvaigždelėm šviečiant, 
"Tegu šedevro mano pasiklauso. 
Dainelė bus pati dorovingiausia, 


Kad dar labiau gražuolę apžavėčiau. 


CCXLII 


Dainuoja, pritardamas sau gitara 


Ką čia veiki, 

Katryt puiki, 

Ko į duris tamsoj žvelgi 

Ir mylimo dairaisi? 

Jis įsileis 

Ir nepaleis, 

Žodeliais užkalbės meiliais, 


Ir jau ne ta pareisi. 


Išsiderės 

Ko panorės 

Ir palinkės labos nakties, 

Ir išlydės vargšelę! 

Nors jis puikus 

Ir mielas bus, 

Bet jo žodeliams nepaklusk, 


Kol neturi žiedelio. 


VALENTINAS 


pasirodydamas iš tamsos 
Ką tu bandai sugundyt, elemente? 
Žiurkiagaudys prakeiktas, jis dar drįsta! 
Velniop visų pirmiausia instrumentą! 


Visų antriausia lygiai taip ir gitaristą! 


MEFISTOFELIS 


Gitarai baigta, gabalais sudaužė. 


CCXLIII 


VALENTINAS 
Nekas daugiau beliks ir iš pakaušių! 


MEFISTOFELIS 


Faustui 
Na, daktare, nenusileiskim! Į ataką! 
Laikykitės manęs ir stokit mūšin. 
Ištraukit iš makštų gražuolę špagą! 


Ir pulkite! O aš atmušiu. 


VALENTINAS 


"Tai ir atmušk! 


MEFISTOFELIS 


Kodėl gi ne, vaikine? 
VALENTINAS 

O šitą"? 
MEFISTOFELIS 


Prašom! 


VALENTINAS 
Jis kaip velnias apsigynė! 


O varge! Man į ranką kliuvo smūgis. 


MEFISTOFELIS 


Faustui 


Durk jam! 


CCXLIV 


VALENTINAS 


krenta 


O Dieve! 


MEFISTOFELIS 
Štai ir baigtas kriukis! 
Dabar išnykime iš čia, kol ne vėlu, 
Kol gatvėj nesigirdi riksmo klyksmo. 
Aš su policija susitvarkyt galiu, 


Bet po teismus tąsytis nepatiks man. 


MARTA 
pro langą 


Cionai! Cionai! 


GRETCHEN 
pro langą 


Pašvieskit, žmonės! 


MARTA 


Ten mušasi ir pjaunas, paskubėkit! 


MINIA 


Žiūrėkite, ana tenai lavonas! 


MARTA 
išbėgdama 
Laikykit žmogžudžius, kol nepabėgo! 


CCXLV 


GRETCHEN 
prieidama 


Kas jis? 


IŠ MINIOS 


"Tai tavo motinos sūnus. 


GRETCHEN 
O Visagali! Pagailėk! Išgelbėk mus! 


VALENTINAS 
Aš mirštu! Dar akimirka kita, 
Ir nebeliks šioj žemėj Valentino. 
Ko žliumbiat, bobos, susibrukusios greta, 


Bent išklausykit žodžio paskutinio. 
Visi apstoja jį ratu 


Ak, Gretchen! Sužeidei giliai, 
"Tokioj jaunystėj taip kvailai 
Kreivais keliais pasukus. 
Dabar kalbu tau atvirai: 
Panorai būt kekše - gerai, 


Kodėl gi nepadūkus! 


MARGARITA 
O broli! Dieve! Nežudyk! 


CCXLVI 


VALENTINAS 


Nekaišiok Dievo vardo tik! 

"To, kas įvyko, nepakeisime, deja, 

O kas dar bus - įvyks ateityje. 
Slapsteis su vienu iš pradžių, 

Bet greit bus ir kitų svečių, 

Netruksi tuzino sukviesti, 

Jau lauks už vartų pusė miesto. 

Juk nuodėmė, vos žemėj pasirodžius, 
Netrunka paslapčia pasauly skleistis, 
Ji dangstosi nakties juodžiausiom skraistėm, 
Idant nuslėptų savo veido bruožus. 
"Taip, jau tada reikėtų ją nudėti! 
"Tačiau ji auga ir niekingai klesti, 

Ir nors netampa anaiptol gražesnė, 
Jau ir dienos šviesos nebesigėdi. 

Ir kuo šlykštesnė daros jos dvasia, 


"Tuo įžūliau ji rodos žmonėse. 


Aš jau matau - netruks ateiti 

"Tas laikas, kai tave kaip maitą, 

"Tarsi raupsuotosios lavoną 
Baimingai lenks padorūs žmonės; 
Nedrįsi jiems pažvelgti į akis, 

Virs pelenu ir lūkesčiai, ir norai — 

"Tų aukso grandinėlių nebeliks, 
Bažnyčioje nestosi prieš altorių, 

Net šokiuos prie tavęs nieks neprieis, 


Nors ir išsidabinsi nėriniais. 


CCXLVII 


Su valkatom pakampėm, su luošiais 
Tampysiesi, ieškodama kertės. 
Gal Dievas kada nors atleis, 


Bet žmonėse tik prakeiksmas lydės. 


MARTA 


Verčiau atliktumėte atgailą prieš Dievą, 


Nei prakeiksmais dar sunkintumėt sielą. 


VALENTINAS 
Jeigu pavyktų bent trumpam jėgas atgauti, 
Tau nebekiltų noras sąvadauti! 
Už šlykštų tavo kailį išvanotą 


Nemaža nuodėmių man būtų dovanota. 


MARGARITA 
Ak, broli, pagailėk! Aš taip kenčiu! 


VALENTINAS 
Gana, nebepradėkim iš pradžių. 
"Tos nuodėmingos raudos mano širdžiai 
Skaudesnės negu kardo kirčiai. 
Garbingai kaip kareivis išeinu 


Ir savo sielą Dievui grąžinu. 


Miršta 


KATEDRA 


Mišios, skamba vargonai ir giedojimas. 


Gretchen žmonių minioje, užjos - Piktoji dvasia 


PIKTOJI DVASIA 


Ar taip tu jausdavaisi, Gretchen, 
Kai nekalta 

Galėdavai stovėti prieš altorių 

Ir iš nušiurusios maldaknygės 
Maldas šnabždėti, 

Kai tau galvelėj vaikiški žaidimai 
Su meile Dievui pynėsi perpus! 
O Gretchen! 

Ką tu sau galvoji? 

Kokia kančia tau širdį slegia? 
Meldi pas Dievą amžinos ramybės 
Motušės sielai, dėl tavos kaltės 
Per amžius pasmerktai kentėti? 
Kieno krauju 

"Tavasis slenkstis aptaškytas? 

Ir argi niekas tau po širdimi 

Dar nesuvirpa baugiai, 


Ar niekas, pilnas nuojautų, nekrūpčioja tavy? 


GRETCHEN 
O varge! Varge! 
Vis tos pačios mintys, 
Kurių atsikratyti negali, 


Be paliovos tos pačios! 


CCL 


CHORAS 
Dies irae, dies illa 


Solvet saeclum in favilla.* 


Vargonų garsai 


PIKTOJI DVASIA 
Dievo rūstybė ateina! 
Gaudžia trimitai! 
Verias kapai! 
Ir tavo siela 
Iš pelenų 
Amžinai kančiai 
Į viršų 


Pakyla! 


GRETCHEN 


Ak, kur man dėtis? 
Rodos, vargonai 
Užėmė kvapą, 
Rodosi, giesmės 


Žemėn gramzdina! 


*Rūsčią dieną amžiai lemia, 
pelenai palaidos žemę. 


(Lot., vert. tekstas iš Romos katalikų Apeigyno II.) 


CCLI 


CHORAS 


Judex ergo cum sedebit, 
(Ouidguid latet adparebit, 


Nil inhultum remanebit.* 


GRETCHEN 
Kaip čia trošku! 
Tie piliastrai 
Ir skliautai 
Taip slegia! 
Leiskit! Oro! 


PIKTOJI DVASIA 
Neištrūksi! Nuodėmė ir gėda 
Iš paskos lydės. 
Šviesos tau? Oro? 


Niekas nepadės! 


CHORAS 


(OOuid se miser tunc dicturus? 
(OJuem patronum rogaturus? 


Cum vix justus sit securus.** 


*Soste sėdintis teisėjas, 
Nedorybėms paaiškėjus, 
Baus, atradęs nusidėjus. 

(Lot., vert. tekstas iš Romos katalikų Apeigyno II.) 


**Ka aš, vargšas, jam sakysiu!? 
Užtarimo ką prašysiu, 
Kai save kaltu išvysiu? 
(Lot., vert. tekstas iš Romos katalikų Apeigyno II.) 


CCLII 


PIKTOJI DVASIA 


Palaimintieji savo veidus 
Nuo tavęs nugręžia, 

Ir rankos tau ištiest 
Nedrista teisūs. 


Vargas tau! 


CHORAS 


(Ouid sum miser tunc dicturus? 


GRETCHEN 


Kaimyne! Savo flakonėlį! — 


Krenta be sąmonės 


VALPURGIJOS 
NAKIIS 


Harco kalnai. Širkės ir Elendo apylinkės. 


Faustas. Mefistofelis 


MEFISTOFELIS 


Ar nevertėtų tau pasiieškoti šluotos? 
O drūto ožio neatsisakyčiau ir aš pats, 


Nes kelias laukia ilgas ir vingiuotas. 


FAUSTAS 


Kol laiko kojos, ir šitos gumbuotos 
Lazdos tokiam kaip aš, manau, užteks. 
Jei jau išsiruošėme - reikia pasidžiaugt! — 
Paklaidžiosim po slėnių labirintą, 
Pažvelgsim, kaip šaltiniai purslais krinta, 
Uolų viršūnėmis pasigėrėsim iš arčiau; 
Seniai šituos jausmus patirt geidžiau! 
Žiūrėk, kaip ūžauja pavasaris beržuos, 
Žvaliau atrodo net apsnūdęs kėnis; 


Kai tokia nuotaika, ir aš kitaip jaučiuos. 


MEFISTOFELIS 


Mane kitokia nuotaika apėmus. 

Ne, mano sieloje žiemos speigai; 

Nors man patiktų užpustytas kelias. 
Mėnulio rausvas dylantis diskelis 

Vos blykčioja, žėruodamas menkai: 
Nė velnio nesimato - žengsi žingsnį — 
Uolos užkliūsi ar šakos užsikabinsi! 


"Tuoj šūktelėsiu iš tamsos žaltvykslę, 


CCLVI 


Antai, viena smagiai jau blyksi. 
Ehei! Drauguže! Gal gali mums pasirodyt? 
Kuriem galam tau be naudos žėruoti? 


Gal malonėtum mums nušviesti taką? 


ŽALTVYKSLĖ 
Iš pagarbos jums padarysiu, ką galėsiu, 
Nors aš iš prigimties nevaikštau tiesiai, 


Esu įpratus klaidžioti zigzagais. 


MEFISTOFELIS 


Na, na! Bandai pasukt žmogaus keliais? 
Vardan šėtono - nesimėtyk pašaliais, 


Nes tuoj užpūsiu tavo liepsną menką! 


ŽALTVYKSLĖ 


Valdovui visada paklusti tenka, 
Neatsilikite ir eikit, kur veduos. 

Bet atsiminkit! Šiandien kalnas užkerėtas, 
Ir kartais net žaltvykslės niekuo dėtos, 


Jei kelias pasirodytų klaidus. 


FAUSTAS, MEFISTOFELIS, ŽALTVYKSLĖ 


dainuodami pakaitomis 
Mes, atrodo, jau patekom 
Į sapnų užburtą erdvę. 
Vesk mus, rodydama taką, 
Kad netrukus atsivertų 


Aukštumų bevaisės plynės. 


CCLVII 


Viens per kitą susipynę 
Skrieja ąžuolai ir uosiai, 
Nyksta už miglotų skardžių; 
Kyšančios uolynų nosys 


Sapnuose nugrimzdę šnarpščia. 


Upeliukai ir upokšniai 
Graužia akmenis ir šniokščia. 
Ką jie primena mums, sparčiai 
Krisdami žemyn? Gal meilę 
Mūsų prarastą apgaili? 

Gal ten kužda mūsų viltys, 
Kurios nebeišsipildys? 
Praeities balsai bevardžiai 


Aido atbalsiuose girdis. 


Gūdžiai ūkteli pelėda, 

Rėkia kėkštas, strazdas gieda; 
Negi niekas dar nemiega? 
Driežas žolėje prabėga, 

Lyg gyvatės šaknys rangos, 
Tarp uolų ir smilčių žvilga 

Ir nutvert, sučiupti rengias, 
Regzdamos klastingas kilpas; 
Šakos, nuogos ir gumbuotos, 
Raganų suveltas šluotas 
Keldamos, praeiviams graso, 
O po vėsią pievų rasą 


Simtaspalvės pelės naršo. 

Nardo jonvabalių spiečiai, 
Sukas, blykčioja ir šviečia 


Virš dūmuojančių paparčių. 


Gal tai mainosi tikrovė, 

O mes patys vietoj stovim? 
Regis, viskas, viskas pinas, 
Šakos draikos ir kabinas, 
Sukas uolos, ir žaltvykslės 


Vis ryškiau prieš veidus blyksi. 


MEFISTOFELIS 


Stverk greičiau man už alkūnės! 
Ar matai, kaip prie viršūnės 
Zėri juodo kalno šonuos 


Auksas spindinčios Mamonos? 


FAUSTAS 
Kaip neregėtai smelkias iš gelmės 
Lyg rytmečio žara blausi šviesa! 
Atrodo, į bedugnę nualmės, 
Bet vėl išnyra, virpanti visa, 
Tai ūkanoj lyg properša pradryksta, 
"Tai prasiskverbia spindesiu švelniu, 
Vienur lengva gija nutista, 
Kitur ištrykšta šaltiniu. 
"Tai nusidrieks plačiai, lyg upės, 
It gyslom slėnį išvagos, 


Tai, netikėtai pasisukus, 


CCLIX 


Staiga nutrūks be pabaigos. 
Lyg pažarstytos aukso smiltys 
Sublyksi žiežirbos šalia. 

O ten! Visu šlaitu suspindus 


Liepsnoja lig viršaus uola. 


MEFISTOFELIS 
Iliuminaciją šiai šventei 
Mamona surengė neprastą! 
Smagu tave matyti šiandien; 


Antai, svečiai nekantriai brazda. 


FAUSTAS 


Tarytum vėtros šuorai skrenda! 


Bijau, kad tuoj nulūšiu sprandą! 


MEFISTOFELIS 


Tvirčiau kabinkis šlaito atbrailų, 
Antraip bedugnėn nugarmėsi po galų. 
Tirštėja rūkas ore. 

Naktis šliaužia tamsia giria! 
Pelėdos išgąsdintos kyla. 
"Irupėdamos aiži ir skyla 
Žaliuojančio rūmo kolonos. 
Šakų traškesys ir dejonės! 
Galingi kamienai vaitoja 

Šaknų raizgalynes pražioję! 
Chaotiškai blaškos parkritę 


Ir ropščiasi vienas per kitą, 


CCLX 


O kerplėšų juodą kiaurymę 
Perkošia vėjo kaukimas. 
Girdi balsus tenai, šlaite? 
"Tolumoje? Visai greta? 

Net virpa kalnas lig viršaus 


Nuo siausmo raganų aršaus. 


RAGANOS CHORU 
Į Brokeną raganos traukia draugėj, 
Gelsta ražienos, žaliuoja rugiai. 
Pats Orianas laukia orus 
Ir surikiuoja mūsų būrius. 
Lai sau brūzgynai čaižys, raižys — 


Ragana dvokia, smirdi ožys. 


BALSAS 


O senė Bauba nieko neboja; 


Apžergus kiaulę raita atjoja. 


CHORAS 


"Tebus pagerbta verta pagarbos! 
Kelią motušei! Mes iš paskos! 
Bauba ant kiaulės žygį pradės, 
Govėda raganų ją palydės! 


BALSAS 


O tu iš kur? 


CCLXI 


BALSAS 


Nuo Ilzenšteino leidaus! 


Pelėdos uoksan kyštelėjau veidą. 


"Tai ji kad dėbtels! 


BALSAS 


Velniai tave tvėrė! 


Kur dyži taip spėriai? 


BALSAS 


Galėtum praleisti, 


Ir taip vienos žaizdos! 


RAGANOS. CHORAS 


Ar jau kely per maža vietos? 
Spūsty nebežinai kur dėtis! 
Tai šakėm smeigs, tai šluota smogs — 


Sūnus užtrokš, o močia sprogs. 


RAGANIAI. PUSĖ CHORO 


Kaip sraigės šliaužiam, tempiančios namus, 
Jau moteriškės kur paliko mus! 
Vos tik pakvips nelabojo namais, 


"Tai jos per varstą pirmos pasileis. 


CCLXII 


ANTRA PUSĖ 


Gal ir tiesa, bet niekad nepamirški, 
Ką reiškia šitas varstas moteriškei: 
Ji po žingsnelį nutipena varstą uoliai, 


O vyrui tam pakanka vieno šuolio. 


BALSAS 
viršuj 


Jūs ten, paežerėj, čionai! 


BALSAI 
iš apačios 
Ir mes tuojau užkopsim būtinai. 
Tik išsimaudyti prieš tai pritinka, 


Kad padarytum kūną nevaisingą. 


ABU CHORAI 
Nurimo vėjas, žvaigždės sklaidos, 
Pasislėpė blausus mėnulio veidas, 
Tik žiežirbų ugniniais spiečiais 


Pašėlęs mūsų siausmas šviečia. 
BALSAS 


iš apačios 
Stokite! Palaukit! 


CCLXIII 


BALSAS 
viršuje 


Kas dar ten iš tarpeklio šaukia? 


BALSAS 
apačioje 
Palaukite! Ir vėl mane pamiršot! 
Jau trečias šimtmetis kopiu į viršų, 
"Tačiau viršūnės niekad nemačiau. 


"Taip norisi pažvelgti iš arčiau. 


ABU CHORAI 
Kas gerą lazdą pasiruošia, 
Kas apsižergia šluotą, ožį — 
Bet jei šiandieną nepapuolei, 


Laikyk, kad amžinai prapuolei. 


PUSRAGANĖ 
apačioj 
"Trepsiu tiek laiko iš paskos, 
Jau kitos spėjo kur nuskuost! 
Namuos palikus nesmagu, 


O užsiropšti —- nėr jėgų. 


RAGANŲ CHORAS 
Suteikia ryžto tepalai, 
Bures atstoja skarmalai, 
Taisyk bet kokiai geldai stiebą! 


Jei ne dabar, tai reiškia niekad. 


CCLXIV 


ABU CHORAI 
Aplink viršūnę sklęsdami 
Mes puolam strimgalviais žemyn, 
Kol ją skersai ir išilgai 


Nukloja raganų pulkai. 


Sutupia ant žemės 


MEFISTOFELIS 
Šnypštimas, rietenos, grumtynės, 
Riksmai, klyksmai, kone kautynės, 
Siera, derva, liepsna ir dvokas — 
Tikrai ermyderis neblogas. 
Laikykis prie manęs! Cia menkas juokas! 


Kur tu? 


FAUSTAS 


tolumoje 


Aš čia. 


MEFISTOFELIS 


Ana kur atsidūręs! 
"Teks imtis šeimininko diktatūros. 
Šalin! Iš kelio Volandui! Ko trypiat! 
Na, daktare, laikykis! —- vienu ypu 
Pabandome ištrūkt iš čia laukan; 
"Toks pragaras nemielas netgi man. 


Ten netolies kažin kas švyti jaukiai, 


CCLXV 


Viliodamas brūzgynan atokian. 


Eik šen! Įsitaisysim dviese saugiai. 


FAUSTAS 


Ne, tu iš tikro gyvas paradoksas! 
Sunku sugaudyt, ką turi minty: 
Ištrūkom siaust Valpurgijos nakty, 


O nuošalėj palikę dviese suoksim. 


MEFISTOFELIS 
Tik pažiūrėk, kaip laužo ugnys sukas! 
"Tuojau čia susirinks neprastas klubas. 


Ne vienas ieškau intymaus kampučio. 


FAUSTAS 
Bet aš mieliau viršuj pabūčiau! 
Jau liepsnos virsta dūmų kamuoliais, 
Pagarbinti šėtono traukia minios; 


Ten paslapčių daugybė atsiskleis. 


MEFISTOFELIS 
"Tačiau iškils naujų, senas įminus. 
Palikime ramybėj gerbiamuosius, 
Geriau mes tyliai sau pavakarosim. 
Būk subtiliom detalėm pastabesnis — 
Ir greit suvoksi principus bei esmę. 
Štai jaunos raganos jau spėjo išsirengti, 
O senės vaikšto susisupę į rūbus. 


Bent dėl manęs būk paslaugus ir mandagus; 


CCLXVI 


Dėl malonumo verta pasistengti. 

O instrumentai! Na ir džeržgia klaikiai! 
Prie tokios muzikos priprasti reikia. 
Eime tolyn! Jei jau pradėjom - tęskim, 
Sek iš paskos, žiūrėk, nepasimeskim, 
"Tuojau užmegsim pažinčių gražių. 

Ką pasakysi! Erdvūs toliai plyti, 

Nei galo anei krašto nematyti! 

Eilėm liepsnoja tūkstančiai laužų; 

Visi tik ryja, geria, mylis, šoka — 


Kur dar esi regėjęs ką nors tokio? 


FAUSTAS 
O kaip prisistatyt čia žada ponas? 


Kaip koks raganius ar kaip pats šėtonas! 


MEFISTOFELIS 
Šiaip linkęs būt inkognito, bet, rodos, 
Šįsyk neišsiversim be munduro. 
Tiesa, Keliaraiščiu nesu apdovanotas, 
Bet į kanopą pagarbiai čia žiūri. 
Matai tą sraigę? Padaras mažytis, 
Ir tas apuostinėjo mus gerai; 
Čia nėr prasmės meluoti ir slapstytis, 
Visi visus čia permato kiaurai. 
Eime, jauniki, būsiu tau piršlys, 


Manau, pavyks kai ką gražaus išvyst. 


CCLXVII 


Kreipiasi į būrelį senukų, 


sėdinčių prie blėstančių žarijų 


Ko garbūs ponai gūžias pakrašty? 
Jums ir centre pasipuikuot nebūtų gėda, 
Jauniems praverstų jūsų iškalba šmaikšti. 


(Gana namuos vienatvėj prisisėdit. 


GENEROLAS 


"Tauta neverta niekad pasikliauti! 
Kiek benuveiktum vardan tos tautos, 
Ji lengvabūdiška kaip moteris, ta liaudis — 


Tiktai jaunimui pirmenybė nuolatos. 


MINISTRAS 
Šioj sumaišty tik kalbos sklandžios; 
Mes bent žiūrėjome tvarkos kadaise. 
Ką ir šnekėt - kol mūsų valios paisė, 


Tol iš tikrųjų buvo aukso amžius. 


PRALOBĖLIS 
Ir mes, kaip ten bebūtų, nežiopsojom, 
Mokėjom grietinėlę nugraibyt; 
Bet šiandien viskas virsta aukštyn kojom, 


Ir veltui ką mėgintum sulaikyt. 


CCLXVIII 


RAŠYTOJAS 


Ar apskritai ką nors bedomina 
Pakankamai rimta knyga? 
O kai žiūriu į mieląją jaunuomenę, — 


Jų arogancija jau virtusi liga. 


MEFISTOFELIS 


akyse virtęs sukriošusiu seniu 
Žmogus pribrendo Teismui Paskutiniam. 
Jau kitąmet nebeužneš manęs kulnai; 
Vien drumzlės sunkias iš manos statinės, 


Gal ir pasaulis jau pakrypo nuožulniai. 


RAGANA SKUDURININKĖ 
Žiūrėkit, ponai, — ko tik neturiu! 
Vėliau gailėsitės, praleidę progą! 

Tiek nuostabiausių dalykėlių įvairių; 
Už tokią kainą įsigyti apsimoka. 
"Tokių daikčiukų paieškoti reiktų, 
Kiekvienas vertas atskiros bylos: 

Čia neatrasite nė vieno daikto, 

Kuris nebūtų nepadaręs kam žalos. 
Nerasit kardo, nepaženklinto krauju, 
Iš kiekvienos taurės išgertas nuodas 
Sveikiausią kūną pavertė kraupiu 
Lavonu; lengvabūdės suviliotos 
Šitais žiedais ir auskarais; o šiuo peiliu 


Plėšikas smogdavo aukoms iš pasalų. 


CCLXIX 


MEFISTOFELIS 
Kurių galų čia sąmyšį keli, 
Dulkėto šlamšto šūsnį susikrovus? 
Ko nors naujesnio išsitraukti negali? 


Dabar visus tedomina naujovės! 


FAUSTAS 


Nuo tokio šurmulio tiesiog kvaišti! 


Atrodo, dingsi mugės sumaišty! 


MEFISTOFELIS 
Visi verpetu veržiasi į viršų; 


"Taip ir žemyn gali nulėkti užsimiršęs. 


FAUSTAS 
O kas gi ten? 


MEFISTOFELIS 


Jau spėjai pamatyt?! 


FAUSTAS 
Kas ji? 


MEFISTOFELIS 


Adomo moteris pirma, Lilit. 
Pasidabinus tik puikiais savo plaukais, 
Bet jie ir ginklas jos pavojingiausias — 
Jeigu jaunuolį kokį susigaus jais, 


Tai būk ramus, ilgai jo nepaleis. 


CCLXX 


FAUSTAS 
Štai sėdi dviese — senė ir pana, 


Atrodo, kad jau šokių joms gana. 


MEFISTOFELIS 


Ilsėtis vietą rado jos nekokią, 


Sakyčiau, vėl atėjo metas šokiui. 


FAUSTAS 


šokdamas su Jaunikle 
Aš andai gražų sapną sapnavau: 
Lyg atsidūręs prie obels buvau, 
Du obuoliai žvilgėjo viršuje 


Taip gundančiai, ir aš lipau į ją. 


GRAŽUOLĖ 


Tie obuoliukai jus visus vilioja, 
Ko gero, dar prisiminimais apie rojų. 
Aš irgi susijaudinu giliai — 


Ir mano sodą puošia obuoliai. 


MEFISTOFELIS 


šokdamas su Sene 
Aš tokį bjaurų sapną sapnavau: 
Tarsi prie medžio perskelto buvau, 
Jame drevė žioravo jaukiai, 


Ir - ką čia slėpt - mane ji traukė. 


CCLXXI 


SENĖ 


Ak, riteri su arkliška kanopa, 
"Turiu aš tau pasiūlymą neblogą: 
Jeigu esi paruošęs kaištį, 


Tai užtaisyk ją — nėr ko gaišti. 


PROKTOFANTASMISTAS 
(SUBINREGYS) 
Bjaurybės! Kuo jie dedasi esą! 
Juk jau įrodyta be abejonės: 
Neturi kojų realių dvasia! 


"Tačiau jie šoka, lygiai kaip ir žmonės! 


GRAŽUOLĖ 


šokdama 


Kuo jam vis kliūva mūsų balius? 


FAUSTAS 


šokdamas 
Jisai, kvailys, kitaip negali. 
Jam viską būtina sukritikuot, 
O jei nesugeba suvokt kažko, 
"Tai to dalyko tarsi ir nebūta; 
Labiausiai erzinas, jei kas į priekį juda. 
Nebent tu nuolatos ratu sukies, 
Kaip jis senam malūne pratęs, 
Tada gal net pritardamas paskatins, 


O ypač jeigu nuolankiai kreipies. 


CCLXXII 


PROKTOFANTASMISTAS 
Jūs vis dar čia? Tai negirdėta! 
Juk išsiaiškinom, kad jūsų nebėra! 
"Ta velniava taisyklių nesilaiko. 
Kiek bevaikai — šėlioja Tėgely paklaikę; 
Atrodo, jau iššluoju chimeras — 


O vis dar nešvaru! Tai negirdėta! 


GRAŽUOLĖ 


Gal liaukitės galiausiai įkyrėti! 


PROKTOFANTASMISTAS 
Jums, dvasios, pasakysiu drąsiai: 
Aš dvasių despotizmo nepakęsiu, 


Ir mano dvasiai nieks nedrįs nurodinėti. 
Šokiai tesiasi toliau 


Jaučiu, kad šiandien nieko nepasieksim, 
Bet, kur bebūčiau, nepamirškit niekados, 
Kad aš tikiuos sulaukti valandos, 


Kai tie poetai ir velniai dar rėks man. 


MEFISTOFELIS 
Žiūrėk, tuoj susidrums klane vanduo — 
Geriausias būdas atsipalaiduot. 
Prie užpakalio prisisiurbę dėlės 


Nuo dvasių dvasią išvaduoja palengvėlei. 


CCLXXIII 


Faustui, kuris liovėsi šokęs 


Kodėl paleidai dailiąją panelę, 


Kuri bešokdama taip meiliai suokė? 


FAUSTAS 
Žinai, dar nesibaigus jos dainelei, 


Rausva pelytė iš burnos iššoko. 


MEFISTOFELIS 
Ar verta gūžčiot dėl kiekvieno nieko? 
Gerai, kad ne pilka pelė išbėgo. 


Ko besimylint nenutinka, kas čia blogo? 


FAUSTAS 
Ir dar... 


MEFISTOFELIS 
Kas dar? 


FAUSTAS 
Mefistai, ar matai ten — 
Dailus išblyškęs kūdikis toli? 
Tarytum oru plauktų ta mergaitė, 
O ant jos kojų pančiai dideli. 
Ir kuo ilgiau žvelgiu, ji pamaži 


Man darosi į Gretchen panaši. 


CCLXXIV 


MEFISTOFELIS 


Nusiramink! Ir nežiūrėk nustebęs. 

"Tai šmėkla, pramanas, negyvas stabas, 
"Tai tik viena iš tų chimerų, 

Kurias išvydę mes nustėram, 
Suakmenėja kūnai mūsų. 


Juk pats žinai apie Medūzą)? 


FAUSTAS 
O taip, tos akys iš tikrųjų mirę, 
Ir mylinti ranka jų neužspaudė; 
Tai Gretchen, kurios meilę aš patyriau, 


Jos krūtys, kurias mano rankos glaudė. 


MEFISTOFELIS 
"Tai tik regėjimas, nebūk beprotis! 


Visiems jis mylimosios veidu rodos. 


FAUSTAS 
Kokia palaima! Ir kokia kančia! 
"Tas žvilgsnis traukia akį nejučia. 
Kaip nuostabiai jos kaklą puošia 
Raudonų karoliukų ruožas 


Siaurutis sulig peilio ašmenim! 


MEFISTOFELIS 


Gryna tiesa! Gėriuosi su tavim. 


Kadangi galvą jau nukirto jai Persėjas, 


CCLXXV 


Ji gali nešti ją ant delno pasidėjus. 
Nelemtas polinkis paklust vaizduotei! 
Manau, jau metas link kalvelės pasiduoti, 
Ten bus kaip Prateryje per šventes; 
Galėsim pasilinksminti lig soties, 

Kaip sykis tuoj spektaklis prasidės. 

Kas bus dabar? 


SERVIBILIS 
(PATAIKUNAS) 
"Tuoj pat jau rodys. 
Paskutinioji premjera iš septynių. 
Visad tiek rodoma, tokia idėja. 
Pasirenkama iš mėgėjų kūrinių, 
Ir suvaidinama taip pat mėgėjų. 
"Tai jau dingstu, prašau atleisti — 


Aš mėgstu uždangą praskleisti. 


MEFISTOFELIS 


Džiaugiuos matydamas jus Bloksberge greta, 


Tiesiog čia tinkamiausia jums vieta. 


VALPURGIJOS 
NAKTIES 
SAPNAS, 

ARBA 
AUKSINĖS 
OBERONO 

IR 
TITANIJOS 
VESTUVĖS 


INTERMEDIJA 


TEATRO DIREKTORIUS 
Šaunieji Mydingo sūnai, 
Ilsėkimės šiandieną. 
Gaivus slėnys, seni kalnai 


Atstoja puikiai sceną. 


HEROLDAS 


Kol švęsi aukso vestuves, 
Pusšimtį metų lauksi. 
Bet retas taip juos nugyvens, 


Kad jie švytėtų auksu. 


OBERONAS 
"Tegu žemėj ir ore 
Dvasios viešpatauja, 
Nes karališka pora 


"Tuokiasi iš naujo. 


PUKAS 
Velka koją tarp eilių 
Persikreipęs Pukas; 
Šimtas koboldų meilių 


Iš paskos jam sukas. 


ARIELIS 
Dangiškuosius lumzdelius 
Pučia Arielis, 
Ir bjauriuosius, ir dailius 


Užburia jo trelės. 


CCLXXVIII 


OBERONAS 


Jeigu trokštate darnos, 
Daug galvos nesukit, 
Ir ištrūkę nuo žmonos 


Atskirai pabūkit. 


TITANIJA 


Žmona verkšlena nuolatos, 
O vyras raukos niauriai? 
Tepasiilsi ji pietuos, 


O jis - pabūna šiaurėj. 


VISAS ORKESTRAS 


fortissimo 
Musės, sparvos, mašalai, 
Net nesuskaičiuosi, 
Varlės ir žiogai žolėj — 


Mūsų virtuozai. 


SOLO 
Žiū, ir dūdmaišio pūslė! 
Ką gi mums užgros ji? 
"Taip ir noris pasislėpt, 


Kai užblerbs per nosį. 


CCLXXIX 


BESIFORMUOJANTI DVASIA 
Varliapilvis, kojos — voro, 
Seno kauko kinkos! 
Kaip gyvūnas — nieko doro, 


Bet į posmą tinka. 


PORELĖ 


Strykt pastrykt abu labu 
Per miglotą rasą; 
Būtų miela ir smagu, 


Jei sukauptum drąsą. 


SMALSUS KELIAUNINKAS 


Tai karnavalo domino 
Ar maskarado kaukė? 
Aš su pačiu Oberonu 


Galiu pasibendrauti. 


ORTODOKSAS 
Be uodegos ir be nagų 


Karalius Oberonas, 
Bet jis iš pragaro jėgų — 


Kaip visas graikų Panteonas. 


ŠIAURIETIS MENININKAS 
Per daug nereikia reikalaut 
Iš nebaigtų eskizų; 
Rengiuos netrukus iškeliaut — 


Italijoj tapysiu. 


CCLXXX 


PURISTAS 


Vykau su nuotaika puikia, 
Bet bus mane apgavę! 
Didžiausiam raganų pulke — 


Vos dvi pasipudravę. 


JAUNA RAGANA 


Paslepia pudra raukšles, 
Bet neteikia grožio. 
Pažiūrėk į nuogales, 


Jojančias ant ožio! 


MATRONA 
Nesiginčysiu, nebent 
Perspėsiu truputį: 
Jūs nespėjusios pasent 


Spėsite.supūti. 


KAPELMEISTERIS 
Musės, sparvos, mašalai 
Uždengė nuogalę! 
Varlės ir žiogai žolėj 


Groti nebegali! 


CCLXXXI 


VĖTRUNGĖ 
pasisukdama į vieną pusę 
Rinktinė publika išties, 
Visuomenės elitas. 
"Tauriausios viltys ateities — 


Ir dailūs, ir solidūs. 


VĖTRUNGĖ 
pasisukdama į kitą pusę 
Jei pragarai neprasižios 
Ir nepraris jų gelmės, 
"Tegu nuo atbrailos stačios 


Mane nutrenkia velnias! 


KSENIJOS 
Esam čiauškantys vabzdžiai, 
Žirklutės mums prie šonų, 
Kaip tėtušį nuoširdžiai 


Sveikinam šėtoną. 


HENINGSAS 
Skraido baisiame būry, 
Šaipos it pašėlę, 
Ir dar manosi turį 


Švelnią, jautrią sielą. 


MUZAGETAS 
Šįsyk, regisi, žmogau, 


Nesuklydęs būsiu — 


CCLXXXII 


Raganų būry smagiau, 


Nei vaikytis mūzų. 


BUVĘS SAVO LAIKŲ GENIJUS 


Iš džiaugsmo nepamesk galvos. 
Eik šen, laikykis drąsiai! 
Erdvu ant Bloksbergo kalvos, 


Ant vokiečių Parnaso. 


SMALSUS KELIAUTOJAS 


O kas tasai niaurus žmogus? 
Man regis, iš matytų? 
Vis šniukštinėja po kampus 


Ir ieško jėzuitų. 


GERVĖ 
Ar drumstas, ar skaidrus vanduo — 
Ne taip svarbu žvejyboj; 
Net ir velniais pasinaudok — 


"Tai nepakenks skaistybei. 


PASAULIETIS 


Su veidmainiu davatka 
Ginčykis, kiek lenda; 
"Tu jam rodysi bet ką, 


Jis sakys, kad šventa. 


CCLXXXIII 


ŠOKĖJAS 
Artėja būgnai prie kalnų 
Ir drebina palaukę. 
— Iyliau! Baubliai unisonu 


Švendryne giesmę traukia. 


BALETMEISTERIS 
Pasižiūrėkit, kaip gražiai 
Šokėjai raito kojas! 
Raišieji kraipos ir luošiai, 


Kad net kupra kilnojas. 


SMUIKININKAS 
Įniršę plėšytų dalim, 
Kuris kurį nutvėręs; 
Juos tramdo dūdmaišis nelyg 


Ortėjo lyra žvėris. 


DOGMATIKAS 
Išverst antraip, kas rodos taip, 
Yra daugybė būdų. 
Nebūtų velnio apskritai, 


Jei jis kažkuo nebūtų. 


CCLXXXIV 


IDEALISTAS 
Tiek vaizdinių ir tiek balsų 
Many be ryšio maišos; 
Jei visa tai aš pats esu, 


Tai aš esu pakvaišęs. 


REALISTAS 


Man sukelia bjaurių kančių 
Akimirkos patirtos; 
Šiandieną pirmąkart jaučiu, 


Kad pagrindas netvirtas. 


SUPERNATUŪRALISTAS 
Džiaugiuos išvydęs visa tai; 
Kiek daug čia peno protui! 
Kai gyvą velnią pamatai, 


Ir angelą įrodai. 


SKEPTIKAS 


Vien tam, kad mintys susiveltų, 
Ar verta veltui knistis? 

Vien „velnio“ sąskambis su „veltui“ 
Įrodo, kad neklystu. 


KAPELMEISTERIS 
Varlės ir žiogai žolėj, 
Bjaurūs diletantai! 
Musės, sparvos, mašalai — 


Juk esat muzikantai! 


CCLXXXV 


APSUKRUOLIAI 


Sanssouci* — juk visados 
Toks devizas buvo; 
Ant galvos gudruolis stos, 


Jeigu kojos kliūva. 


NEVYKĖLIAI 


Dvare kąsnelis vis nukris, 
Dabartės - Dievo valioj. 
Kai mus išvaro pro duris, 


Šviečia pliki kulneliai. 


KLYSTŽVAKĖS 
Gimtajame raiste ramu, 
Nei viesulų, nei gūsių; 
Mes spindim galantiškumu 


Net būdamos tarp jūsų. 


KRINTANTI ŽVAIGŽDĖ 
Iš padangės didelės 
Krisdama liepsnojau. 
Kas padės man nuo žolės 
Pasikelt ant kojų? 


*be rūpesčių (pranc.). 


CCLXXXVI 


STORULIAI 


Pasitraukit! Į kertes! 
Slėpkitės, menkystos! 
Tuoj visi prieš mus tirtės! 


Kas ten bando zyzti? 


PUKAS 


Nesiveržkit kaip drambliai, 
Jūs, drambloti veršiai! 
"Tokiems drimboms tobulai 


Pukas kailius karšia. 


ARIELIS 
Žinom, kam skirti sparnai, 
Kaip pakilti, žinom, 
Skriekime visi tenai, 


Link ano rožyno! 


ORKESTRAS 
pianissimo 
Sklaidos šleifai debesų, 
Lapija nuščiuvo, 
Net švendryno šnaresių, 


Regis, lyg nebuvo. 


RUŪŠKANA 
DIENA. 
LAUKAS 


Faustas. Mefistofelis 


FAUSTAS 


Vienui viena, varge ir nevilty! Tiek skurdo ir sielvarto 
žemėje patyrusi, ir dabar — uždaryta! Tauri nelaiminga 
būtybė, tarsi kokia nusikaltėlė nepakeliamoms kančioms 
nublokšta į kalėjimo rūsį! Koks pažeminimas! Kokia 
neteisybė! Ir tu tai nuo manęs slėpei, tu, niekingas 
išdavike! Ką gi, gali triumfuoti, vartyk savo įniršio sklidinus 
velnio veizolus! Stovėk ir kankink mane nepakenčiamu 
savo buvimu! Uždaryta! Nesibaigiančiam varge! Atiduota 
piktosioms dvasioms ir bejausmiam žmonių teismui! O pats 
tuo metu linksmini mane vulgariomis pramogomis, bandai 
nuslėpti nuo manęs vis augantį jos sielos sąmyšį ir leidi jai 


bejėgiškai žūti! 


MEFISTOFELIS 


Ne ji pirma. 


FAUSTAS 
Šunsnukis! Šlykštus bjaurybė! — O beribe dvasia, išgirsk 
mane! Paversk vėl tą šliužą šunimi, kuriuo jis dažnai 
apsireikšdavo naktimis ir risnodavo priešais mane, 
versdamas iš kojų nenuovokius keleivius ir dėdamas ant 
pečių savo letenas! Grąžink jam jo mėgstamą pavidalą, 
tegu šliaužioja jis priešais mane po smėlį, kad galėčiau 
sutrėkšti menkystą koja! - „Ne ji pirma!“ — Siaubas! 
Siaubas! Jokiam žmogui neprasivertų burna taip pasakyti! 


Tarsi man būtų lengviau nuo to, kad begalė nelaimingųjų 


CCXC 


patyrė šio sielvarto gelmę, kad mirtinų vienos aukos kančių 
nepakako išpirkti visų kitų kaltėms Visa Atleidžiančiojo 
akivaizdoje. Mane iki kaulų smegenų persmelkia šiurpas 
vien nuo minties apie vienintelę, o jis šaltakraujiškai 


vaiposi sakydamas, kad tai - tūkstančių likimas! 


MEFISTOFELIS 
Štai mes ir vėl atsimušėm į sieną, vėl mes atsidūrėm ten, kur 
žmogaus supratimas tampa bejėgis! Tai kam ieškai mūsų 
bendrijos, jeigu negali jos pakęsti? Skraidyti norisi, bet baisu, 
kad apsisuks galva? Galų gale kas prie ko kimba — mes prie 


tavęs, ar tu prie mūsų! 


FAUSTAS 
Ko čia šiepi savo plėšrius dantis? Man šlykštu! Didingoji 
dvasia, kuri kadaise teikeisi man pasirodyti, tu juk pažįsti 
mano širdį ir sielą, kam tad sukaustei mane su tuo niekingu 


padaru, besimėgaujančiu kančia ir besigėrinčiu pražūtimi? 


MEFISTOFELIS 


Jau baigei? 


FAUSTAS 


Išgelbėk ją arba saugokis! Būk tu baisiausiu prakeiksmu 


prakeiktas tūkstančiams metų! 


MEFISTOFELIS 


Aš negaliu sutraukyti pančių ir atšauti kalėjimo skląsčio. — 


CCXCI 


„Išgelbėk ją!“ — O kas buvo tasai, kuris stūmė ją į pražūtį? 


Aš ar tu? 
Faustas pastėręs dairosi aplink 


Griebiesi perkūnų! Laimė, kad jie ne jūsų, mirtingųjų, 
valioje! Sunaikinti nesutinkantį su jo nuomone — 
lengviausias būdas, kurio griebiasi tironas, 


nebesugalvodamas išeities. 


FAUSTAS 


Vesk mane tenai! Ji turi būti išlaisvinta! 


MEFISTOFELIS 
O pavojai, kurie tavęs tyko? Žinok, kad mieste dar 
neužmirštas tavo pralietas kraujas! Viršum nusikaltimo 


vietos sklandanti keršto dvasia dar laukia sugrįžtančio 


žudiko. 


FAUSTAS 


"Tu dar kažką sakai! Tegu viso pasaulio mirtys ir 
žmogžudystės užgriūva ant tavo galvos, išgama! Vesk 


greičiau mane ten ir išlaisvink ją! 


MEFISTOFELIS 


"Tave aš nuvesiu, bet žinok! Ne viskas žemėje ir danguje 
mano galioj! Stai ką aš padarysiu. Aš užmigdysiu sargą, o tu 


turėsi pasirūpinti raktais ir pats, savo jėgomis, išvesti ją iš 


CCXCII 


kalėjimo. Aš budėsiu! Stebuklingi žirgai lauks pasirengę, ir 


aš išgabensiu jus tolyn. Tatai aš galiu. 


FAUSTAS 


Negaiškime ir - pirmyn! 


NAKIITS. 
PLYNAS LAUKAS 


Faustas ir Mefistofelis, brajodami ant juodų žirgų 


FAUSTAS 


Ko jos tenai sklaidos aplink ešafotą? 


MEFISTOFELIS 


Kas žino, kokią jos tenai košę verda. 


FAUSTAS 


"Tai šen, tai ten skrieja, vis lankstos į šonus. 


MEFISTOFELIS 


Toks raganų amatas. 


FAUSTAS 


Krapina, laksto. 


MEFISTOFELIS 


Nėra ko dairytis! Pirmyn, nesustojam! 


į 


KALEJIMAS 


FAUSTAS 
su ryšulių raktų ir lempa priešais geležines duris 

Koks šiurpas mano širdį varsto niūriai, 
Lyg visos žemės kančios būtų išsilieję. 
Jinai čia pat, už tų siaubingų mūrų, 
Ji, nekalta! Prieš ką ji nusidėjo! 
Pirmyn! Ko tu svyruodamas delsi? 
Pati mintis pažvelgt į ją baisi? 


Mirtis nelaukdama prie jos artėja! 


Užčiuopia spyną. Iš vidaus girdisi dainuojant 


BALSAS VIDUJE 


Mano motina kekšė 

Nužudė mane, 

Davė tėvui niekšui 

Suėsti mane, 

Kaulelius seselė 

Aukštame kalnely 

Giliai pakavojo; 

Virtau paukšteliu ir aukštai be kelių 
Padangėj lakioju! 


FAUSTAS 


atrakindamas duris 
Ji net nejaučia, kad aš ją girdžiu 
Pro šitą kraupų žvangesį grandžių. 


Įeina į kamerą 


CCXCVIII 


MARGARITA 
gūždamasi ant gulto 


O varge! Tai mirtis ateina! Jie jau čia! 


FAUSTAS 
tyliai 


Nurimk! Aš noriu tau išgelbėti gyvybę. 


MARGARITA 
puldama prieš jį 


Jei tu žmogus, palengvink man kančias! 


FAUSTAS 
TIyliau! Tu tik prižadinsi sargybą! 


Bando nutraukti grandines ir ją išlaisvinti 


MARGARITA 


ant kelių 
Kieno valia tu ateini? Nesuprantu, 
Už ką bausmė man krito. 
Dar tik vidurnaktis, o tu 
Jau čia. Palauk bent ryto, 


Juk bausmę tik ryte įvykdyt skirta. 
Atsistoja 


Aš dar tokia jauna! Tokia jauna. 


O jau turiu numirti. 


CCXCIX 


Graži buvau — už tai ir baus mane. 
"Turėjau draugą - draugo nebeliko. 
Nuplėšė žiedlapius ir sutrypė vainiką. 

Ar aš nusipelniau žiaurumo tiek? 

Nejaugi bergždžios mano raudos ir malda? 
Ką aš tau blogo padariau? Pasigailėk! 


Juk mes net nesimatėm niekada! 


FAUSTAS 


O, kas padėtų man ištverti jos raudas! 


MARGARITA 


Aš pasiruošus iš paskos tau sekti, 

Tik leisk dar kūdikį pažindyti, prašau. 

Man leido pasidžiaugti juo per naktį, 

O rytą pagrobė, ir kad man būtų dar skaudžiau, 
Visiems jau skelbia, kad tai aš jį nužudžiau, 

Ir žmonės apie tai piktus 

Dabar dainuoja kupletus, 

Bet taip tik pasakoje buvo kažkada, 


Ir kuo čia aš esu dėta? 


FAUSTAS 
suklupdamas prieš ją 
Aš, mylimoji, čia, prie tavo kojų, 


Tave išgelbėsiu nuo gresiančių pavojų. 


CCC 


MARGARITA 


puldama ant kelių greta jo 
Suklupkim abu ir melskim Švenčiausią! 
Žvelk! Tenai siaučia 
Rūsčiai įšėlę 
Pragaro vėlės! 
Dvasia piktoji, 
Įnirtusi kraupiai, 


Staugia, kvatoja! 


FAUSTAS 
garsiai 


Gretchen! Gretchen! 


MARGARITA 
suklusdama 


Tai balsas mano draugo! 
Ji pašoka. Grandinės nukrenta 


Kur jis? Aš jį girdėjau šaukiant. 

Aš išvaduota! Nieks nesukliudys! 

Prie jo peties priglusiu jaukiai, 

Pažvelgsiu tiesiai į akis! 

Jis kviečia Gretchen! Jis ant slenksčio laukia, 
Nors bilda pragaras ir liepsnos kaukia, 

Pro pašaipius balsus šėtono 


Girdžiu jo švelnų, meilų toną. 


CCCI 


FAUSTAS 


"Tai aš! 


MARGARITA 


Tai tu! Dar pakartok - tu čia! 
Apkabindama jį 


"Tai jis! Kas man dabar kančia! 
Kalėjimo grandinės nebebaisios! 
Tai tu! Tu atėjai manęs išlaisvint! 
Aš jau laisva! — 

Aš vėl regiu gatvelę tykią, 

Kur mudu susitikom pirmą sykį, 
Aš vėl matau tą sodą, 


Kur man ir Martai pasirodei. 


FAUSTAS 


nekantraudamas 


Eime greičiau! 


MARGARITA 
Ak, dar palauki, 


Jauku tenai, kur mylimasis laukia. 


Glaudžiasi prie jo 


CCCII 


FAUSTAS 
Greičiau! 
Jei nusileisiu tau, tai 


Mums teks labai apgailestauti. 


MARGARITA 


"Tu negali net pabučiuot manęs, brangus? 

Juk laiko teprabėgo tiek mažai, 

O tujau bučinio saldumą pamiršai? 

Man prisiliesti prie tavęs baugu... 

O juk anksčiau — tik vienas žvilgsnis, vienas žodis — 
Ir, rodės, prasiverdavo dangus, 

Užimdavo man kvapą pabučiuotai... 

Bučiuok mane! 


Arba bučiuosiu aš! 

Apkabina jį 
O varge! Kokios tavo lūpos 
Šaltos! 
Kur meilė tavo 
Išgaravo? 


Kas čia kaltas? 


Nusigręžia nuo jo 


CCCIII 


FAUSTAS 
Greičiau, mieloji, paskubam ištrūkt, 
O ten jau laukia tūkstančiai aistrų. 


Sek iš paskos! Tik to prašau, gerai! 


MARGARITA 
atsisukdama į jį 


Nejau čia tu? Argi čia tu tikrai! 


FAUSTAS 


"Tai aš! Eime! 


MARGARITA 


Ir tu mane vaduoji iš grandinių, 
"Tu vėl mane glaudi apsikabinęs! 
"Tu nesišalini manęs - ar tai ne keista? — 


Nejaugi nejauti, ką tu rengies išlaisvint? 


FAUSTAS 


Nakties tamsa jau sklaidosi. Greičiau! 


MARGARITA 


Aš savo mamą pražudžiau. 

Aš savo kūdikį nuskandinau. 

Argi ne man jis buvo gimęs ir ne tau? 
Ir tau. — Tu čia. Tu čia tikrai esi? 
Paduok man ranką. Tai ne kliedesys? 
Kokia miela ranka. Bet ji sudrėkus. 


Greičiau nuplauk ją! 


CCCIV 


Jaučiu ant tavo rankų kraują. 

O Dieve! Ką tu padarei, žiūrėki! 
Atgal į makštį kardą! 

Tau kalbu. 


FAUSTAS 
Kas jau praėjo - judinti neverta. 


"Tu pražudysi mus abu. 


MARGARITA 


O ne, tu privalai nemirti, 

Aš noriu darbą tau paskirti: 

Vos tiktai rytas prasiskleis, 

"Tu pasirūpinsi kapais; 

Mamai - geriausioji vieta, 

O broliui — visiškai greta, 

Man - atokiau, kiek nuošaly, 
Tačiau nuo jų ne per toli; 
Dukrelę man prie dešinės 
Krūties padėk - kas dar galės 
Gulėt greta ir švelniai glaustis, — 
Ak, koks saldus tai buvo jausmas 
Prispaust brangiausią prie šalies! —- 
Bet to daugiau patirt nelemta. 
Kažkas tavęs man liepia vengti, 
Baugu tavęs net prisiliest, 


"Tačiau tai tu, ir žvilgsnis kaip tada šviesus. 


CCCV 


FAUSTAS 


Eime, mieloji, taip, tai aš esu. 


MARGARITA 
O kur? 


FAUSTAS 
Į laisvę. 


MARGARITA 
"Ten - kapai, 
"Ten - dvelkiantys mirties kvapai 
Virš amžinos ramybės guolio. 
"Ten — ir toliau nė žingsnio. Kurgi tu? 


"Tu nueini? Ar aš galiu kartu? 


FAUSTAS 


Visi keliai laisvi, tik reikia panorėti. 


MARGARITA 
Kelių nebėr. Ko lieka man tikėtis? 
Kur aš pabėgsiu? Jie visur seks įkandin. 
Kaip menka būti elgeta, kuris 
Tik sąžinę nešvarią teturįs 
Pasauly bastosi ir slapstos nuo žmogaus 


Ir laukia, kol jį pagaliau sugaus! 


FAUSTAS 


Tada lieku aš su tavim. 


CCCVI 


MARGARITA 
Greičiau! Skubėti reikia! 
Išgelbėk vargšą savo vaiką! 
Aukštyn palei upokšnį, 
Takeliu, 
Per mišką tiesiai, 
Ten lieptelis, 
Kairėn, ten aptvaras, 
Štai tvenkinys. 
Griebk jį greičiau, 
Dar kapanojas jis! 
Dar laikosi kažkiek! 
Griebk jį! Griebk jį! 


FAUSTAS 
Atsitokėk! 


Tik vienas žingsnis — ir laisva. 


MARGARITA 


O dar toliau - ten, ties kalva, 

"Ten sėdi ant akmens mama, 

Net kūną varsto šiurpuliai! 

"Ten sėdi ant akmens mama, 

Nulenkus galvą nebyliai, 

Ji nepamoja, nepakviečia, ji užminga, 

Ji amžiams miega, mūsų užmigdyta, 

Kad mūsų džiaugsmui niekad netrukdytų. 


Kur jie dabar, anie laikai laimingi? 


CCCVII 


FAUSTAS 
Jeigu geruoju negaliu išmelsti, 


"TIurėsiu prievarta tave ištraukt. 


MARGARITA 
Neliesk manęs! Nedrisk jėga priversti! 
Šalin rankas, aš tuoj pradėsiu šaukt! 


Lig šiol buvau tau nuolanki per daug. 


FAUSTAS 


Diena jau aušta. Mylimoji! 


MARGARITA 
Diena! O taip! Mirties diena čia pat! 
Vestuvėms ji turėjo būt skirta! 
Neprasitark, kad pas mane tu jau buvai. 
Nebėr vainiko. 
Viskas jau įvyko. 
Ir nors ne šokyje, 
Bet mes dar susitiksim būtinai. 
Minia skardena, jos riksmai garsėja, 
Aikštė ir gatvės apie ją 
Pilna žmonių, gaudimas minioje, 
Varpai paskelbia nuosprendį teisėjų. 
Suveržia man rankas ir staugiant miniai 
Mane prie ešafoto tempia. 
Ir kardo ašmenys plieniniai 
Sužvilga budeliui pakėlus ranką. 


Kapų tyla virš žemės tvyro! 


CCCVIII 


FAUSTAS 


Geriau negimęs būčiau niekados! 


MEFISTOFELIS 
pasirodęs tarpdury 


Greičiau! Abudu neišvengsite bėdos! 
Kiek galit žaist, mėgindami kantrybę, 
Mano žirgai jau pakinkyti trypia. 


Diena visai prašvitus. 


MARGARITA 
Kas ten išniro iš po žemių! Šitas? 
"Tai jis! Jis! Gink iš čia jį veikiai! 
Ko jam šitoj šventykloj reikia? 


Manęs! 


FAUSTAS 


Tu privalai gyventi! Tu gyvensi! 


MARGARITA 


"Tai Dievo teismas! "Tegu jis ir teisia. 


MEFISTOFELIS 


Faustui 


Ateik! Arba paliksiu jus abu. 


CCCIX 


MARGARITA 
Aš tavo, Tėve! Gailestingas būk! 
O, angelai! Šventa minia 
Apsupkit ir apginkite mane! 


Heinrichai! Man tavęs baisu! 


MEFISTOFELIS 


Ji pasmerkta! 


BALSAS 
iš aukštybių 
Išgelbėta! 


MEFISTOFELIS 


Faustui 


Greičiau! Aš čia esu! 


Dingsta su Faustu 


BALSAS 
iš apačios, tylantis 


Heinrichai! Heinrichai! 

SĖKMINGAI GALYNĖJASI 
su A. CHURGINO VERTIMU. 

H NE TIK LOGIZUOTAS, POETIŠKAI LAISVESNIS, 
LABIAU JAUDINANTIS SKAUSMINGOS 
MINTIES IMPULSAIS, DAUGIAU VIENIJAMAS 
ŠNEKAMOSIOS KALBOS INTONACIJOMIS, 

O NE APMĄSTYMŲ AFORISTIKA — 
TOKS NAUJOJO VERTIMO PRANAŠUMAS, 
ATVIRO NERVO IR LUŽTANČIO BALSO 

POETAS ANTANAS A. JONYNAS 
SAVO VERTIME PASIEKIA INTENSYVAUS 
LYRINIO PULSAVIMO ĮTAIGOS 
IR VAIZDINĖS RAIŠKOS SPONTANIŠKUMO., 
PoEMA ALSUOJA GYVYBE, TIESIOGIAI 
ATSILIEPDAMA Į ŠIUOLAIKINIO ŽMOGAUS 
NERIMASTIS IR DVASINĮ SĄMYŠĮ. 
BET ŠĮ DRAMATIZMĄ SUŠILDO 
“ LYG FLEITOS GARSAIS PRASISKLEIDŽIANTI | 
SVAJINGA, MELANCHOLIŠKA 
POETO VERTĖJO PRIGIMTIS. 

